ކީރިތި ޤުރުއާނުގައި ތަރުބިއްޔަތު – DhiSalafiyyah\nތަރުބިއްޔަތު މި ލަފުޒު އަދި މި ލަފުޒުން ނެގޭ ބައެއް ލަފުޒުތައް ކީރިތި ޤުރުއާނުގައި އައިސްފައިވެއެވެ. އެއީ ދާދި ގާތްވެގެންވާ މާނަތަކެއްގައެވެ.\n1- ޙިކުމަތް ނުވަތަ ތަޢުލީމު ނުވަތަ ޢިލްމު އުނގަންނައިދިނުމުގެ މާނައިގައެވެ. ﷲ ތަޢާލާ ކީރިތި ޤުރުއާނުގައި ވަޙީކުރައްވާފައިވެއެވެ.\nوَلكِنْ كُونُوا رَبَّانِيِّينَ بِما كُنْتُمْ تُعَلِّمُونَ الْكِتابَ وَبِما كُنْتُمْ تَدْرُسُونَ – آل عمران: آية 79\nމާނައީ: “އެހެނެއްކަމަކު (އެމީހަކު ބުނާހުށީ) ތިޔަބައިމީހުން ފޮތުން އުނގަންނައިދީ އުޅުނު ތަކެތީގެ ސަބަބުންނާއި، ތިޔަބައިމީހުން އުނގެނި ދަސްކޮށް އުޅުނު ތަކެތީގެ ސަބަބުން، ތިޔަބައިމީހުން ރައްބާނީންނަށް (އެބަހީ: ދީންވެރި ޢިލްމުވެރިންނަށް) ވާށޭއެވެ!”\nއިބްނު ޢައްބާސް ރަޟިޔަﷲ ޢަންހު ވިދާޅުވިއެވެ. މި އާޔަތުގައި ރައްބާނީންގެ މާނައަކީ ޙިކުމަތްތެރިންނާއި ޢިލްމުވެރިންނާއި ޙިލްމުވެރިންގެ ވާހަކައެވެ.(ابن كثير- تفسير القرآن العظيم 1/385)\nޟައްޙާކު ރަޙިމަހުﷲ ވިދާޅުވިއެވެ. މި އާޔަތުގައި تُعَلِّمُونَ(އުނގަންނައިދިނުމު) ގެ މާނައަކީ تُفَهِّمُونَ(ފަހުމުކޮށްދިނުމެވެ.) (ابن كثير- تفسير القرآن العظيم 1/385)\n2- ބަލައި ބޮޑުކުރުމުގެ ނުވަތަ ބެލެހެއްޓުންތެރިކަމުގެ މާނައިގައެވެ. ﷲ ތަޢާލާ ކީރިތި ޤުރުއާނުގައި ވަޙީކުރެއްވިއެވެ.\nوَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُلْ رَبِّ ارْحَمْهُمَا كَمَا رَبَّيَانِي صَغِيرًا- الإسراء 24-\nއަދި އޯގާވެރިވުމުގެގޮތުން، ނިކަމެތިކަމުގެ ފިޔަ، ތިބާ އެ ދެމީހުންނަށްޓަކައި ތިރިކޮށްލާށެވެ! އަދި ބުނާށެވެ! އަޅުގެ ވެރިރަސްކަލާކޯއެވެ! ކުޑަކުއްޖަކު ކަމުގައި މިއަޅާވީދުވަހު، އެދެމީހުން މިއަޅާ ބަލައިބޮޑުކުރި ފަދައިން، އެ ދެމީހުންނަށް ރަޙްމަތް ލައްވައިފާނދޭވެ!\nقَالَ أَلَمْ نُرَبِّكَ فِينَا وَلِيدًا وَلَبِثْتَ فِينَا مِنْ عُمُرِكَ سِنِينَ –الشعراء 18-\nއޭނާ (އެބަހީ: ފިރުޢައުނު މޫސާ ޢަލައިހިއްސަލާމަށް) ބުންޏެވެ. ތިބާ އުފަންވީއްސުރެން ފެށިގެން އަހުރެމެންގެ ތެރޭގައި ތިބާ ބަލައިބޮޑުކުރީ އަހުރެމެން ނޫންހެއްޔެވެ؟ އަދި ތިބާގެ ޢުމުރުން އެތައް އަހަރެއްވަންދެން އަހުރެމެންގެ ތެރޭގައި ތިބާ ހުރީމުއެވެ.”\nއެހެންކަމުން މި ދެ އާޔަތުން އަހަރެމެންނަށް އެނގުނު ގޮތުގައި ތަރުބިއްޔަތުގެ ތެރޭގައި ރިޢާޔަތާއި އިޢާނަތު (ބެލެހެއްޓުންތެރިކަމާއި އަޅާލުން) ހިމެނިގެންވެއެވެ.


Nafrathun Vevunu Loabi - 15 | Vaahaka ނަފްރަތުން ވެވުނު ލޯބި – 15 – Vaahaka\n3k 1 0\tAugust 7, 2021\nފައިހާއާއި އަޒާން ލަވަކިޔަމުން ދިޔައީ އަސަރާއި އެކުގައެވެ. ދެމީހުންނަށް ވެސް ވަނީ ލޯބި ވީ ފަރާތް ގެއްލިފައެވެ. އަޒާން ލަވަކިޔަމުން ގެންދިޔައިރުވެސް ބެލެނީ މާޝާގެ މޫނަށެވެ. ސިފަ ވަމުން ދިޔައީ ދެމީހުން އެކީ ހޭދަކުރި ވަގުތު ތަކެވެ. ލަވަ ކިޔާ ނިމުނު އިރު ފައިހާ އާއި އަޒާން ގެ ލޮލުން ވަނީ ކަރުނަ ހިލިފައެވެ. އެކަކަށް ވެސް ނުދައްކާ ހިނިތުންވެލަމުން ކަރުނަތައް ހިންގާލިއެވެ. މާޝާ އިން ގޮތައް ގަބުވެފައި އިން ބުދެއްހެން ހުއްޓާ މިޝަލް އޭނާގެ ގައިގާ ކޮއްޓާލިއެވެ. މާޝާ ސިއްސައިގެން ދިއުމުން އަނގައިން ތަންކޮޅެއް ބާރަށް ހަޅޭވެސް ލަވައިގަނެވުނެވެ. މިޝަލް އަށް ކަމެއް ގޯސްވެއްޖެކަން އެނގުނީ އެހިސާބުންނެވެ.\nމާޝާ އަތުގަ ހިފައިގެން މީހުން ތެރެއިން ކުޑަކޮށް ދުރަށް މިޝަލް ދިޔައެވެ. " ކީއްވެފަ ތިހުރީ ؟ ކޮންކަމަކާ މާ ބޮޑަށް ތި ވިސްނަނީ" މާޝާ ގެ މޫނުގައި ދެއަތުން ހިފާލައިފައި އިސްޖެހިފައިވާ މާޝާގެ މޫނު އުފުލާލި އެވެ. މާޝާގެ ލޮލުން އިހްތިޔާރަކާ ނުލައި ކަރުނަތައް އޮހިގަތެވެ. މިޝަލް އަށް އެއީ މަންމަ މެންނާއި ދުރަށް ދާނެ ޖެހުމުން ދެރަވެގެން ރޮނީކަމުގައި ބޯކޮށް މާޝާ އަށް ވިސްނަދޭން މަސައްކަތް ކުރިއެވެ. "މާޝް ބަލާބަ އަހަރެންގެ މޫނަށް. އަހަރެމެން ދެމީހުން ކައިވެނި ކުރެވިއްޖެ ތިއީ މިހާރު އަހަރެންގެ އަންހެނުން. އަހަރެންނަކީ މާޝާގެ ފިރިމީހާ. އެއްވެސް އެއްޗެއް ބުނަން ނުޖެރުފަ ނުހުންނާތި. ކަމެއް ދިމާވިޔަސް ބޭނުންވިއަސް ބުނަން ވާނެ. އެންޑް ވީއާ ސްޓޭއިން ހިޔާ." މާޝާގެ ލޮލުން އޮހޮރުނު ކަރުނަތައް ފޮހެލާފައި އަލަތު ކައިވެނި ކުރި ދެމަފިރިންނަށް ހާއްސަ ކުރެވިފައިވާ ތަނަށް ގޮސް ހުއްޓުނެވެ.\nމާޝާގެ ކުލާސް ކުދިންނާއި އަވައްޓެރިންގެ އިތުރުން ދެންތިބީ އާއިލާ މީހުންނާއި މިޝަލްގެ ރައްޓެހިންނެވެ. މާޝާ އާއި އެކު ފޮޓޯ ނަގަން އަޒާން އިންކާރު ކުރުމުން މާޝާ ހުރީ ނުހަނު ދެރަވެފައެވެ. އިޒާން ގޮސް ކުރު ނުކުރުމުން އަޒާން އެންމެ ފަހުން މާޝާ އާއި އެކު ފޮޓޯ ނަގަން ހުއްޓުނެވެ. މިޝަލް އާއި މާޝާ އެކީ ފޮޓޯ ނެގުމަށް ފަހު މާޝާގެ އެދުމުގެ މަތިން އަޒާން އާއި މާޝާގެ އެކަނި ފޮޓޯއެއްވެސް ނަގައިދިނެވެ. މާޝާ އާއި ދުރުގަ ހުރުމުން މާޝާ އަޒާން ގެ އަތުގައި ހިފާ މާޝާގެ ކައިރިއަށް ދަމާލިއެވެ. އަޒާން ގާތު އުނަގަނޑުގައި އަތް އަޅުވައި ކައިރިވާން ބުނުމުން އަޒާން އަށް ކުޑަކޮށް ނަމަވިޔަސް އުފާވިއެވެ. މިޝަލް އަށް އުނދަގުވެގެން ފްލެޝް ކެނޑުމާއި އެކު ގޮސް މާޝާ ގެނެސް މިޝަލް ގެ ގަޔާއި ކައިރި ކޮށްލިއެވެ. ކައިވެނީގެ ހަފްލާ ނިމުނު އިރު 11:30 ވެއްޖެއެވެ. ވެފައި ހުރި ވަރުބައްޔެއްގެ ސަބަބުން މާޝާ ވޭނުންވީ ފެންވަރާލަންށެވެ. މިޝަލް ވެސް ކޮޅަށް ހުރެ ފަޔަށް ތަދު ވެއްޖެ ކަމަށް ބުނެ މާޝާ ގޮވައިގެން ކޮޓަރިއަށް ދިޔައެވެ.\nއިޒާން ގެއަށް ގޮސް ކެމެރާގައި ހުރި ފޮޓޯތައް ލެޕްޓޮޕަށް އަޅާ މާޝާ ދިން ޕެން ޑްރައިވްއަށް ފޮޓޯތައް އަޅާލިއެވެ. އަޒާންގެ ލެޕްޓޮޕް ކަމުން އަޒާންއަށް ޖެއްސުމަށް މާޝާ އާއި އަޒާން މިރޭ ނެގި ފޮޓޯ ބެކްގްރައުންޑް އަށް ލައިފާ ލެޕް ނިއްވާފައި ގޮސް ނިދަން އޮށޯތެވެ. އަޒާން އަށް މިރޭ ނިދަން އޮށޯއެއްތާ މާ ގިނަ އިރެއް ނުވެ ނިދިއްޖެއެވެ. ފައިހާ އެނދުމަތީގައި ދެކޮޅަށް ފުރޮޅިލައި ފުރޮޅިލައި އޮތީ ލޮލަށް ނިދި ނައިސް ގެންނެވެ. އެންމެ ފަހުން ރުޅި ގަދަވެގެން ފޯނު ނަގައި ގެލަރީ ހާވަން ފެށިއެވެ. ފަހަރަކު ފޮޓޯއެއް ބަލަމުން ދަނިކޮށް ޖައިލަމް އާއި އެކު ނަގާފައި ހުރި ފޮޓޯތައް ފެނުމުން އެ ދެލޮލުން ކަރުނަ އޮހޮރިގަތެވެ. ޖައިލަމް އޭނާއަށް ވީބޭ ަފާތެރިކަން އިހްސާސްވެ އައި ރުޅި މަތީގައި ފޯނުނަގައި ފާރަށް ހޫރާލިއެވެ. ކޮޓަރި ތެރޭގައި ފައިހާގެ މަޑު ގިސްލުމުގެ އަޑު ހިފާފައި ހުއްޓެވެ. އެހެން އޮއްވާ ފައިހާއަށް ނިދުނީވެސް ތަޅުންގަނޑު މަތީގައި ރޯން އޮއްވައެވެ.\nމިޝަލް ކޮޓަރިއަށް ވަދެ ދޮރު ތަޅުލާފައި މާޝާ ގާތު ފެންވަރައިގެން އައުމަށް ބުނެ ގޮސް ކޮޓަރީގައި ހުރި ސޯފާގައި އިށީނދެ ލައިގެން ހުރި ކޯޓާއި ގަމީސް ބޭލިއެވެ. މާޝާ އަލަމާރިތެރެއިން އަތް ކުރު ޓީޝާޓަކާއި ހަރުވާޅެއް ހިފައިގެން ފާހާނައަށް ވަދެ ފެންވަރާލިއެވެ. ފެންވަރަން ހުރެ ވެސް ވިސްނުނީ ދެން ކަންތައް ކުރަންވީ ގޮތަކާއި މެދުގައެވެ. މިއީ މާޝާ ގެ އަލަތު ކައިވެންޏެވެ. މިޝަލް އަށް ލަސްވެދާނެތިން އަވަސް ކޮއްލާފައި މާޝާ ތެމިފައިވާ އިސްތަށިގަނޑު ހިއްކަމުން ނުކުތެވެ. ސޯފާގައި އިށީނދެލައިގެން އިން މިޝަލް ގެ ލޮލުގައި އެންމެ ފުރަތަމަ ވެސް އަޅައިގަތީ މާޝާގެ ފަން އިސްތަށިގަނޑެވެ. ބުރުގާ ނާޅާ ހުރުމުން އެ މަޢުސޫމް ކަން އިތުރު ކޮށްދެއެވެ. މިޝަލް ބަލާކަން ފާހަގަ ކުރެވިގެން މާޝާ އިސްޖަހާލީ ދެން ކަން ކުރަންވީ ގޮތެއް ނޭނގިގެންނެވެ. "މާޝާﷲ ޔޫ ލުކް ގޯޖަސް ވައިފީ" މާޝާގެ ކަނދުރާގައި ވަސް ނަގަމުން ފެންވަރާ ތާޒާވެލައިގެން އަންނަނީ ކަމުގައި ބުނެ ގޮސް ފާހާނައަށް ވަދެ ފެންވަރާލިއެވެ. މާޝާ އިސްތަށިގަނޑު އައްސާ ލާފައި ގޮސް ޓީވީ ހުޅުވާލިއެވެ. ނަމަވެސް ފާހާނައިގެ ދޮރު ހުޅުވުނު އަޑަށް މާޝާ އެދިމާއަށް ބަލާލިއެވެ. ތުވާލި އުނަގަނޑުގައި އަނދެލައިގެން ހުސްގަޔާއި ހުރި މިޝަލް މިރޭ ފެންނަލެއް ވަރަށް ފިރިހެންވަންތައެވެ. ފިރިމީހާ ފުރަތަމަ ފަހަރަށް އެގޮތަށް ފެނުނީ ކަމަށް ހަދާ މާޝާ އަވަހަށް އަނެއް ފަރާތައް އެނބުރުނީ ގަތް ލަދުންނެވެ. "ކަމް އޯން މާޝާ އިޓްސް ޔުޔާ ހަޒްބެންޑް ނައު" ހިތާއި ހިތުން އެހެން ބުނެފައި މާޝާ އެނބުރުނީ މިޝަލް އާއި ކުރިމަތިލާންށެވެ. ސިއްސައިގެން ގޮސް މާޝާ ވެއްޓެން ދިޔައީ މިޝަލް މާ ކައިރީގައި ހުރުމުންނެވެެ. ހުޝިޔާރު ކަމާއި އެކު ހުރި މިޝަލް މާޝާ ވެއްޓުނަ ނުދީ އަތް ދަނޑި މައްޗައް ނަގައި ގެންގޮސް އެނދުމަތީގައި ބޭއްވި އެވެ. މާޝާގެ ނިތްކުރިއަށް ބޮސްދެމުން ގޮސް މާޝާގެ ތުންފަތަށް ވެސް މިޝަލް ބޮސްދިނެވެ. މިޝަލް ގެ ހުރިހާ ހަރަކާތަކަށޑ މާޝާ ދިޔައީ މަރުހަބާ ކިޔަމުންނެވެ.\nއެހެން ދުވަސް ތަކާއި ހިލާފައް ފަތިސް ނަމާދުގެ ބަންގީގެ އަޑަށް މާޝާ އަށް ހޭލެވުނެވެ. ތެދުވެ ގަޔަށް ޓީޝާޓު ހެޔޮ ވަރުކޮއްލާފައި ފާހާނައަށް ވަދެ ފެންވަރާލައިގެން ނުކުމެ ނަމާދު ކޮށްލިއެވެ. ނަމާދު ކޮށްލައިގެން މިޝަލް އަށް ގޮވަން މިޝަލް ގެ މޫނާއި ކައިރިއަށް ގުދުވެ ލާފައި މިޝަލްގެ ކޮލަށް ބޮސްދިނެވެ. އެވަގުތު މާޝާގެ ގައިގައި މިޝަލް އޮޅުލައިގަތެވެ. އެކަހަލަ ކަމަކަށް ތައްޔާރު ނުވެ ހުރި މާޝާ ގޮސް ޖެހުނީ މިޝަލްގެ މޭމަތީގައެވެ. " އަހަރެންއަށް ދެންމެ ހޭލެވުނީ" މާޝާގެ މޫނަށް ވެއްޓިފައިހުރި އިސްތަށި ކޮޅު ރީތި ކޮށްލާފައި މިޝަލް ތެދުވެ އިށނދެލިއެވެ. "ދޭބަ ނަމާދު ކޮށްލަން އަހަރެން މިދަނީ މަންމައެކީ ބަދިގެއަށް" ވައްބުރުގަލެއް ނަގައި އަޅާލަމުން މާޝާ ނުކުމެގެން ދިޔައީ ހެނދުނުގެ ސައި ތައްޔާރު ކުރާށެވެ. ނަމަވެސް މަންމަ ފެންނަން ނެތުމުން މާޝާއަށް އުނދަގޫ ވާގޮތް ވިއެވެ. ހަސީނާ އަކީ ކޮންމެ ދުވަހަކު ވެސް ފަތިހު ހޭލައިގެން އެންމެ ފުރަތަމަ ވެސް ނުކުންނަ މީހާ އެވެ. މަންމަ އަދި ނުހޭލަނީ ކަމުގައި ނިންމާ ބަދިގެއަށް ވަދެ ރޮށި ފިހެފައި ބަރަބޯ ރިހަކައްކަން އުދިއެވެ.\nފައިހާއަށް ހޭލެވުން އިރު ނުވައެއް ޖަހަނީއެވެ. ފައިހާ ނުނުކުމެގެން އިޒާން އަދި އަޒާން ކަންބޮޑުވެފައި ތިއްބެވެ. ފައިހާގެ ފޯނަށް ގުޅުމުން ބުނަނީ ފޯނު އޮތީ ނިއްވާލާފައި ކަމަށެވެ. ވުޟޫކޮށްލައިގެން ފަތިސް ނަމާދު ކޮށްލައިގެން ނުކުތްއިރު އަޒާން އާއި އިޒާން ފެންނަން ނެތުމުން ހަމަޖެހުމުގެ ނޭވާއެއް ފަޒާގެ ތެރެއަށް ދޫކޮށްލާފައި ބަދިގެއާއި ދިމާއަށް ދިޔައީ ހެނދުނުގެ ސައި ތައްޔާރު ކުރާށެވެ. " ފައިހާ!" ފައިހާ ސިއްސައިގެން ގޮސް ފަހަތައް އެނބުރުނު ގަޑީ އޭނައާއި ދާދި ކައިރީގައި އިޒާން ހުރީ ހިތްހަމަ ނުޖެހިފައިކަން ފައިހާއަށް އެނގުނެވެ. މިހުރިހާ ދުވަހު ފައިއްކޮ ކިޔާ ގޮވާއިރު މިއަދު ފައިހާއޭ ކިޔާ ގޮވުމުން ފައިހާ ހިތުގައި ޖެހުނެވެ. " ފައިހާ!" ފައިހާ އެއްޗެކޭ ނުބުނެ ހުރުމުން ދެންވެސް އިޒާން ގޮވާލިއެވެ. އެހެނަސް ކުރިއަށްވުރެ މިފަހަރު އިޒާންގެ އަޑު ބާރެވެ. " ލައް.. ލައްބަ.. ދޮ.. ދޮންބޭ" އަޅަ އަޅައިގެން ކަހަލަ ގޮތަކަށް ފައިހާ ޖަވާބު ދިނެވެ. "ފޯނު ކޮބައި. ކިހާ ވަރަކަށް ގުޅައިފިން. ފޯނެއް ދީފަ އޮންނަނީ އެ ނިއްވާލާފަ ބާއްވަންތަ." އިޒާން ފައިހާ އާއި ކައިރިއަށް ފިޔަވަޅެއް އެޅިއެވެ. " ފޯ... ފޯނު އަހަރެންގެ އަތުން ރޭގަ ވެއްޓި ހަލާކު ވެއްޖެ" ފައިހާ ކެތްކޮށްލައިގެން ނުރޯން މަސައްކަތްކުރިއެވެ. "ސާބަހޭ. ރޮނީތަ" ފައިހާގެ ލޮލަށް ޖަމާވެފައި ހުރި ކަރުނަތައް އިޒާންގެ ލޮލުގައި އަޅައިގަތީ ކަންނޭނގެއެވެ. ނޫން ކަމަށް ބުނެ ދެ ފަރާތައް ބޯ ހުރުވާލިއެވެ. " މެންދުރަށް ނުކައްކާތި ޔޫ ގޮނަ މީޓް ޔުއާ ފަހަރި" ފައިހާ އަށް އިވުނު ޖުމްލަ ޔަގީން ނުވެގެން އިޒންއާއި ދިމާއަށް ބަލަހައްޓައިގެން ހުރެވުނީއެވެ.\nހަސީނާ އާއި މުހައްމަދު ހޭލައިގެން ނުކުތްއިރު މާޝާ ހުރީ ސައި ހަދާފައެވެ. ދަރިފުޅު ކައިވެނި ކުރެވުނީމާ ޒިންމާދާރު ވީ ކަމުގައި ބުނެ މުހައްމަދު އާއި ހަސީނާ ވެސް ކާ މޭޒު ދޮށުގައި އިށީނެވެ. "ދަރިފުޅާ ކޮބާ މިޝަލް" މިޝަލްގެ ހިލަމެއް ނުވުމުން ހަސީނާ އަހާލިއެވެ. "އަޅުގަނޑު މިހުރީ" ކާގެއަށް ވަދެ މިޝަލް ގޮނޑީގައި އިށީނެވެ. "މަންމާ ނަތާ ގުޅި ދެންމެ. ބުނި މާލޭގައޯ މިހުރީ މެންދުރުން އަންނާށޯ ލެމަން ގްރާސްއަށް". ނަތާޝާ މާލެ އައި ވާހަކަ މަންމަ އާއި ބައްޕަ ގާތު މާޝާ ބުންޔެވެ. އަދި ދިޔަސް އެންމެ ރަނގަޅު ހެއްޔޭ އެހެމުން މިހާރު ހުއްދަ ހޯދަން ޖެހޭނީ ފިރިމީހާ ކުރެން ކަމަށް ހަސީނާ ބުންޔެވެ. "އަހަރެން މާޝާ އެކީ ދާނަން" ސައިތަށި ބޯލާފައި މިޝަލް ނުކުމެގެން ގޮސް ބޭރު ޖޯލީގައި އޮށޯވެލިއެވެ.\nއަޒާން ގޭގައި ނެތުމުން އަޒާން ކޮބައިތޯ އިޒާން ގާތު ސުވާލު ކުރިއެވެ. އަދި މިތާ ކައިރީ ހުރި ފިހާރައަކުން ވަޒީފާ ހަމަ ޖެހިގެން ވަޒިފާއަށް ގޮސް ފައިވީޖކަމަށް އިޒާން ބުންޔެވެ. ފައިހާ އިޒާން ގެ ގަމީހަކާއި އަޒާންގެ ގަމީހެއް އިސްތިރި ކޮށްފައި އޭނަ ލާނެ ހެދުމަކާއި ޝޯލްއެއް ނަގައި އިސްތިރި ކޮށްލިއެވެ.\nރީތި ވެލައިގެން އެންމެންވެސް ހިނގާފައި ރެސްޓޯރެންޓަށް ދާން ނުކުތެވެ. މާ ދުރުނޫންވީމަައި އެންމެން ވެސް ބޭނުންވީ ހިނގާލާފައި ދާށެވެ. "މާޝް ނުނިމޭތަ" ކޮޓަރިއަށް ވަދެގެން އައި މިޝަލް އަށް މާޝާ ފެނުމުން ހީގަނެވުނެވެ. އެހެން ދުވަސްތަކަށް ވުރެ މިއަދު މާޝާގެ ހެދުން އެޅުމުގެ ސްޓައިލް ތަފާތެވެ. ކަކުލަށް ވުރެ މައްޗައް ހުރި ހެދުމާއި އެކު ނޫކުލައިގެ ފަޔަށް ފިއްޓާފައި ހުރި ޖިންސު މާޝާގެ ރީތިކަން އެތައް ގުނައެއް އިތުރު ކޮށްދެއެވެ. މިއަދު މޭކަޕް ނުކޮށް ހުރި އިރު އެމޫނު މަތި ނުލާހިކު ތާޒާއެވެ. " ހިނގާ އަވަހަށް" ފައިވާނަށް އަރައިގެން މިޝަލްގެ އަތުގައި ހިފައިގެން މާޝާ ނުކުމެގެން ދިޔަތަން ބަލަން ހަސީނާ ހުރީ ހެވިފައެވެ. މިޝަލްއާއި އެކު ސައިކަލުގައި ލެމަން ގްރާސް އަށް ވަރަށް އަވަހަށް ދެވުނެވެ. ނަތާޝާ އާކީ މާޝާގެ މަންމަ އެއްބަނޑު މާޝާގެ ބޮޑު ދައިތަގެ އެންމެ ހަގު ދަރިއެވެ. ނަތާޝާ އޯލެވެލް ނިންމާފައި ދިރިއުޅުން މެލޭޝިޔާއަށް ބަދަލު ކޮށްފައި މާލެ އެއައީ އަދި ފުރަތަމަ ފަހަރަށް ށެވެ.\nލެމަން ގްރާސް އަށް ވަދެ ނަތާޝާ ފެނޭތޯ ބަލާލިއެވެ. ތަންކޮޅެއް ދުރުގައި ހުރި މޭޒެއް ކައިރީގައި ނަތާޝާ އިނދެ މާޝާ އަށް ހަނާ އަޅާލިއެވެ. މާޝާ ގެ ފަހަތުން މިޝަލް ވެސް ނަތާޝާގެ ކައިރިއަށް ދިޔައެވެ. " އައި މިސްޑު ޔޫ ސޯ މަޗް ރެބިޓް" މާޝާގެ ގައިގާ ނަތާޝާ ބައްދާލިއެވެ. "އައި މިސްޑު ޔޫ މޯ ސޭންޑްވިޗް" މާޝާ ވެސް ނަތާޝާ އަށް އެހެން ބުނެލިއެވެ. ފިރިހެންކުދިންގެ ހިތްތައް ކަތިލާ ކަހަލަގެ ރީތިކަމެއް ނަތާޝާއަށް ލިބިފައިވެއެވެ. އޮމާން ހަންގަނޑެކެވެ. އިސްތަށިގަނޑު ރީތި ގޮތަކަށް ވަނީ އައްސާފައެވެ. ތުންފަތުގައި ރަތްކުލައިގެ ލިޕް ގްލޯޒް ހާކާފައި ހުރުމުން ނަތާޝާގެ ރީތިކަން އިތުރު ކޮށްދެއެވެ. އަޅައިގެން އިން ނަންބަރު އައިނު ރީތި ކޮށްލަމުން ފޯނުނަގައި މީހަކަށް ގުޅާލިއެވެ. "ނަތާ މީނީ އެތެރޭގަ. އާދޭ އެތެރެއަށް." އެތެރެއަށް ވަދެގެން އައި ތިންބެއިން ހުއްޓުން އެރީ ނަތާޝާ ކައިރީގައި މާޝާ އާއި މިޝަލް އިނުމުންނެވެ.\nއިޒާން ވަނުމުން ނަތާޝާ ގޮނޑިން ތެދުވެގެން ގޮސް އިޒާން ގައިގާ އޮޅުލައިގަތެވެ. ދެމީހުން އުޅުނު ގޮތުން އެއީ އަލަށް ވާ ކަމެއް ނޫން ކަން އެނގުނެވެ. "ނަތާ ތިޔޯ" ވާނުވާވައި ހުރެ މާޝާ ސުވާލު ކޮށްލިއެވެ. "މައި ބޯއީ ފްރެންޑް" ނިތްކުރިމައްޗައް ވެއްޓިފައި ހުރި އިސްތަށިތައް އެއްކައިރި ކޮށްލަމުން ގޮސް ގޮނޑީގައި އިށީނެވެ. އަދި އިޒާން އާއި ދިމާވި ވިތް ކުރު ގޮތަކަށް ނަތާޝާ ކިޔައިދިނެވެ. "3 އިޔާސް ވީ އިރުވެސް ބުނެނުލާ. ނަތާ ހާދަ ގޯހޭ" މާޝާ ކުޑަކުއްޖެއްހެން ބޮޑާ ހާކާލިއެވެ.\nކުއީން August 8, 2021\nވ.ވ.ވ.ވ.ވ. ރީތި މާޝާﷲ\nމާދަމާ ދޯ އަނެއްޕާރޓު


Fikuree hanguraama egge threah gaumu vattaalumah bayaku masakkaiy...\nފިކުރީ ހަނގުރާމައެއްގެ ތެރެއަށް ގައުމު ވައްޓާލުމަށް ދިވެހިންގެ ބަޔަކު ކެނޑިނޭޅި މަސައްކަތް ކުރަމުންއެބަދޭ: އިކޮނޮމިކް މިނިސްޓަރ\n2 އަހަރު,4މަސް,2ހަފްތާ,5ގަޑި, 22 މިނެޓް, 38 ސިކުންތު ކުރިން 4230ޝަހީދާ އަބްދުﷲ ސައީދު\nއިކޮނޮމިކް މިނިސްޓަރ މުޙައްމަދު ސައީދު\nފިކުރީ ހަނގުރާމައެއްގެ ތެރެއަށް ގައުމު ވައްޓާލުމަށް ދިވެހިންގެ ބަޔަކު ކެނޑިނޭޅި މަސައްކަތް ކުރަމުންދާ ކަމަށް އިކޮނޮމިކް މިނިސްޓަރ މުހައްމަދު ސައީދު ވިދާޅުވެއްޖެއެވެ.\nމިނިވަން ދުވަހާ ގުޅިގެން އިކޮނޮމިކް މިނިސްޓަރ މުހައްމަދު ސައީދު ވިދާޅުވީ އިގުތިސާދީ ގޮތުން ބަލިކަށި ކޮށްލުމަކީ ދީނީ އެއްބައިވަންތަކަމަށް ހުރަސްއެޅޭނެ ކަމެއް ކަމަށެވެ. އަދި އޭގެ ސަބަބުން ދީނީ އެއްބައިވަންތަކަން ގެއްލި ފިކުރީ ހަނގުރާމައެއްގެ ތެރެއަށް ގައުމުވެއްޓިގެންދާނެ ކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ ރާއްޖެއަށް ފަތުރުވެރިން ނައުމަށް ގޮވާލައި، އަމިއްލަ ގައުމަށް ގެއްލުން ދިނުމަށް ބަޔަކު ކުރަމުންދާ މަސައްކަތާ ދެކޮޅަށް ދިވެހިން ތެދުވަންޖެހޭނެ ކަމަށާއި، ރާއްޖެއަކީ ދުނިޔޭގެ ނިސްބަތުންވެސް އަމާން ސުލްހަވެރި ގައުމެއްކަން ދުނިޔެއަށް ހާމަކޮށްދިނުމަށް ކޮންމެ ދިވެއްސަކުވެސް މަސައްކަތް ކުރަންޖެހޭނެ ކަމަށެވެ.\nމިނިސްޓަރ ސައީދު ވިދާޅުވި ގޮތުގައި މުޒާހަރާއާއި ހަމަނުޖެހުމުގެ ތެރެއިން ގައުމު ތަރައްގީ ނުކުރެވޭނެއެވެ. ނަމަވެސް މިއަދު ރައީސުލްޖުމްހޫރިއްޔާ ކަމުގައި ހުންނެވި ބޭފުޅަކީ ފިކުރީ ހަނގުރާމައާއި ވާދަކުރުންތަކުގެ ތެރެއިން ގައުމަށް ތަރައްގީ ގެނެސްދެއްވާނެ ގާބިލު ބޭފުޅެއް ކަމަށް ސައީދު ވިދާޅުވިއެވެ. އަދި އިގުތިސާދީ ގޮތުން ފުދުންތެރި އަމިއްލަ ބައެއްގެ ގޮތުގައި ދެމިތިބުމަށް މެދުވެރިވާ އެންމެ ބޮޑު ސަބަބަކީ އިސްލާމް ދީން ކަމަށްވެސް މިނިސްޓާރ ސައީދު ވިދާޅުވިއެވެ.\nމިނިސްޓަރ ސައީދު ވިދާޅުވީ ރާއްޖޭގެ މައި ދޮރާށި ކަމަށްވާ މާލޭ އިންޓަރނޭޝަނަލް އެއާޕޯޓްގެ ބިޔަ މަޝްރޫޢާއެކު ރައްޔިތުންގެ ފުދުންތެރިކަން އިތުރުވެ، ސަރުކާރަށް އާމްދަނީ ލިބުމުގެ ބޮޑު ބާރަކަށް ވެގެންދާނެ ކަމަށެވެ. އަދި އައިޖީއެމްއެޗްގެ 25 ބުރީގެ އިމާރާތަކީ ރާއްޖޭގެ ރައްޔިތުންގެ ސިއްހީ ނިޒާމަށް ބޮޑު އިންގިލާބެއް ގެންނާނެ މަޝްރޫޢަކަށް ވެގެންދާނެ ކަމަށާއި، އޭގެ ސަބަބުން ރާއްޖޭގެ ސިއްހީ ނިޒާމު އޭޝިޔާގެ ގައުމުތަކަށް ދޫނުކުރާނެ ކަމަށް ވެސް މިނިސްޓަރ ވިދާޅުވިއެވެ.\n9 ގަޑި ކުރިން 18 0\n15 ގަޑި ކުރިން 253 0


SunOnline: Roadha mahu BML in hidhumai dheynee 9:30-12:00 ah\nރޯދަމަހު ބީއެމްއެލް އިން ހިދުމަތްދޭނީ 9:30-12:00 އަށް\nއައިޝަތު ފަރީޙާ 07 Apr 2021, 11:33\nކުރިއަށް އޮތް ރަމަޟާން މަހު ބެންކް އޮފް މޯލްޑިވްސް (ބީއެލްއެލް) އިން ހިދުމަތް ދޭނީ ހެނދުނު 9:30 އިން މެންދުރު 12 އަށް ކަމަށް އެ ބޭންކުން ބުނެފި އެވެ.\nބީއެމްއެލް އިން ބުުނީ ރަމަޟާން މަހާއި ޝައްވާލުމަހުގެ ފުރަތަމަ ހަތް ދުވަހު އެ ބޭންކުގެ ރަސްމީ މަސައްކަތު ގަޑިއަކީ އެއީ ކަމަށެވެ. ބޭންކުގެ ބްރާންޗްތަކާއި ސާވިސް ސެންޓަރުތައް އެ ވަގުތުތަކުގައި ހުޅުވާފައި ހުންނާނެ ކަމަށް ބެންކުން ބުންޏެވެ.\nބީއެމްއެލް އިން ބުނީ ރާއްޖޭގެ އެކި ކަންކޮޅުތަކުގައި ގާއިމްކޮށްފައިވާ އެ ބޭންކުގެ ސެލްފް ސާވިސް ބޭންކިން ސެންޓަރުތައް މެދުވެރިކޮށް ފައިސާ ޖަމާކުރުމާއި، ފައިސާ ނެގުމާއި ފައިސާ ފޮނުވުމުގެ ހިދުމަތް 24 ގަޑިއިރު ލިބޭނެ ކަމަށެވެ. އަދި މީހުން ދިރިއުޅޭ ރަށްތަކުގައި ގާއިމްކޮށްފައިވާ ކޭޝް އެޖެންޓުން މެދުވެރިކޮށް އަސާސީ ބޭންކިންގެ ހިދުމަތްތައްވެސް މި ރޯދަ މަހު ކަސްޓަމަރުންނަށް ލިބޭނެ ކަމަށް ބުންޏެވެ.\nމީގެ އިތުރުން ރާއްޖޭން ބޭރަށް ފައިސާ ފޮނުވުން (ޓީޓީ)، ބީއެމްއެލް ޗެކް ޕްރޮސެސް ކުރުން އަދި ޕޭ ރޯލް ޕްރޮސެސް ކޮށޤދިނުމާއި ލޯކަލް ޓްރާންސްފާ އެންޑް ޕޭމަންޓްސް އަށް ހެނދުނު 11:00 ގެ ކުރިން ލިބޭ ހުށަހެޅުންތަކާއި ޖަމާކުރާ ޗެކްތައް އެދުވަހު ޕްރޮސެސް ކުރާނެ ކަމަށް ބީއެމްއެލް އިން ބުންޏެވެ.\nއޭގެ ފަހުން ލިބޭ ރިކުއެސްޓް ޕްރޮސެސްކުރާނީ ދެން ބޭންކު ހުޅުވޭ ދުވަހު ކަމަށްވެސް ބޭންކުން ބުންޏެވެ.\nމާލޭ ގައި ބޭންކިން ހިދުމަތް ހޯދުމަށް ކިއުބީ އެޕް މެދުވެރިކޮށް އޮންލައިން ނަންބަރު ނެގުމަށް ބީއެމްއެލް އިން އިލްތިމާސް ކުރެ އެވެ. އަދި ހިދުމަތް ހޯދުމަށް ބޭންކަށް ދިޔުމުގެ ކުރިން ކިޔުގައި މަޑުކޮށްގެން ތިއްބި ކަސްޓަމަރުންގެ އަދަދު ޗެކް ކުރުމަށްވެސް ބޭންކުން އެދެ އެވެ.\nމީގެ އިތުުރުން އެކައުންޓް އޯޕެނިން ސެންޓަރު، ލޯން ސެންޓަރު އަދި ބިޒްނަސް ސެންޓަރުތަކުން ހިދުމަތް ދިނުމަށް ހަމަޖެހިފައިވަނީ އެޕޮއިންޓްމެންޓަށް ކަމަށާއި ބޭންކުގެ ވެބްސައިޓް މެދުވެރިކޮށް އެޕޮއިންޓްމަންޓަށް އެދި ހުށަހެޅޭނެ ކަމަށްއެމްއެލް އިން ބުންޏެވެ.\nބޭންކުން ވަނީ، މި ދަނޑިވަޅުގައި ގޭގައި ތިބެގެން ބީއެމްއެލް އިންޓަރނެޓް ބޭންކިން އަދި މޮބައިލް އެޕް މެދުވެރިކޮށް ބޭންކިން ގެ ހިދުމަތްތައް ހޯދުމަށް އިލްތިމާސް ކޮށްފަ އެވެ.\nކާޑެއްދޫ ބަނދަރުގެ ސާވޭ ހަދަން އާރުޑީސީ އަށް\nފެބްރުއަރީ މަހު މާލެ އަތޮޅުން ގްރީން ޓެކުހަށް 23 މިލިއަން\nހީކުރި ވަރަށް އިގްތިސާދު ކުރިނޭރި، އޯވަ ޑްރާފްޓް ނުދެއްކި


Pakistan ge nuclear program ge bappa avahaaravejje\nޕާކިސްތާނުގެ ނިއުކްލިޔަރ ޕްރޮގްރާމްގެ ބައްޕަ\nޕާކިސްތާނުގެ ނިއުކްލިޔަރ ޕްރޮގްރާމުގެ ބައްޕަ އަވަހާރަވެއްޖެ\nއޮގަސްޓް މަހު އޭނާ ކޮވިޑް-19އަށް ޕޮޒިޓިވްވި\nއޭނާ އަވަހާރަވީ އުމުރުފުޅުން 85 އަހަރުގައި\n10 އޮކްޓޯބަރ 2021 | އާދީއްތަ 17:20\nޢަބްދުލް ޤަދީރް ޚާން\nޕާކިސްތާނުގެ ނިއުކްލިޔަރ ޕްރޮގްރާމްގެ ބައްޕަގެ ލަގަބު އެގައުމުން ދީފައިވާ, ނިއުކްލިޔަރ ސައިންޓިސްޓެއް ކަމަށްވާ ޢަބްދުލް ޤަދީރް ޚާން އަވަހާރަވެއްޖެއެވެ.\nޚާން އަވަހާރަވެފައިވަނީ މިދިޔަ އޮގަސްޓް މަހު ކޮވިޑް-19އަށް ޕޮޒިޓިވްވެގެން ހޮސްޕިޓަލްގައި އެޑްމިޓްކޮށް, ފަރުވާދެމުން ދަނިކޮށެވެ. އޭނާ އަވަހާރަވީ އުމުރުފުޅުން 85 އަހަރުފުޅުގައެވެ. ކޮވިޑް-19އަށް ޕޮޒިޓިވްވީއިރު އޭނާ ދިޔައީ ފުއްޕާމޭގެ ބައްޔަކަށް ފަރުވާ ހޯއްދަވަމުންނެވެ.\nޕާކިސްތާންގެ ރައީސް ޢާރިފް އަލްވީ ވަނީ ޚާން އަވަހާރަވުމުން އޭނާގެ އާއިލާއަށް ތަޢުޒިޔާ ފޮނުވައިފައެވެ. އަދި ރައީސްގެ ވާހަކަފުޅުގައި ވިދާޅުވީ ޚާންއަކީ މުޅި ގައުމު އެބޭފުޅަކާމެދު ފަޚުރުވެރިވާ ޚިދުމަތްތެރިއެއްކަމަށާއި، އޭނާ އަވަހާރަވީ ޚަބަރުން މުޅި ގައުމު ވަނީ ހިތާމައެއްގެ ތެރޭގައި ކަމަށެވެ. އޭނާއާއި ރައީސް ޢާރިފް ޚާންއަކީ 1982 ވަނަ އަހަރުން ފެށިގެން ވަރަށް ގާތް ދެ ބޭފުޅުންނެވެ.\nއީރާނާއި އުތުރު ކޮރެއާ އަދި ލީބިޔާއަށް ނިއުކްލިޔަރ ހަތިޔާރު އުފެއްދުމުގެ އިލްމު ހިއްސާކުރި ކަމަށް ތުހުމަތުކޮށް ޚާން ވަނީ މީގެ އަހަރުތަކެއް ކުރިން ހައްޔަރުކޮށްފައެވެ. އަދި އޭނާ ފަހުން އެކަމަށް އެއްބަސްވެވަޑައިގެންފައިވެއެވެ.\nޕާކިސްތާނަކީ އިސްލާމީ ގައުމުތަކުގެ ތެރެއިން އެންމެ ފުރަތަމަ ނިއުކްލިޔަރ ހަކަތަ އުފައްކާ ކާރުޚާނާއެއް އުފެއްދި ގައުމެވެ. އެގައުމުން ނިއުކްލިޔަރ ހަތިޔާރު އުފައްދަން ފައްޓާފައިވަނީ 1972 ވަނަ އަހަރުގެ ޖަނަވަރީ މަހުގައެވެ.\nޕާކިސްތާން އިޤްތިޞާދީ އަނދަވަޅަކަށް: އެހީގެ ގޮތުގައި 51.6 ބިލިއަން ޑޮލަރު ބޭނުންވޭ\nއިންޑިޔާގެ ސަބްމެރީނެއް ޕާކިސްތާނު ސަރަހައްދަށް ވަންނަން އުޅެނިކޮށް ހުއްޓުވައިފި\nޕާކިސްތާންގެ ހުޅަނގުދެކުނު ޕްރޮވިންސަށް އައި ބިންހެލުމެއްގައި 20 މީހުން މަރުވެއްޖެ\nޕާކިސްތާނުގެ ޖާސޫސީ އިދާރާގެ ވެރިޔާ ޖެނެރަލް ފާއިޒު އަފްޣާނިސްތާނަށް\n10 އޮކްޓޯބަރ 2021 | އާދީއްތަ 20:24\nމުޅި އިސްލާމީ ދައުލަތްތަކުގެ އެއްމެންގެ ލޯބިފައިވާ އަބްދުލް ގާދިރު ހާން ނިޔާވުމުން މިއަދު މުޅިއުއްމަތައް ލިބިފައިވާ ހިތާމައިގައި ބައިވެރިވަން.


De Gea ah ithuru thashithakeh beynunvey: Solskjaer\nޔުނައިޓެޑްގައި ޑެހެއާގެ ކުރިމަގު\nޑެހެއާއަށް އިތުރު ތަށިތަކެއް ބޭނުންވޭ: ސޯލްޝެއާ\nޑެހެއާ ވަނީ ޔުނައިޓެޑްގެ ޖާޒީގައި 400 މެޗު ހަމަކޮށްފައި\nޑެހެއާ އަކީ ޔުނައިޓެޑްގެ ތާރީޚުގައި އެޓީމަށް ކުޅެދިން އެންމެ މޮޅު ގޯލްކީޕަރުންގެ ތެރޭގައި ހިމެނޭ ކީޕަރެއް\nކ. މާލެ | 13 ޖުލައި 2020 | ހޯމަ 19:21 | 2,025\nމެންޗެސްޓާ ޔުނައިޓެޑްގެ ގޯލްކީޕަރު ޑޭވިޑް ޑެހެއާ: ޑެހެއާގެ ފަރާތުން ފެންނަ ދަށް ކުޅުމަށް ގިނަ ބަޔަކު އަންނަނީ ފާޑު ކިޔަމުން - ގެޓީ އިމޭޖާސް\nމެންޗެސްޓާ ޔުނައިޓެޑަށް ކުޅެމުން އަންނަ ސްޕެއިންގެ ގޯލްކީޕަރު ޑޭވިޑް ޑެހެއާއަށް އިތުރު ކާމިޔާބީ އާއި ތަށިތަކެއް ބޭނުންވާ ކަމަށް ޔުނައިޓެޑްގެ ކޯޗު އޮލަ ގުނަ ސޯލްޝެއާ ބުނެފިއެވެ.\nމެންޗެސްޓާ ޔުނައިޓެޑްގެ ތާރީޚުގައި އެޓީމަށް ކުޅެދިން އެންމެ މޮޅު ގޯލްކީޕަރުންގެ ލިސްޓުގައި ޑެހެއާ ހިމެނޭ ކަމަށް ބުނަމުން ސޯލްޝެއާ ބުނީ ޑެހެއާ މަސައްކަތް ކުރަމުން އަންނަނީ މެޗަކަށްފަހު މެޗެއް އޭނާއަށް ހެދޭ ގޯސްތައް ރަނގަޅު ކުރުމަށް ކަމަށާއި، އޭނާގެ މަސައްކަތް ހުއްޓާލާނީ އޭނާއަށާއި ކްލަބަށް އިތުރު ތަށިތަކެއް ހޯދައި ދިނުމަށްފަހު ކަމަށެވެ.\nހޯމަ ދުވަހު ސައުތެމްޓަނާ ދެކޮޅަށް ޔުނައިޓެޑް ކުޅުނު މެޗަކީ ޑެހައާއަށް ހާއްސަ މެޗެކެވެ. އެ މެޗާއެކު ޑެހެއާ ވެގެން ގޮސްފައިވަނީ ޔުނައިޑްގެ ޖާޒީގައި 400 މެޗު ހަމަކުރި ދެވަނަ ގޯލްކީޕަރަށެވެ. މީގެ ކުރިން 400 މެޗު ހަމަކޮށްފައިވަނީ ޔުނައިޓެޑްގެ ކުރީގެ ގޯލްކީޕަރު އެލެކްސް ސްޓެފެނީއެވެ.\nސޯލްޝެއާ އިތުރަށް ބުނީ ޑެހެއާއަކީ އަމިއްލައަށް ލިބޭ ކާމިޔާބީއަށްވުރެ ޓީމަށް ކާމިޔާބީ ހޯދައިދިނުމަށް މަސައްކަތްކުރާ ކުޅުންތެރިއެއް ކަމަށާއި، ޔުނައިޓެޑްގެ ސަޕޯޓަރުން އޭނާއާމެދު ހިތްހަމަނުޖެހެންވީ ސަބަބެއް ނެތް ކަމަށެވެ.\nޑެހެއާ މެދު ޔުނައިޓެޑްގެ ސަޕޯޓަރުން ހިތްހަމަނުޖެހުން ފާޅުކުރަން ފެށީ އިނގިރޭސި ޕްރިމިއާ ލީގުގައި ޓޮޓެންހަމާއި ޔުނައިޓެޑް ބައްދަލުކުރި މެޗުގައި ޑެހެއާގެ ފަރާތުން ފެނުނު ދަށްކުޅުމުގެ ސަބަބުންނެވެ.\nޔުނައިޓެޑާއެކު ޑެހެއާ ހޭދަކުރި ނުވަ ސީޒަނުގައި އޭނާ ވަނީ ޔުނައިޓެޑާއެކު އިނގިރޭސި ޕްރިމިއާ ލީގާއި، އެފްއޭ ކަޕްގެ އިތުރުން ޔޫރޮޕާ ލީގުވެސް ކާމިޔާބުކޮށްފައެވެ. އަދި ތިން ސީޒަނުގައި ޔުނައިޓެޑްގެ އެންމެ މޮޅު ކުޅުންތެރިޔާގެ މަގާމު ހޯދާފައިވާ ޑެހެއާ ވަނީ އެ ކްލަބާއެކު ޖުމްލަ ހަ މުބާރާތް ކާމިޔާބުކޮށްފައެވެ.


Mee Ummeedhu Kandaalaa Fahathahjehenvee Vagutheh Noon - Dr. Mohamed Ali - Vaguthu\nކޮވިޑް-19 ފެތުރުން އިތުރުވެ ހާލަތު ގޯސްްވި ނަމަވެސް މިއީ އުއްމީދު ކަނޑާލަންވީ ވަގުތު ނޫންް ކަމަށް އައިޖީއެމްއެެޗްގެ އެތެރެހަށީގެެ ޑޮކްޓަރު، ޑރ. މުހައްމަދު އަލީ ވިދާޅުވެއްޖެއެެވެ.\nރާއްޖެއިން ފައއްސިވާ މީހުންގެ އަދަދު ކުއްލިއަކަށް އަންނަނީ ބާރު ސްޕީޑުގައި އިތުރު ވަމުންނެވެ. އިއްޔެ އަކީ މިހާތަނަށް ރާއްޖެއިން އެންމެ ގިނަ މީހުން ފައްސިވި ދުވަހެވެ. އިއްޔެ ވަނީ މި ބައްޔަށް ފައްސިވި މީހުންގެ އަދަދު ހާހެއް ގިރާކޮށް 1091 އަށް އަރާފައެވެ. މިއީ މި ބަލީގެ ހާލަތު ފުރަތަމަ ގޯސްވެ ފައްސިވި މީހުންނާ އަޅާ ބަލާއިރުު އެތައް ގުނައެއް އިތުރު އަދަަދެކެވެ.\nޑރ.މުހައްމަަދު އަލީ ކުރެއްވި ޓްވީޓެއްގައި ވިދާާޅުވެފައި ވަނީ، މިއީ ފަހަތަަށް ޖެެހެންވީވަަގުތު ނޫން ކަމަށާާއި ގަދައަޅައި މަސައްކަތް ކޮށްފި ނަަމަ މިބަލިމަޑުކަމުން އިރާދަކުރެއްވިއްޔާ އަރައިގަނެވޭނެ ކަމަށެވެ. މި ދަނޑިވަަޅުގައި ހާއްސަ ސަމާލުކަމެއް ދޭންވީ ހަތަރު ކަަމެއް އޭނާ ވަނީ ފާހަގަކުރައްވާފައެވެ.\nHulhumale facility is calling for ur help.\nStaffs are working round the clock, u can help to ease their work.\n4. Care workers - To help with elderly to move around.\nCall or message 7290878#Dhifaau\n— Dr. Mohamed Ali (@Moxamedalu) May 10, 2021\nއެގޮތުން އެކަކު އަނެކެއްގެ ހާލު ބަލާ އޯގާތެރިވުމަށާއި، ބަލީގެެ އަލާމާތްތައް ފެންނަ ނަަމަ ފަރުވާ ހޯދުމަށާއި، އޯއާރުއެސް، އަދި ކުރުނބާފަދަ ދިޔާތަކެތި ބޭނުންކުރުމުގެ އިތުރުން މިކަމާ މެދު ހާސްވެ ކަންބޮޑު ނުވުމަށް ޑރ.މުހައްމަދު އަލީ އިލްތިމާސްކުރެއްވިއެވެ.\nއިއްޔެ ރާއްޖެއިން ފައްސިވި 1091 މީހުންގެ ތެރެއިން 933 މީހަކު ފައްސިވެފައި ވަނީ މާލެ ސަރަހައްދުންނެވެ. އަދި އަތޮޅު ތެރެއިން 147 މީހަކު ފައްސިވެފައިވާއިރު، ރިސޯޓްތަކުން ހަ މީހަކާއި، ސަފާރީތަކުން ތިން މީހަކާއި، ރިސޯޓް ތަރައްގީ ކުރަމުންދާ ރަށްތަކުން ދެ މީހަކު ފައްސިވެފައި ވެއެވެ.\nއިއްޔެ ކޮވިޑަށް ގިނަ ބަޔަކު ފައްސިވެފައި ވީނަމަވެސް ކޮވިޑް ކޮންޓްރޯލް ކުރަން މިހާރު އަޅާފައި ހުރި ފިޔަވަޅުތަކަށް އިތުރު ބަދަލެއް ގެންނާކަށް އަދި މިހާތަނަށް އެޗްޕީއޭ އިން ނިންމާފައެއް ނުވެއެވެ.\nމެއި 10, 2021 10:55\nމީ ތިބޭފުޅުން ސަރުކާރު ރުއްސެވުމަށްޓަކާ ކުރިކަމެއްނުންތޯ، އަޅުގަނޑުގައިމުވެސް ތިބޭފުޅުންނަށް އުންމީދެއްނެއް.\nމެއި 10, 2021 11:00\nމި އީ އަދި އެހެން އިންތިހާބެއް ބާއްވަންވީ ވަގުތު\nތިބޭ ފުޅުންގެ މަސައްކަތަށް ޝުކުރު ވެރިވަން ޑރ ޢަލީ. އުމްމީދު ކެޑެނީ "އިންޑިއާ ވޭރިއަންޓަކީ މުޅި ދުނިޔެއަށް އޮތް ބިރެއް - ޑަބްލިއުއެޗްއޯ" މިހެން ބުނަމުންދާ އިރުގަ ވެސް މިސަރުކާރުން އިންޑިއާ މީހުން އައުން ނުހުއްޓުވާތީ ޑރ ޢަލީ، ކޮންމެ ދުވަހަކު ހަތަރު ފަސް ފްލައިޓުން އިންޑިޔާ މީހުން ރާއްޖެ އޮށް އޮހެނީ ، މިވާހަކަތަށް ދައްކަވާ މީސަރުކާރަށް އެގިގެން ކުރުވާކަމެއް، މީ\nމެއި 10, 2021 11:28\nއުއްމީދުގެ ހުޅު ކޮޅު ދިލޭނެ އަނެއް ވޯޓު ލިމަ.\nމެއި 10, 2021 13:12\nމުޅި ސަރުކާރު ގަސްދުގައި ރައްޔިތުން ކޮވިޑުގެ މި ނުރައްކާތެރި ހާލަތައް ވައްޓާލީ މަރުވާ ކޮންމެ މީހެއްގެ ޒިއްމާ ސޯލިހު، މައިމޫނާ، ނަޝީދު، މައުސޫމު ނަގަންޖޭހެނެ. މިއީވެސް ޒާތެއްގެ ޓެރަރިސްޓު ހަމަލާ.


Dhiraagu In Eid Hadhiyaa Bahaifi - Vaguthu\nދިރާގުން އީދު ހަދިޔާ ބަހައިފި\n12 މަސް ކުރިން ( ޖޫން 4, 2019 )\nކޮންމެ އަހަރެއްގެ ފިތުރު އީދާއި ދިމާކޮށް ދިރާގުން ކުރިއަށް ގެންދާ އީދު ހަދިޔާ ބެހުން މިއަދު ކުރިއަށް ގެންގޮސްފިއެވެ.\nކޮންމެ އަހަރެއްގެ އީދު ދުވަހާއި ގުޅުވައިގެން ކުޑަ ކުދިންނަށް އީދު ހަދިޔާ ދިނުމުގެ ބޭނުމަކީ، އީދުގެ މުނާސަބަތްތަކުގައި ހަދިޔާ ބަދަލު ކުރުން އެއީ އަބަދުވެސް ދިވެހިންގެ ތެރޭގައި އޮންނަ ސަގާފަތަކަށްވެފައި، ކުޑަ ކުދިންގެ މެދުގައި މިފަދަ ސަގާފަތްތައް ދިރުވުމަކީ މުހިންމު ކަމެއްކަމަށް އެ ކުންފުނިން ދެކޭތީ ކަމަށް ދިރާގުން ބުނެފައިވެއެވެ.\nދިރާގުން ވަނީ މާލެ އަދި އަތޮޅު ތެރޭ ރަށްތަކުގެ ކުޑަ ކުދިންނަށް އީދު ހަދިޔާ ބަހާފައެވެ. އަތޮޅު ތެރޭގައި މި ހަރަކާތް ކުރިއަށް ގެންގޮސްފައިވަނީ އެ ކުންފުނީގެ ރީޖަނަލް އޮޕަރޭޝަން ސެންޓަރުތައް ގާއިމްކޮށްފައިވާ ރަށްތަކުގައެވެ.\nއެސެންޓަރުތަކުގައި މަސައްކަތް ކުރާ ދިރާގުގެ މުއައްޒަފުންތަށް ވަނީ އީދު ނަމާދަށް ފަހު ކުޑަ ކުދިން އެންމެ ގިނައިން ޖަމާވާ އެކި ސަރަހައްދުތަކަށް ގޮސް، އީދު ހަދިޔާ އެކުދިންނާއި ހަވާލުކޮށްފައެވެ.\nކޮންމެ އަހަރަކު ދިރާގުން ކުރިއަށް ގެންދާ މި ހަރަކާތަކީ އެކުންފުނީގައި މަސައްކަތް ކުރަމުން އަންނަ މުވައްޒަފުންގެ އެއްބާރުލުމާއި އެކީ ކުރިއަށް ގެންދާ ހަރާކާތެކެވެ.\nއެހެން އަހަރު ތަކާއި އެއްގޮތަށް މިއަހަރުގެ އީދަށް ވެސް ކުޑަ ކުދިންނަށް ހަދިޔާ ދިނުމުގައި ބައިވެރި ވުމަކީ އެ ކުންފުންޏަށާއި، އެތާނގައި މަސައްކަތް ކުރާ އެންމެހާ މުވައްޒަފުންނަށް ލިބިގެން ދިޔަ އުފަލެއް ކަމަށް ދިރާގުން ބުންޏެވެ.\nދިރާގުގެ އަހަރީ އާއްމު ޖަލްސާ މިފަހަރު އޮންލައިންކޮށް


Thomas Cook ge office thah gannan shauguveri vejje\nތޯމަސް ކުކްގެ އޮފީސްތައް ގަންނަން ޝައުގެވެރިވެއްޖެ\nތޯމަސް ކުކް ކުންފުނީގެ އޮފީހެއްއް: ކުންފުނި ވަނީ ބަންގުރޫޓްވެފައި\nބަނގުރޫޓް ވެފައިވާކަން އިއުލާންކޮށްފައިވާ ޓްއާ އޮޕަރޭޓާ އަދި ޓްރެވެލް އެޖެންސީ ތޯމަސް ކުކްގެ 555 ޓްރެވެލް އެޖެންސީ އޮފީސް ގަންނަން ވާދަވެރި ޓްރެވެލް އެޖެންސީއަކުން ޝައުގުވެރިކަން ފާޅުކޮށްފި އެވެ.\nތޯމަސް ކުކްގެ ގިނަ އޮފީސްތަކެއް ގަންނަން ޝައުގުވެރިކަން ފައުޅު ކޮށްފައިވަނީ އިނގިރޭސިވިލާތުގެ ހޭސް ޓްރެވެލް ކުންފުނިންނެވެ. އެ ކުންފުނިން ބުނި ގޮތުގައި ތޯމަސް ކުކްގެ 555 ޓްރެވެލް އޭޖެންސީ ގަތުމުން 2،500 މީހުންގެ ވަޒީފާ ސަލާމަތް ކުރެވޭނެ އެވެ. އަދި އެކުންފުނިން ވަނީ ތޯމަސް ކުކްގެ 600 މުވައްޒަފުންނަށް ވަޒީފާދީ، އިތުރު މީހުންނަށް އަދި ވަޒީފާ ދޭނެ ކަމުގެ ޔަގީނަކަން ވެސް ދީފަ އެވެ.\nހޭސް ޓްރެވެލް އެޖެންސީގެ ވެރިޔާ ޖީސް ހޭސް ވިދާޅުވީ، އޭނާގެ ކުންފުނީގެ ބެލުމުގެ ދަށުގައި މިހާރު ހުރީ، 190 ޓްރެވެލް އެޖެންސީ ކަމަށެވެ. އަދި ތޯމަސް ކުކް ކުންފުނީގެ 555 ޓްރެވެލް އެޖެންސީ ގަންނަން ބޭނުން ވަނީ އެ ކުންފުންޏަށް ވަރަށް ބޮޑު ބަދަލެއް ގެނައުމުގެ ބޭނުމުގަ އެވެ.\nހޭސް ޓްރެވެލް ކުންފުންޏަކީ މީގެ 40 އަހަރުކުރިން އުފެއްދި ކުންފުންޏެކެވެ. މި ކުންފުނީގެ އާމުދަނީ ސޭލްސް މިދިޔަ އަހަރު 379 މިލިއަން ޕައުންޑަށް އެރި އިރު އެކުންފުނިން ވަނީ 10 މިލިއަން ޕައުންޑުގެ ފައިދާއެއް ލިބުނު ކަމަށް ރިޕޯޓުކޮށްފަ އެވެ.\nމިކަމާ ގުޅިގެން ތޯމަސް ކުކް ކުންފުނިން އަދި އެއްވެސް ޖަވާބެއް ދީފައެއް ނުވެ އެވެ. ކުންފުނި ބަނގުރޫޓު ވުމުން ސަލާމަތް ކުރުމަށް ތޯމަސް ކުކް ކުންފުނިން ކުރި މަސައްކަތް ވަނީ ނާކާމިޔާބުވެފަ އެވެ.\nއިނގިރޭސިވިލާތް ތޯމަސް ކުކް ގްރޫޕް\nތޯމަސްކުކް ބަނގުރޫޓް ވެއްޖެ


Lanka ge 'manike magey hithe' reethi kamun Amitab ah nidhi gellifai\nލަންކާގެ "މަނިކޭ މަގޭ ހިތޭ" ރީތިކަމުން އަމީތާބު ނިދިގެއްލިފައި\nސްރީ ލަންކާގެ މަޝްހޫރު ލަވަ "މަނިކޭ މަގޭ ހިތޭ' ލަވަ ކިޔައިދިން ދެ ލަވަކިޔުންތެރިން\nއަމީތާބާއި ކާފަދަރިފުޅު (ވ) އަދި 'ކާލިއާ'ގެ ލަވައިގެ މަންޒަރެއް\n"މަނިކޭ މަގޭ ހިތޭ" އޮރިޖިނަލް ލަވަ\nސްރީލަންކާގެ ޔޮހާނީ އާއި ސަތީޝަން ކިޔާފައިވާ "މަނިކޭ މަގޭ ހިތޭ"ގެ ޖާދޫގައި އަމީތާބު ބައްޗަން ޖެހިއްޖެ އެވެ. އަމީތާބުގެ ބްލޮގްގައި އޭނާ ވަނީ މި ލަވައަށް ވަރަށް ބޮޑަށް ތައުރީފުކޮށްފަ އެވެ.\nއަމީތާބަށް ލަވަ އެހާ ކަމުދިޔަކަން އެނގުމުން އޭނާގެ ކާފަ ދަރިފުޅު ނަވްޔާ ނަވޭލީ ނަންދާ އެ ލަވަ ކާފަ ހިތްހަމަޖެހޭ ކަހަލަ ގޮތަކަށް ބަދަލު ކޮށްލައިފި އެވެ.\nނަވްޔާ ވަނީ އަމީތާބުގެ ވަރަށް ކުރީގެ ފިލްމެއް ކަމަށްވާ "ކާލިއާ"ގެ ވަރަށް މަޝްހޫރު ލަވައެއް ކަމަށްވާ 'ޖަހަ ތޭރީ ޔެ ނަޒަރް ހޭ" އެޑިޓްކޮށް "މަނިކޭ މަގޭ ހިތޭ" ލަވައިގެ އަޑު އަޅައިގެން ވީޑިއޯއެއް ތައްޔާރުކޮށްފަ އެވެ. އަދި އަމީތާބު ވަނީ ކާފަ ދަރިފުޅުގެ މި މަސައްކަތް އޭނާގެ ބްލޮގްގައި ޝެއާ ވެސް ކޮށްފަ އެވެ.\n"އެ ރީތި ސްރީލަންކާ ލަވަ 'މަނިކޭ މަގޭ ހިތޭ" އެޑިޓްކޮށްގެން މަގޭ ޖީނަސް ކާފަ ދަރި ނަވްޔާ ނަވޭލީ މިވަނި އަހަރެން ކުޅެފައިވާ "ކާލިއާ"ގެ 'ޖަހަ ތޭރީ ޔެ ނަޒަރް ހޭ"އަށް އަޑު އަޅާފައި. މިހާރު މުޅި ރޭ މި ހޭދަކުރަނީ މި ލަވަ އަޑުއެހުމުގައި. އެއްގޮތަކަށް ވެސް ލަވަ އަޑުއެހުން ހުއްޓާލެވޭ ގޮތެއް ނުވި. ސުޕާބް،" އަމީތާބު މި ލަވަ ޝެއާ ކުރަމުން ލިޔެފައިވާ މެސެޖެއްގައި ވެއެވެ.\nއަމީތާބުގެ ބްލޮގްގައި އޭނާ ވަނީ މި ލަވައިގެ މަޝްހޫރު ކަމާ ގުޅޭ ގޮތުން ވެސް ވާހަކަ ދައްކާފަ އެވެ. އޭނާ ބުނި ގޮތުގައި ސްރީލަންކާގެ މި ލަވަ އަކީ މިހާރު މުޅި ދުނިޔޭގައި ވެސް ވަރަށް ގިނަ ބަޔަކަށް މަގްބޫލުވެފައިވާ ލަވައެކެވެ. އޭނާއަށް މި ލަވަ އަޑު އަހާ އަހާ ފޫހި ނުވި ކަމަށާއި ރޭގަނޑު ނުނިދާ އޮވެގެން ވެސް މި ލަވަ އަޑުއަހާ ކަމަށް އަމީތާބު ލިޔެފައިވެ އެވެ.\nއަމީތާބު ވަނީ މި ލަވައިގެ އޮރިޖިނަލް މިއުޒިކް ވީޑީއޯ ވެސް އޭނާގެ ބްލޮގްގައި ޝެއާ ކޮށްފަ އެވެ.\nއަމީތާބު އިތުރަށް ލިޔެފައިވާ ގޮތުގައި މި ލަވަ މަގްބޫލު ވީވަރުން އިންޑިޔާ މީހުން ވާހަކަ ދައްކާ އެތައް ބަހަކުން ވެސް މިހާރު މި ލަވަ ރެކޯޑް ކޮށްގެން ނެރެފި އެވެ. އަދި ހިންދީ ބަހުން ބައެއް ލަވަކިޔުންތެރިން ބައެއް ތަންތަންކޮޅު ކިޔާފައި ނެރެފައިވާ ލަވަ ވެސް އޭނާއަށް ވަރަށް ކަމުދާ ކަމަށް އަމީތާބު ބުނެފައި ވެއެވެ. އަމީތާބު ވަނީ ޔޯހާނީ މުޒީސްޓާ ހަރަކާތްތެރިވާ ހިންދީ ބަހުން ކިޔާފައިވާ ލަވައެއް ވެސް ޝެއާ ކޮށްފަ އެވެ.\nފިލްމީ ރޮނގުން ބަލާއިރު އަމީތާބު މިހާރު ހަތަރު ފިލްމެއްގެ މަސައްކަތް އެބަ ކުރެ އެވެ. އެއީ "ބްރަހްމަޝްތުރާ" އާއި "ޗެހެރޭ"، "ގުޑްބައި" އަދި "މޭ ޑޭ" އެވެ. އަދި އޭނާ ހޯސްޓްކުރާ "ކޯން ބަނޭގާ ކްރޯޅްޕަތީ"ގެ އާ ސީޒަނެއް ފެށުމަށް ވެސް އަމީތާބު ވަނީ ތައްޔާރުވެފަ އެވެ.\nއިންޑިއާ ސްރީލަންކާ އަމީތާބު


އާރޓިކަލްކިޔުމަށް ހޭދަވާނެކަމަށް ބެލެވެނީ : 34 މިނެޓް, 32 ސިކުންތު\nތިމާއަށް އެކަމެއްގެ މައުލޫމާތު ފުރިހަމައަށް ލިބިފައިވާ ކަންކަމުގައި މީހުން ކުރާ ބަހުސްތަކުގެ ތެރެއަށް ވަދެ ބައިވެރިނުވާށެވެ! އެކަމުން ލިބޭނީ ގެއްލުމެވެ. އެހެނީ މީހާގެ ނިޔަތް ކިތަންމެ ރަނގަޅު ނަމަވެސް ޖަދަލުކުރާ މީހާ ދައްކާ ވާހަކަ ބާޠިލުކަން ހާމަކޮށް ނުދެވިއްޖެ ނަމަ އަޑުއަހާ މީހުންގެ ކުރިމަތީގައި ޙައްޤާއިމެދު ޝައްކު އެފެދިދާނެއެވެ.\nކޮންމެ މީހަކު ކުރާހައި ބަހުސެއްގައި ބައިވެރިވެ ރައްދު ދޭން މަސައްކަތްކުރުމުގެ އެއްވެސް ބޭނުމެއް ނެތެވެ. ބައިވެރިވި ނަމަވެސް ތިމާއަށް އެނގޭ ޙައްޤު ބަސް ބުނުމަށްފަހު އިތުރަށް ކުރިއަށް ނުގެންދާށެވެ. ތިމާ ދައްކާ ވާހަކަ "ބައްދައިލުމުގެ" ފުރުޞަތު ނުދޭށެވެ.\nއިސްލާމް ދީނުގެ ވަރަށް ކުދިކުދި ކަންކަމާއިމެދު ސޯޝަލް މީޑިއާގައި ކުރެވޭ ބަހުސްތައް ހޫނުވެ ނުރަނގަޅު ނަތީޖާ ނުކުންނަމުންދާތަން މިދަނީ ފެންނަމުންނެވެ. އެއީ ފުރިހަމައަށް މައުލޫމާތު ނެތި ބަހުސްގައި ބައިވެރިވެވޭތީއެވެ. އެފަދަ ކަންކަން މެދުވެރިވުމުން އިސްލާމް ދީނަށް ޚިދުމަތް ކުރަން ކުރެވޭ ކަންކަމުގެ ނަތީޖާ ފެންނަނީ ރަނގަޅަކަށް ނޫނެވެ.\nބައެއް ފަހަރަކު2މީހަކު އެމީހުންގެ އަމިއްލަ ކަންކަމުގައިވެސް އެބަ ބަހުސްކުރެއެވެ. އެކަކު އަނެކަކަށް ބަހުގެ ހަމަލާތައް ދެއެވެ. އެފަދަ ބަހުސްތަކުގެ ތެރެއަށް އެއްވެސް ވަރަކަށް ނުވަންނާށެވެ! އެކަން އެ ބައަކަށް ދޫކޮށްލާށެވެ! އެހެނީ އިތުރު މީހުން ބަހުސްގައި ބައިވެރިވުމުން މައްސަލަ ވާނީ އިތުރަށް ހޫނެވެ.\nއިސްލާމް ދީން މަތިވެރިކުރަން އެންމެންވެސް މަސައްކަތްކުރަންވާނެއެވެ. އެގޮތުން އެމީހަކަށް ޔަޤީންކުރެވޭ ހެޔޮ ބަސްތަކާއި ނަޞޭޙަތްތައް ގިނަގިނައިން ފަތުރައި މީސްތަކުންނަށް ހަނދާންކޮށްދޭށެވެ! އެކަމުގެ ފައިދާ ކުރާނެއެވެ! އިން ޝާ ﷲ.


Thahugeegu Kuri Ah Dhaathee Kothalhuga Gendhiya Dhiyaa Ehchakee Kobaa Kan Azim Vihaalheh Nuvi! - Vaguthu\nއެމްއެމްޕީއާރުސީގެ ހިޔާނާތުގެ މޭސްތެރިޔާ، ކުރީގެ ނައިބު ރައީސް އަހްމަދު އަދީބު ގެއިން ކޮތަޅެއްގައި ގެންދިޔަ ދިޔާ އެއްޗަކީ ކޮބައި ކަން ހާމަކުރަން މިވަގުތު ބޭނުން ނުވަނީ އެ މައްސަލައިގެ ތަހުގީގު ކުރިއަށް ދާތީ ކަމަށް އެމްޑީޕީގެ މެޖޯރިޓީ ލީޑަރު އަލީ އާޒިމް ވިދާޅުވެއްޖެއެވެ.\nކްލަބް ހައުސްގައި މިއަދު ކުރިއަށް ދިޔަ "ވަގުތު ހަވާސް" ޕްރޮގްރާމްގައި ބައިވެރިވަޑައިގެން އާޒިމް ވިދާޅުވީ އަދީބްމެން ގެއިން ކޮތަޅަކަށް އަޅައިގެން ގެންދި ދިޔާ އެއްޗަކީ ގާނޫނީ ގޮތުން މަނާ އެއްޗެއް ނޫން ކަމަށެވެ. ނަމަވެސް އޭނާއަށް އަމާޒުވި ހިޔާނާތުގެ ތުހުމަތުގެ ތަހުގީގު ކުރިއަށް ދާތީ އެއީ ކޮން އެއްޗެއް ކަން މިވަގުތު ހާމަކުރަން ބޭނުން ނުވާ ކަމުގައި ވިދާޅުވިއެވެ.\nމީގެ ކުރިން މީޑިޔާއަކަށް ދިން އިންޓަވިއުއެއްގައި އާޒިމް ވަނީ ދަބަހަކަށް އަޅައިގެން ގެންދިޔައީ ހަރާން އެއްޗެއް ނޫން ކަމަށް ވިދާޅުވެ، އެއީ ކޮން އެއްޗެއް ކަން ދެ މަސް ފަހުން މީޑިއާއަށް ހާމަކުރާނެކަން ފާހަގަކުރައްވައިފައެވެ. އޭނާ އެގޮތަށް ވިދާޅުވީ މިދިޔަ ޖޫން މަހުއެވެ.\nމިވާހަކަތަކަށް މަހަކަށް ވުރެ ގިނަ ދުވަސްވެފައި ވަނިކޮށް އާޒިމް ވިދާޅުވީ އޭނާގެ ތަހުގީގު ނިމޭހާ އަވަހަކަށް އެއީ ކޮން އެއްޗެއް ކަން ހާމަކުރައްވާނެ ކަމަށެވެ.\n"އެންޓި ކޮރަޕްޝަނުންނާއި އޭސީސީއިން ވެސް އަޅުގަނޑާއި އެ ސުވާލު ކުރާނެ ކަމަށް މި ބަލަނީ. މި ވާހަކަ ބާއްވަމާ އިހަށް އަޅުގަނޑުގެ ތަހުގީގު ނިމެންދެން." އާޒިމް ވިދާޅުވިއެވެ.\nއެސެޓް ރީކަވަރީ ކޮމިޝަނުން ތައްޔާރު ކުރި ލިސްޓު ރައްޔިތުން މަޖިލީހުން އާންމުކޮށްފައިވާއިރު އޭގައި އާޒިމްގެ ނަންވެސް އޮތެވެ. އެއީ އަދީބްގެ އަތުން މިލިއަނަކަށް ވުރެ ގިނަ ފައިސާ ގެންދިޔަ ކަމަށް ހުސައިން ކިޔާ މީހަކު ދިން ބަޔާނަކާ ގުޅިގެން ކަމަށްވެއެވެ. ނަމަވެސް އާޒިމް ވަނީ އެ ތުހުމަތުތައް އިންކާރު ކުރައްވައިިފައެވެ. އަދި ހުސައިންގެ ބަޔާނުގައި ފާހަގަކުރެއްވި "އަލީ އާޒިމަކީ" އެހެން މީހަކަށްވުން ގާތް ކަމަށް އޭނާ ވިދާޅުވިއެވެ.\nއާޒިމް ވިދާޅުވި ގޮތުން އޭނާ ވަނީ ހިޔާނާތުގެ ލިސްޓަށް ނަން އެރި ސަބަބު ހޯދުމަށް ގިނަ މަސައްކަތްތަކެއް ކޮށްފައެެވެ. އެގޮތުން އޭނާ ވިދާޅުވީ އަދީބުގެ ބަޔާނުގައި ހިޔާނާތުގެ އެއްވެސް ފައިސާއެއް އޭނާއަށް ދިން ކަމަށް ބުނެފައި ނުވާ ކަމަށެވެ. އަދި ހުސައިންގެ ބަޔާނާއި އަދީބްގެ ބަޔާނުގައި ފާހަގަކޮށްފައިވާ އެހެން ހުރިހާ ނުކުތާތަކެއް އެއްގޮތްވާ އިރު، "އަލީ އާޒިމް ކިޔާ މީހަކަށް ބޮޑު ތުހުމަތެއް ކޮށްފައި" ވުމަކީ ސުވާލު އުފެދޭ ކަމެއް ކަމަށާއި، އެއީ އެ ނަން ކިޔާ އެހެން މީހަކަށްވުން ގާތް ކަމަށް ވިދާޅުވިއެވެ.\nއަދީބާއި އާޒިމާ ދެމެދު ވާހަކަ ދެކެވުނު ކަމަށް ބުނާ ޓެކްސްޓް މެސެޖްތަކާއި ގުޅިގެން ވިދާޅުވީ އެއީ އަސްލު އެއްޗެއް ނޫން ކަމަށެވެ.\nއެމްއެމްޕީއާރުސީގެ ހިޔާނާތުގެ މަންފާ ލިބުނު 267 މީހުންގެ ލިސްޓެއް އޮތީ ކަމާބެހޭ އިދާރާތަކުން އެކުލަވާލައިފައެވެ. އެ ލިސްޓުގައި ރައްޔިތުންގެ މަޖިލީހުގައި މިހާރު ތިއްބެވި އެމްޑީޕީގެ ބައެއް މެމްބަރުންނާއި އޭގެ ކުރީގެ މަޖިލީހުގެ މެމްބަރުންނަށް ވެސް ތުހުމަތު ކުރެއެވެ.\nޖުލައި 10, 2021 12:39\nއެހެންވީމާ ހުސެން އެބުނާ އަލީ އާޒިމް އަކީ ތީތާ. ކޮތަޅާ ދަބަހުގާ އެއްޗެއް ގެންދިޔަކަމަށް ތި ބުނަނީ. ފައިސާ އަކީ ހަރާމް އެއްޗެއް ނޫން ހެން ހީވަނީ ހަރާމް ނޫނީ ކަމުނުދަނީ އެ ހޯދި ގޮތް. މޮޔަމީހަކު ތަހުޤީޤް ކުރިޔަސް ތީގަ ކަންތައްތަކެއް ވާކަން ޔަޤީން.\nޖުލައި 10, 2021 13:59\nއެމެރިކާމީހުން ދިޔާ ޑޮލަރު ގެންގުޅެންފެށީ ކޮންއިރަކުބާ!\nޖުލައި 10, 2021 15:46\nއެއީ ދޮން ރިހަ!\nޖުލައި 10, 2021 16:10\nއެއީ ނޫތުތައް ވިރުވާ ގަރުދިޔައައް ހަދައިގެން ދަބަހަކައް އަޅައިގެން ނުކުތީ.\nޖުލައި 10, 2021 16:35\nހަލާލު ދިޔާއެއްޗެއްނަމަ ތަހުގީގަކަ ހުރީ ކޮން ގުޅުމެއް؟ މޮޅުވާހަކަ ދައްކަނީ. ބޭކާރު ބައެއް\nޖުލައި 10, 2021 16:51\nދިޔާއެއްޗެއްވިއަސް އަދި އެހެންވައްތަރެއްގެއެއްޗެއްވިއަސް ތިޔަގެންދިޔައީ ހަލާލުއެއްޗެއްނޫންކަންޔަގީންވޭ ތިޔަތަހްގީގުނިމޭނީ 2024 ގަ އެއީމިދައުރުނިމުނީމަ އެހިސާބުން ރައްޔިތުންނައް ހުރިހާކަމެއްސާފުވާނެ\nޖުލައި 10, 2021 18:03\nޖުލައި 10, 2021 18:55\nޙާލާލް ދިޔާއެއްޗެއް ގެންގޮސްގެން ފުލުން ތަޙްޤީޤް ކުރަންޖެހޭނެމަ މިދެވިހި ރާއްޖޭގައި ތިތަޙްގީގް ކުރަން ނުޖެހޭ އެކަކުވެސް ނުހުންނާނެ! ހަމަ ޔަޤީނުންވެސް މާލޭގައި ނުހުންނާނެ! އެހެނީ އެންމެންނަކީ ބޯފެން ގަނެގެން ބޯމީހުން!\nޖުލައި 11, 2021 01:50\nސަހަލު އެކަކުވެސް ނެތް އަދީބުގެއިން ދަބަހަކަށް އަޅައި އަޒިމް ގެންދަން އޮންނާނީ އަދީބުގެ ދާވެފަ ހުރި ހެދުންކޮޅެއް އެއީ ދޮވެގެން އަލުން ގެންނަން އަޒިމަކީ ދޮވެއިސްތިރި ކޮށްދޭ މީހަކަށްވާތީ ދެން އެނޫން ކޮންއެއްޗެއް ގެންދަން އޮންނާނީ؟\nޖުލައި 11, 2021 02:11\nޅާރިގަޑު ދިރުވާލެވޭނެ ދިޔާނޫނަސް


Ginaginain Sodhaqai Kuranvee 10 Sababeh ގިނަގިނައިން ޞަދަޤާތްކުރަންވީ 10 ސަބަބެއް – Ilm Ginaginain Sodhaqai Kuranvee 10 Sababeh\nގިނަގިނައިން ޞަދަޤާތްކުރަންވީ 10 ސަބަބެއް\n• ޞަދަޤާތްކުރުމުން ލިބޭ ޘަވާބު މާތްﷲ ގިނަގުނަކުރައްވަވައެވެ.\n((مَثَلُ الَّذِينَ يُنْفِقُونَ أَمْوَالَهُمْ فِي سَبِيلِ اللهِ كَمَثَلِ حَبَّةٍ أَنْبَتَتْ سَبْعَ سَنَابِلَ فِي كُلِّ سُنْبُلَةٍ مِائَةُ حَبَّةٍ وَاللهُ يُضَاعِفُ لِمَنْ يَشَاءُ وَاللهُ وَاسِعٌ عَلِيمٌ)) (البقرة:261) މާނައީ: “ﷲގެ މަގުގައި، އެބައިމީހުންގެ މުދާ ހޭދަކުރާ މީހުން ހޭދަކުރާ ތަކެތީގެ މިސާލަކީ، ކޮންމެ ކުރާގަނޑެއްގައި ސަތޭކަ އޮށް ހުންނަ ހަތް ކުރާގަނޑު އުފައްދާ އޮށެއްގެ މިސާލެވެ. ﷲ އިރާދަކުރައްވާ މީހަކަށް (ޘަވާބު) ގިނަގުނަ ކުރައްވައެވެ. އަދި، ﷲ އީ، ތަނަވަސްވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.”\nއަބޫ ހުރައިރާ ރަޟިޔަﷲ ޢަންހު ވިދާޅުވެފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n((مَنْ تَصَدَّقَ بِعَدْلِ تَمْرَةٍ مِنْ كَسْبٍ طَيِّبٍ، وَلَا يَقْبَلُ اللَّهُ إِلَّا الطَّيِّبَ، وَإِنَّ اللَّهَ يَتَقَبَّلُهَا بِيَمِينِهِ ثُمَّ يُرَبِّيهَا لِصَاحِبِهِ كَمَا يُرَبِّي أَحَدُكُمْ فَلُوَّهُ حَتَّى تَكُونَ مِثْلَ الْجَبَلِ))(6) މާނައީ: “ހެޔޮ ރަނގަޅުގޮތުގައި ހޯދާފައިވާ އެއްޗަކުން ކަދުރުއޮށެއްގެ މިންވަރު ޞަދަޤާތްކޮށްފިމީހާ (ދަންނާށެވެ!) ހެޔޮ ރަނގަޅު ތަކެތި މެނުވީ ﷲ ޤަބޫލުނުކުރައްވަތެވެ. އަދި ހަމަކަށަވަރުން ﷲ އެ އެއްޗެއް އެކަލާނގެ ކަނާއަތްޕުޅުން ޤަބޫލުކުރެއްވެވުމަށްފަހު، ތިޔައިގެ ތެރެއިން މީހަކު ކުޑަ އަހެއް ފަރުބަދައެއްހާވަރުވަންދެން ބަލަހައްޓާފަދައިން، އެކަލާނގެ އެމީހަކަށްޓަކައި އެ އެއްޗެއް ބަލަހައްޓަވައި ދެއްވައެވެ.”\n• ޞަދަޤާތުގެ ދޮރުކޮޅުން ޤިޔާމަތްދުވަހުން ﷲގެ މަގުގައި ހޭދަކުރާ މީހާއަށް ގޮވާލެވޭނެއެވެ.\n((وَمَنْ كَانَ مِنْ أَهْلِ الصَّدَقَةِ دُعِيَ مِنْ بَابِ الصَّدَقَةِ)) متفق عليه މާނައީ: “އަދި ޞަދަޤާތުގެ އަހުލުވެރިންނަށް ގޮވާލެވޭނީ ޞަދަޤާތުގެ ދޮރުކޮޅުންނެވެ.”\n• ޤިޔާމަތްދުވަހުގައި ޞަދަޤާތްދޭމީހާ ވާހުށީ ޞަދަޤާތުގެ ހިޔަލުގައެވެ.\nމާނައީ: ” ޢަރްޝީގެ ހިޔާވަހިކަން ފިޔަވައި، އެހެން ހިޔާވަހިކަމެއް ނުވާ ދުވަހު (އެބަހީ: ޤިޔާމަތް ދުވަހު) މާތްﷲ، ޢަރްޝީގެ ހިޔާވަހިކަން ދެއްވާ، ހަތް ބައެއް ވެއެވެ؛ އަދުލުވެރި ވެރިޔާ، އަދި މާތް ﷲ އަށް އަޅުކަންކުރުމުގައި ޒުވާންކަން ހޭދަކުރި ޒުވާނާ، އަދި އޭނާގެ ހިތް މިސްކިތާ ގުޅިލާމެހިފައިވާ މީހާ، އަދި މާތް ﷲ އަށްޓަކައި ލޯބިވެ އެގޮތުގައި ބައްދަލުވެ އަދި އެގޮތުގައި ވަކިވާ ދެމީހުން، މަންސަބާއި ރީތިކަން ލިބިފައިވާ އަންހެނެއް ފާޙިޝް ޢަމަލު ހިނގަން ދަޢުވަތު ދިނުމުން، އަހުރެން ﷲ ދެކެ ބިރުވެތިވަމޭ ބުނެ އެކަމުން އެއްކިބާވި މީހާ، އަދި ޞަދަޤާތްކުރާއިރު އޭނަގެ ކާނަތުން ހޭދަކުރާ އެތި ވައަތަށްވެސް ނޭނގޭހާ ސިއްރުން ހޭދަކުރިމީހާ، އަދި އެކަހެރިކޮށް ހުރެ ﷲ މަތިން ހަނދުމަވުން ލޮލުން ކަރުނަ އޮހޮރިގެންދާ މީހާއެވެ”.\n• ޞަދަޤާތްކުރުމުގެ ސަބަބުން ފާފަތައް ފުހެވިގެންދެއެވެ.\nﷲ ޞުބްހާނަހޫ ވަތަޢާލާ ވަޙީކުރައްވާފައިވެއެވެ.\n(( إِن تُبْدُوا الصَّدَقَاتِ فَنِعِمَّا هِيَ ۖ وَإِن تُخْفُوهَا وَتُؤْتُوهَا الْفُقَرَاءَ فَهُوَ خَيْرٌ لَّكُمْ ۚ وَيُكَفِّرُ عَنكُم مِّن سَيِّئَاتِكُمْ ۗ وَاللَّـهُ بِمَا تَعْمَلُونَ خَبِيرٌ)) [2:271]\nމާނައީ: “ޞަދަޤާތް ތައް، ތިޔަބައިމީހުން ފާޅުގައި ދެނީނަމަ، ފަހެ، އެއީ ނުހަނު މޮޅުކަމެކެވެ. އަދި، ތިޔަބައިމީހުން ވަންހަނާކޮށް، އެ ޞަދަގާތްތައް ފަޤީރުންނަށް ދެނީނަމަ، ތިޔަބައިމީހުންނަށް އެކަމުގެ ހެޔޮކަން ބޮޑެވެ. އަދި އެއީ ތިޔަބައިމީހުންގެ ކުށްތަކުން ބައެއް އެކަލާނގެ ފުއްސަވާނެކަމެކެވެ. ﷲ އީ ތިޔަބައިމީހުން ކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.”\nޙަދީޘްގެ މާނަ – މާތް ﷲ ރުއްސުންލެއްވި معاذ بن جبل ވިދާޅުވިއެވެ. ތިމަންކަލޭގެފާނު ރަސޫލާ صلى الله عليه وسلم ދެންނެވީމެވެ. ”އޭ ﷲ ގެ ރަސޫލާއެވެ. ތިމަން ނަރަކައިން ދިންނަވައި، ސުވަރުގެ ވައްދަވާނެ ޢަމަލެއް ދަންނަވައިދެއްވާށެވެ.” ރަސޫލާ صلى الله عليه وسلم ހަދީޘްކުރެއްވިއެވެ. ”ތި ސުވާލުކުރެއްވީ ވަރަށް ބޮޑު ކަމަކާއިބެހޭގޮތުންނެވެ. އެކަން ފަސޭހަކޮށްދެއްވައިފި މީހަކަށް ފަސޭހަވެގެންވެއެވެ. “މާތް ﷲ އާ އެހެންފަރާތެއް ބައިވެރިނުކޮށް އެއިލާހަށް އިޚުލާސްތެރިކަމާއެކު އަޅުކަންކުރާށެވެ. އަދި ނަމާދު ޤާއިމުކުރާށެވެ. އަދި ޒަކާތްދޭށެވެ. އަދި ޙައްޖުވާށެވެ.\nދެން އެކަލޭގެފާނު ވިދާޅުވިއެވެ.\nހެޔޮކަންކަމުގެ ދޮރާށިތައް ކަލޭގެފާނަށް ބުނެދެންހެއްޔެވެ؟ ރޯދަހިފުމަކީ އައްޑަނައެކެވެ. އަދި ފެން ޖެހުމުން އަލިފާން ނިވޭ ފަދައިން، ޞަދަޤާތުގެ ސަބަބުން ކުށް ފާފަތައް ފުހެވިގެންދެއެވެ، އަދި ރޭގަނޑުގެ ތިންބައިން ފަހުބައިގައި ދަމު ނަމާދުކުރުމެވެ. ދެން ނަބިއްޔާ صلى الله عليه وسلم މި އާޔަތްތައް ކިޔަވާ ވިދާޅުވިއެވެ.\nفَلا تَعْلَمُ نَفْسٌ مَا أُخْفِيَ لَهُمْ مِنْ قُرَّةِ أَعْيُنٍ جَزَاءً بِمَا كَانُوا يَعْمَلُونَ (17) [السجدة:19]، ދެން އެކަލޭގެފާނު ވިދާޅުވިއެވެ. ކަލޭގެފާނަށް ޙަބަރުދެންހެއްޔެވެ؟ އެންމެ މުހިއްމު އަދި އެންމެ އިސް ކަމުގެ މަތިން އަދި އޭގެ ތަނބުތަކާއި ބެހޭގޮތުން އަދި އޭގެ ކުރިބޯއްޓާއިބެހޭގޮތުން ދެން ތިމަން ކަލޭގެފާނު ދެންނެވީމެވެ. އާދޭހެވެ. އޭ ﷲ ގެ ރަސޫލާއެވެ. ނަބިއްޔާ صلى الله عليه وسلم ވިދާޅުވިއެވެ. އެންމެ މުހިއްމު އަދި އެންމެ އިސް ކަމަކީ އިސްލާމްދީނެވެ.، އަދި އޭގެ ތަނބުތަކަކީ ނަމާދެވެ. އަދި އޭގެ ކުރިބޯއްޓަކީ ޖިހާދުކުރުމެވެ. ދެން ނަބިއްޔާ صلى الله عليه وسلم ވިދާޅުވިއެވެ. “ހުރިހާ ހެޔޮކަމެއްގެ މައިގަނޑު ބުނެދެއްވަން ހެއްޔެވެ”. މުޢާޛް ދެންނެވިއެވެ. “އާދޭހެވެ”، އެހިނދު ކީރިތި ރަސޫލާ ޞައްލަﷲ އަލައިހިވަސައްލަމަ އެކަލޭގެފާނުގެ ދޫކޮޅުގައި ހިއްޕަވައި ޙަދީޘް ކުރެއްވިއެވެ. “މިއެތި ހިފަހައްޓާށެވެ”، އެހިނދު މުޢާޛް ދެންނެވިއެވެ. “އަހަރުމެން ދައްކާވާހަކައެއްގެ ސަބަބުން ފާފަލިބޭތޯއެވެ؟”، ޙަދީޘް ކުރެއްވިއެވެ. “މީސްތަކުން މޫނުވަތަށް ނަރަކައަށް ވައްޓައިލެވެނީ އެމީހުންގެ ދުލުން ބޭރުކުރި ބަސްތަކެއްގެ ސަބަބުން ނޫން ކޮން ކަމަކުން ހެއްޔެވެ؟!”.\n• ހިނގަހިނގާހުންނަ ޞަދަޤާތެއް ކޮށްފިނަމަ، ތިބާ މަރުވުމަށްފަހުވެސް އޭގެ ޘަވާބު ލިބިލިބި ހުންނާނެއެވެ.\n]إِذَا مَاتَ الإنْسَانُ انْقَطَعَ عنه عَمَلُهُ إِلا مِنْ ثَلاثةٍ إلا من صَدَقَة جَارِيَة أوَعِلْم يُنْتَفَعُ بِهِ أوَوَلَد صَالِح يَدْعُو لَهُ [. رواه مسلم/1631 .\n«إِنَّ مِمَّا يَلْحَقُ الْمُؤْمِنَ مِنْ عَمَلِهِ وَحَسَنَاتِهِ بَعْدَ مَوْتِهِ: عِلْمًا عَلَّمَهُ وَنَشَرَهُ، وَوَلَدًا صَالِحًا تَرَكَهُ، وَمُصْحَفًا وَرَّثَهُ، أَوْ مَسْجِدًا بَنَاهُ، أَوْ بَيْتًا لِابْنِ السَّبِيلِ بَنَاهُ، أَوْ نَهْرًا أَجْرَاهُ، أَوْ صَدَقَةً أَخْرَجَهَا مِنْ مَالِهِ فِي صِحَّتِهِ وَحَيَاتِهِ، يَلْحَقُهُ مِنْ بَعْدِ مَوْتِهِ» [رواه ابن ماجه وحسنه الألباني]\nމާނައީ: “ހެޔޮކަންތައްތަކާއި ޢަމަލުތަކުގެ ތެރެއިން މުއުމިނަކު މަރުވުމަށްފަހު އޭނާއަށް އޭގެ ފައިދާ ޙާޞިލުވާނެ ކަންތައްތަކަކީ، އޭނާ އުނގަންނައިދިން އަދި ފަތުރައިދިން ޢިލްމަކާއި، އޭނާ ދޫކޮށްފައިދާ ޞާލިޙް ދަރިއަކާއި، އޭނާ ވާރުތައިގެ ގޮތުގައި ދޫކޮށްފައިވާ ޤުރުއާން މުޞްހަފެއް ނުވަތަ އޭނާ ބިނާކުރި މިސްކިތެއް ނުވަތަ ދަތުރުވެރިންނަށް އޭނާ ބިނާކޮށްދިން ގެއެއް ނުވަތަ އޭނާ ހަދައިދިން ކޯރެއް ނުވަތަ އޭނާ ދުޅަހެޔޮކަމާއެކީ ދިރިހުރެ އޭނާގެ މުދަލުން ނެރުނު ޞަދަޤާތެކެވެ. (މިހުރިހާ ކަމެއްގެ ދަރުމަ) އޭނާ މަރުވުމުން އޭނާއާއި ހަމައަށް ފޯރާނެއެވެ.”\n• ޞަދަޤާތްކުރުމުން ތިބާއަށް ދުނިޔެމަތީގައިވެސް އޭގެ ބަދަލު ލިބެއެވެ.\nوَمَا أَنفَقْتُم مِّن شَيْءٍ فَهُوَ يُخْلِفُهُ ۖ وَهُوَ خَيْرُ الرَّازِقِينَ ﴿٣٩﴾ އަދި ތިޔަބައިމީހުން (އެކަލާނގެ މަގުގައި) ހޭދަކުރި ކޮންމެ އެއްޗަކަށް، އެކަލާނގެ އޭގެ ބަދަލު ދެއްވަތެވެ. އަދި އެކަލާނގެއީ، رزق ދެއްވާ، އެންމެހެޔޮ ރަސްކަލާނގެއެވެ.\n• ޞަދަޤާތްކުރުމަކީ ތިބާގެ އީމާންކަމަށް ދަލީލުކޮށްދޭ ބުރުހާނެކެވެ.\nޙަދީޘްގެ މާނަ: ސާފުތާހިރުކަމަކީ އީމާންކަމުގެ ދެބައިކުޅަ އެއްބައެވެ. އަދި الحمد لله މި ކަލިމަ މީޒާން ފުރާލައެވެ. سبحان الله والحمد لله މި ދެ ކަލިމަ އުޑާއި ބިމާއިހާތަން ފުރާލައެވެ. ނަމާދަކީ ނޫރެކެވެ. އަދި ޞަދަޤާތްދިނުމަކީ އީމާންކަމުގެ ހެއްކެކެވެ. އަދި ކެތްތެރިކަމަކީ އަލިކަމެކެވެ. އަދި ޤުރުއާން ވާހުށީ ތިބާއަށްވާ ޙުއްޖަތަކަށެވެ. ނުވަތަ ތިބާއާއި ދެކޮޅަށްވާ ޙުއްޖަތަކަށެވެ. އެންމެހައި މީސްތަކުން ހެނދުނު ހެނދުނާއި އެމީހުންގެ މަސައްކަތާއިގެން ނުކުމެގެންދެއެވެ. ފަހެ އެ ނަފުސެއްގެ މައްޗަށް ހެޔޮ ޢަމަލުކުރުމުގެ ވިޔަފާރި ހިންގައިފިމީހާ ކާމިޔާބުވެއްޖެކަން ކަށަވަރެވެ. ނުވަތަ އެނަފުސެއްގެ މައްޗަށް ނުބައި ޢަމަލުކުރުމުގެ ވިޔަފާރިހިންގައިފިމީހާ ފަހެ ހަލާކުވެގެންފިއެވެ.\nعن أبي هريرة رضي الله عنه أن النبي صلى الله عليه وسلم قال : ” ما من يوم يصبح العباد فيه إلا ملكان ينزلان فيقول أحدهما : اللهم أعط منفقا خلفاً ، ويقول الآخر : اللهم أعط ممسكاً تلفاً ”\nކޮންމެ ދުވަހެއްގައިމެ ދެމަލާއިކަތުން ފައިބާވަޑައިގަންނަވައެވެ. އަދި އެއްބޭކަލަކު ވިދާޅުވެއެވެ. “އޭﷲ! ހޭދަކުރާމީހާއަށް އޭގެ ބަދަލުދެއްވާނދޭވެ!” އަދި އަނެއްބޭކަލަކު ވިދާޅުވެއެވެ. “އޭﷲ! ހޭދަނުކޮށް ހިފަހައްޓާމީހާގެ މުދާ ހަލާކުކުރައްވާނދޭވެ!”\n(مَا نَقَصَتْ صَدَقَةٌ مِنْ مَالٍ) أخرجه مسلم. މާނައީ: “ޞަދަޤާތުގެ ސަބަބުން މުދަލުން އެއްވެސް އެއްޗެއް އުނިވެގެން ނުދެއެވެ.”\n• ޞަދަޤާތްކުރުމުން ބަލިތަކަށް ޝިފާލިބެއެވެ.\n(دَاوُوا مَرْضَاكُمْ بِالصَّدَقَةِ) أخرجه البيهقي وحسنه الألباني. މާނައީ: “ޞަދަޤާތުން ތިޔަބައިމީހުންގެ ބަލިމީހުންނަށް ފަރުވާދޭށެވެ.”\n• ޞަދަޤާތްކުރުމަކީ، ﷲ ގެ އިޛުނަފުޅާއެކު މުޞީބާތްތަކާއި ދަތިކަން ފިލުވައިދޭ ކަމެކެވެ.\nއިބްނުލް ޤައްޔިމު ވިދާޅުވިއެވެ.\n“މުޞީބާތްތަކުގެ އެކި ވައްތަރުތައް އެއްކިބާކޮށްދިނުމުގައި ޞަދަޤާތުގެ ވަރަށް އަޖައިބުކުރަނިވި އަސަރެއްވެއެވެ. އެއީ ފާޖިރެއް ނުވަތަ އަނިޔާވެރިއެއްކަމުގައިވިޔަސް މެއެވެ. އަދި ކިއެއް ހެއްޔެވެ. ކާފިރެއްކަމުގައިވިޔަސްމެއެވެ. ފަހެ ހަމަކަށަވަރުން ﷲ ތަޢާލާ އޭނާގެ ކިބައިން އެކި ވައްތަރުގެ މުޞީބާތް އެއްކިބާކޮށްދެއްވައެވެ. މިއީ އެންމެންވެސް ވަރަށް ރަނގަޅަށް ދަންނަކަމެކެވެ. މިކަމަށް މިބިމުގައިވާ އެންމެންވެސް އިޤުރާރުވާނެއެވެ. އެހެނީ މިއީ އެބައިމީހުން ތަޖުރިބާކޮށްފައިވާނޭ ކަމެކެވެ.”\n• ޞަދަޤާތްކުރުމަކީ މުދަލުގައި ބަރަކާތްލެއްވި، ރިޒުޤު އިތުރުވެގެން ދިޔުމުގެ ސަބަބަކެވެ.\nعَنْ أَبِي هُرَيْرَةَ ـ رضى الله عنه ـ أَنَّ رَسُولَ اللَّهِ صلى الله عليه وسلم قَالَ  “ قَالَ اللَّهُ أَنْفِقْ يَا ابْنَ آدَمَ أُنْفِقْ عَلَيْكَ ” صحيح البخاري 5073 / صحيح المسلم – މާނަ: “އޭ އާދަމުގެ ދަރިޔާއެވެ. ތިބާ މުދަލުން ހޭދަކުރާށެވެ. އޭރުން ތިމަންއިލާހު ތިބާއަށް ހޭދަކުރައްވާހުށީމެވެ.


ރައީސް ޔާމީންގެ ވައުދެއް: ދިގުވެލިދޫގައި އެއާޕޯޓެއް އަޅައިދޭނަން – Feshun.mv\n14 ޖެނުއަރީ 2022 - 09:02\nޕީޕީއެމްގެ ސަރުކާރެއްގައި ށ. ކޮމަންޑޫއާއި ކައިރީގައި އޮންނަ ށ. ށ.ދިގުވެލިދޫގައި އެއާޕޯޓެއް އަޅައިދޭނެ ކަމަށް ރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ރައީސް އަދި ކުރީގެ ރައީސް ޔާމިން ޢަބްދުލްޤައްޔޫމު ވައުދުވެއްޖެ އެވެ.\nރައީސް ޔާމީން މިހެން ވިދާޅުވީ، ރައްޔިތުން މަޖިލިސްގެ ކޮމަންޑޫ ދާއިރާއަށް ވާދަކުރާ ޕީޕީއެމްގެ ކެންޑިޑޭޓް މޫސާ ފަތުހީގެ ކެމްޕެއިން ލޯންޗުކުރަން އިއްޔެ ހަވީރު ކޮމަންޑުއަށް ވަޑައިގެން އެރަށުގެ ރައްޔިތުންނާ ބައްދަލުކުރައްވާ ދެއްކެވި ވާހަކައިގަ އެވެ.\nރައީސް ޔާމީން ވިދާޅުވީ، ކޮމަންޑޫ ކައިރީ އޮތް ދިގުވެލިދޫ އަކީ ޕީޕީއެމްގެ ސަރުކާރެއްގައި ކޮމަންޑޫ ރައްޔިތުންނާއި މާލެއާ އަދި އެހެން ރަށްރަށާ ގާތްކޮށްދޭނެ ވައިގެ ބަނދަރެއް އޮންނާނެ ރަށެއް ކަމަށެވެ. އަދި ޕީޕީއެމްގެ ދެން އުފެދޭ ސަރުކާރެއްގައި ދިގުވެލިދޫގައި އެއާޕޯޓެއް ތަރައްގީއަށް ކުރައްވާނެ ކަމަށް ޔާމީން ވިދާޅުވި އެވެ.\nއެހެންކަމުން ކޮމަންޑޫ ދާއިރާގެ ރައްޔިތުން މިކަން ހާސިލުކުރުމަށް ފުރަތަމަ އަޅަން ޖެހޭ ފިޔަވަޅަކީ ކޮއެ ދާއިރާގެ ޕީޕީއެމްގެ ކެނޑިޑޭޓު މޫސާ ފަތުހީ އާދަމް އިންތިހާބު ކުރުން ކަމަށް ޔާމީން ވިދާޅުވި އެވެ. އަދި އެއަށްފަހު 2023 ވަނަ އަހަރުގެ ރިޔާސީ އިންތިހާބަށް ފަހު ޕީޕީއެމްގެ ރިޔާސަތެއް ގެންނަން ޖެހޭ ކަމަށް ޔާމީން ވިދާޅުވި އެވެ.\nމީގެ އިތުރުން ރައީސް ވިދާޅުވީ، ކޮމަންޑުއަށް އެންމެ ބޮޑަށް ބޭނުންވާކަމަކީ ބޯހިޔާވަހިކަން ކަމަށާއި, ބޯހިޔާވަހިކަމުގެ މައްސަލަކަމަށާއި، އެމަނިކުފާނުގެ ވެރިކަމެއްގައި އެ މައްސަލައަށް ހައްލު ލިބިގެންދާނެ ކަމަށެވެ.\nހަަމައެހެންމެ އެ ސަރަހައްދަކީ މަސްވެރި ސަރަހައްދަކަށްވާތީ ށ.ކީކިމިނީ މަސް ފެކްޓަރީ ފައިދާ ކޮމަންޑޫ ދާއިރާގެ ރައްޔިތުންނަށް ލިބޭ ގޮތަށް ޕީޕީއެމްގެ ސަރުކާރެއްގައި މަސައްކަތްކުރައްވާނެ ކަމަށް ވެސް ޔާމީން ވިދާޅުވި އެވެ.\nރައީސް ޔާމީން ވިދާޅުވި ގޮތުގައި، އެމަނިކުފާނުގެ ވެރިކަމުގައި ކޮމަންޑޫ ދާއިރާއަށް 500 މިލިއަން ރުފިޔާގެ އިންވެސްޓްމަންޓެއް ވަނީ ގެނެސްދީފައެވެ.\nކޮމަންޑޫ ދާއިރާގެ ބައި އިލެކްޝަން ބޭއްވުމަށް އިލެކްޝަންސް ކޮމިޝަނުން ނިންމާފައި ވަނީ އަންނަ މަހު ފަހެއްގަ އެވެ.\nރައީސް އަބްދުﷲ ޔާމީން, ކުޑަ


އެމެރިކާގެ ފުރަތަމަ އަންހެން ނައިބް ރައީސް ކަމަލާ ހެރިސް:...\nއެމެރިކާގެ ފުރަތަމަ އަންހެން ނައިބް ރައީސް\n7 ނޮވެންބަރ 2020 | ހޮނިހިރު 23:45\nއެމެރިކާގެ ފުރަތަމަ އަންހެން ނައިބްރައީސް ކަމަލާ ހެރިސް- އެކަމަނާއަކީ ކަޅު ނަސްލުގެ ފުރަތަމަ ނައިބް ރައީސް\nދުނިޔޭގެ އިޤްތިސާދީ އެއް ބާރު ކަމަށްވާ އެމެރިކާގެ ރިޔާސީ އިންތިޚާބުގެ ނަތީޖާތައް އިއުލާނު ކުރަން ފެށުމާއެކު މުޅި ދުނިޔޭގެ ސަމާލުކަން ހުއްޓިގެން ދިޔައެވެ. ރައީސް ޑޮނަޑްލް ޓްރަމްޕާއި ވާދަވެރި ކެނޑިޑޭޓް ޖޯ ބައިޑެންގެ ތެރެއިން އިންތިޚާބު ކާމިޔާބު ކުރައްވާނީ ކޮން ބޭފުޅެއްތޯ ބަލަން އެންމެންވެސް ތިބީ ކެތްމަދުވެފައެވެ. އެންމެ ފަހުން މިވަނީ އެމެރިކާގެ 46 ވަނަ ރައީސަކީ ޑިމޮކްރަޓިކް ކެނޑިޑޭޓް ޖޯ ބައިޑެންކަން ކަށަވަރު ވެފައެވެ. އެމެރިކާގެ އެންމެ އުމުރުން ދުވަސްވީ ރައީސްއަކަށް އިންތިޚާބުވެވަޑައިގެންނެވި ޖޯ ބައިޑެން އާއެކު، އިންތިޚާބުގައި މިވަނީ އައު ރެކޯޑްތަކެއްވެސް މުގުރާލާފައެވެ. އޭގެ ތެރެއިންވެސް ފާހަގަ ކޮށްލެވޭ އެއް ކަމަކީ އެމެރިކާގެ ފުރަތަމަ އަންހެން ނައިބްރައީސްކަން ޑިމޮކްރަޓިކް ކެނޑިޑޭޓް ޖޯ ބައިޑެންގެ ރަނިންގ މޭޓް ކަމަލާ ހެރިސް ކާމިޔާބު ކުރެއްވުމެވެ.\nއިންތިޚާބީ ރައީސްއަކީ ޖޯ ބައިޑެންކަން ކަށަވަރުވުމާއެކު ކަމަލާ އެކަމަނާގެ ޓްވިޓަރގައި އާންމު ކުރެއްވި ޕޯސްޓެއްގައި ވިދާޅުވީ، މި އިންތިޚާބަކީ ހަމައެކަނި އެކަމަނާ އަދި ޖޯ ބައިޑެންއަށްވުރެ، މުޅި އެމެރިކާގެ ރައްޔިތުންނާ ހުރިހާ ގޮތަކުންވެސް މާ ގުޅުންހުރި އިންތިޚާބެއް ކަމަށެވެ. އަދި މިއީ "އެމެރިކާގެ ފުރާނައާއި"، ރައްޔިތުން އަޑު އުފުލައި، ވަމުންދާ ޤުރުބާނީއާ ގުޅުންހުރި އިންތިޚާބެއް ކަމަށް ކަމަލާ ވިދާޅުވިއެވެ.\nއިންތިޚާބުން ލިބިވަޑައިގެންނެވި ފޮނި ކާމިޔާބީއާއެކު ކަމަލާ ވަނީ ޤައުމަށްޓަކައި ވަރަށް ގިނަ ކަންކަން ކުރަން އެބަހުރި ކަމަށް ވިދާޅުވެ، މިހާރުން ފަށައިގެން މަސައްކަތް ފައްޓަވާފައެވެ.\nމަންމާފުޅަށް ކާމިޔާބީގެ ހުރިހާ ޝުކުރެއް!\nކަމަލާ ހެރިސް އެކަމަނާގެ މަންމަ އަދި ކޮއްކޮއާއެކު\nކަމަލާގެ މަންމާފުޅު ޝިއަމަލާ ގޯޕަލަން ނިސްބަތްވެވަޑައިގަންނަވަނީ އިންޑިއާއަށެވެ. ޝިއަމަލާ އަވަހާރަވެފައިވާއިރު، ކަމަލާ ވަނީ އެކަމަނާގެ ކާމިޔާބީގެ ފަހަތުގައި ވާ އެއް ސިއްރަކީ މަންމާފުޅު ކަމަށް ވިދާޅުވެފައެވެ. ކަމަލާގެ ކޮއްކޮ މާޔާއަކީ ޤާނޫނީ ވަކީލެއްގެ އިތުރުން، ސިޔާސީ މަޝްރަޙު ދިރާސާ ކުރައްވާ ފަރާތެކެވެ.\nކަމަލާގެ މަންމާފުޅަކީ ކެންސަރު ބައްޔާ ގުޅޭގޮތުން ރިސަރޗް ހެއްދެވުމުގެ އިތުރުން، މަދަނީ ޙައްޤުތަކަށް ވަކާލާތު ކުރެއްވި އެކްޓިވިސްޓެކެވެ. ކައިވެނި ރޫޅުމަށްފަހު ކަމަލާ ތަރުބިއްޔަތު ކުރެއްވީ ޝިއަމަލާއެވެ.\nކެލިފޯނިއާގެ އޯކްލޭންޑްގައި އުފަންވެވަޑައިގަތް ކަމަލާ ވަނީ އެ ސްޓޭޓްގެ ސެނެޓަރ ކަންވެސް ކުރައްވާފައެވެ.\nމަންމައަށް އެނގިވަޑައިގަންނަވާ ބޮޑު ކުރައްވަމުން ގެންދެވީ ކަޅު ނަސްލުގެ ދެ އަންހެން ކުދިންކަން، އަދި މަންމަ ޙިޔާރު ކުރެއްވި ޤައުމުގައި އަހަންނާ މާޔާ ވެގެންދާނީ ކަޅު ނަސްލުގެ ކުދިންނަށްކަން، އެކަމަކު މަންމަ ކެރިގެން މަސައްކަތް ކުރެއްވީ އަޅުގަނޑުމެންނަކީ ކެރޭ، ފަޚުރުވެރި ދަރިންތަކަކަށް ހެދުމަށް\n~ ކަމަލާ ހެރިސް އެކަމަނާގެ އޮޓޯބައޮގްރަފީ- ދި ޓްރަތްސް ވީ ހޯލްޑް ގައި\nކަމަލާ ހެރިސް ކައިވެނި ބައްލަވައިގަތީ 2014 ވަނަ އަހަރުއެވެ. އެގޮތުން ޤާނޫނީ ވަކީލު ޑޯ އެމޯފް އާ ކައިވެނި ބައްލަވައިގެންއިރު، ޑޯގެ ދެ ދަރިންވެސް ތިބެއެވެ.\nކެލިފޯނިއާގެ ފުރަތަމަ އަންހެން އެޓަރނީ ޖެނެރަލް!\nޤާނޫނީ ވަކީލު ކަމުގެ ދާއިރާއިން ޑިގްރީ ޙާސިލު ކުރައްވާފައިވާ ކަމަލާ ހެރިސްއަކީ އެކި ގޮތްގޮތުން ތަފާތު ބޭކަނބަލެކެވެ. އެގޮތުން އެކަމަނާ ވަނީ ކެލިފޯނިއާގެ ފުރަތަމަ އަންހެން އެޓަރނީ ޖެނެރަލްކަން ކުރެއްވުމުގެ އިތުރުން، ކަލު ނަސްލުގެ ފުރަތަމަ އެޓަރނީ ޖެނެރަލްކަން ލިބިވަޑައިގެންނެވުމުގެ ޝަރަފުވެސް ހާސިލު ކުރައްވާފައެވެ.\nކެލިފޯނިއާގެ އެންމެ މަޤުބޫލު ޕްރޮސެކިއުޓަރ ކަންވެސް ކުރެއްވި ކަމަލާގެ ވަކާލާތު ކުރެއްވުމާއި، ވާހަކަ ދެއްކެވުމުގެ ހުނަރު އޮކްޓޯބަރު މަހު ބޭއްވި ނައިބްރައީސުންގެ ބަހުސްއިންވެސް ފެނިގެންދިޔައެވެ. އެގޮތުން މައިކް ޕެންސްއާ ވާދަ ކުރައްވާ ކުރިއަށް ގެންދިޔަ ބަހުސްގައިވެސް ކަމަލާ ފެނިގެންދިޔައީ ފަސްޖެހިވަޑައިގަތުމެއް ނެތި، ވާހަކަފުޅު ދެއްކެވި މަންޒަރެވެ. އެގޮތުން އެކަމަނާގެ ވާހަކައަށް ތަކުރާރުކޮށް ހުރަސް އަޅުއްވަމުން ގެންދެވުމުން މައިކް ޕެންސްއަށް " މިސްޓަރ ވައިސް ޕްރެސިޑެންޓް، އަޅުގަނޑު އެބަ ވާހަކަ ދައްކަން" ވިދާޅުވުން ވެގެން ދިޔައީ އެކަމަނާގެ ކެރުމާއި ޤާބިލިއްޔަތު ފެނިގެންދިޔަ ކުޑަ މިސާލެއްގެ ގޮތުގައެވެ.


LIFESTYLE: Bappa niyaavee, nufennathaa 18 dhuvasve, Dharumavantha ah badhalu kuran aadheys kuranikoh" | ThePress\n"ބައްޕަ ނިޔާވީ، ނުފެންނަތާ 18 ދުވަސް ވެ، ދަރުމަވަންތައަށް ބަދަލުކުރަން އާދޭސް ކުރަނިކޮށް"\nމި ދުނިޔެ ދޫކޮށް ބައްޕަ ދިޔައީ އެންމެ ފަހުގެ ވަސިއްޔަތް ކުރަން ވެސް ފުރުސަތު ނުލިބި: ޒައު\nކޮވިޑް ބަލި ރާއްޖޭގައި މިވަގުތު އަންނަނީ ހަލުވިކަމާ އެކު ފެތުރެމުންނެވެ. އަދި މި ބަލީގައި މަރުވާ މީހުން ވެސް އަންނަނީ ދުވަހެއް ދުވަހަކަށް އިތުރު ވަމުންނެވެ. ކޮވިޑް ބަލީގައި ފަރުވާ ހޯދާ މީހުންނަށް ލިބެމުންދާ ހިދުމަތާ ގުޅިގެން ދެ ގޮތަކަށް ވާހަކަ ދައްކަމުން އަންނަ އިރު އެއްބަޔަކު ބުނަނީ ތަފާތު ކުރުން ގިނަ ކަމަށެވެ. މައިންބަފައިންނަށް އަޅާލައި އެންމެ ފަހު ވަގުތުވެސް ހިދުމަތް ކޮށްދޭން ބޭނުންވާ އެތައް އާއިލާއެއް އަންނަނީ ޝަކުވާތައް އޮއްސަމުންނެވެ.\nއެ ގޮތުން ކޮވިޑަށް ހާއްސަކޮށް ފަރުވާ ހޯދުމަށް ހުޅުމާލޭގައި ގާއިމް ކޮށްފައިވާ ހުޅުމާލެ މެޑިކަލް ފެސިލިޓީ (އެޗްއެމްއެފް) ގައި ދާދި ފަހުން މަރުވި މީހަކާ ގުޅިގެން އޭނާގެ ދަރިފުޅު ސޯޝަލް މީޑިއާގައި ކުރި ޕޯސްޓެއްގައި ބުނެފައިވާ ވާހަކަތަކަކީ އަސަރު ގަދަ ވާހަކަތަކެކެވެ. "ޒައު" ބުނެފައި ވަނީ އޭނާގެ ބައްޕަ އެ ބަލީގައި މަރުވެފައި ވަނީ އެޗްއެމްއެފްގައި ފަރުވާ ދެމުން ދަނިކޮށް ކަމަށާއި އަދި އޭރު އޭނާގެ ބައްޕަ ވަނީ ވެންޓިލޭޓަރަށް ލާފައި ކަމަށެވެ.\n"ބައްޕަ އެންމެ ފަހުން ވަކިވެ އެދިޔައީ، ރަނގަޅު ގޮތެއް ހަދައިދިނުމަށް އެދި އާދޭސް ކޮށް ސަލާން ޖަހަނިކޮށް. ލޮލައް ނުފެނި 18 ދުވަސް ފަހުން. މީހަކަށް، ބަޔަކަށް އާދޭސް ކުރެވޭނީ އެވަރަކަށް. ދަަރުމަވަންތަ އަށް ބަދަލު ކޮށްދޭށޭ ބުނުމުން ބުނީ، އަދި އެތަނަށް ފޮނުވާ ވަރަށް ވުރެ ހާލު ރަނގަޅު ކަމަށް. އެތަނަށް ފޮނުވަނީ އެންމެ ހާލު ބޮޑު މީހުން ކަމަށް."\nއޭނާގެ ލޯބިވާ ބައްޕަ ކޮވިޑް ފެސިލިޓީއަށް ފަރުވާ ހޯދަން ދިޔަ ފަހުން މަރުވެފައި ވަނީ އޭނާގެ ލޮލަށް ބައްޕަ ނުފެންނަތާ 18 ދުވަސްވީ ފަހުން ކަމަށް އެ ޕޯސްޓުގައި ބުނެފައި ވެއެވެ. އެތައް ފަހަރަކު ދަރުމަވަންތަ ހޮސްޕިޓަލަށް ބައްޕަ ބަދަލު ކޮށްދޭން އެދި އާދޭސް ކުރި ކަަމަށް އެނާ ބުނެއެވެ. ނަމަވެސް ލިބުނު ޖަވާބަކީ، ބައްޕަ ފޮނުވެން ނެތް ކަމަށެވެ. ސަބަބެއް ކަމަށް ބުނީ ދަރުމަވަންތައަށް ފޮނުވާ ވަރަށް ވުރެ ބަލި މީހާގެ ހާލު ރަނގަޅު ކަމަށާއި ދަރުމަވަންތައަށް ޓްރާންސްފާ ކުރަނީ ހާލު ބޮޑުވާ ބަލި މީހުން ކަމަށެވެ.\nއެވަރުން ވެސް އެ އާއިލާއިން މަސައްކަތް ކުރުން ހުއްޓައެއް ނުލައެވެ. ދަރުބާރުގެއަށް ގޮސް ވެސް އާދޭސް ކުރިކަމަށް އޭނާ ބުނެއެވެ. އެތަނުން ދިން ޖަވާބަކީ ހައި ޑިޕެންޑެންސީ ޔުނިޓުގައި އޮންނަ ބަލި މީހާއަށް އެހީތެރިއަކު ނުބެހެއްޓޭނެ ކަމަށެވެ. އަދި އެއީ މިނިސްޓަރުގެ މަންމަ ކަމުގައި ވިޔަސް ވާނެ ކަމެއް ނޫން ކަމަށް ދަރުބާރުގެއިން ބުނި ކަމަށް އޭނާ ބުނެއެވެ.\nބައްޕަ އަށް ގުޅާ ފަހަރުތަކުގައި ބައްޕަ ބަނޑުހައި ވެފައި އޮންނަ ވާހަކަ ބުނާ ކަމަށް ޒައު ބުނެއެވެ. އަދި މި ޝަކުވާތަކާ ހުރެ އެހީތެރިއަކު ހުންނަން ދާން އެދި ވަރަށް ގިނަ މަސައްކަތް ކުރަން ޖެހުނު ކަމަށް ވެސް އޭނާ ބުނެއެވެ.\nއޭނާގެ ބައްޕަގެ އެހީތެރިއަކަށް މީހަކު ގެންދަން ފެސިލިޓީން އެއްބަސް ނުވީ އެތަނުގައި ތިބޭ މީހުންަނަށް އަޅާ ލެވޭނެ ކަމަށް ބުނެ އެވެ. ނަމަވެސް ކުރު ނުކޮށް އެތައް ވާހަކައެއް ދައްކާ ޒުވާބު ކުރުމުން އެމީހުން އެ ފުރުސަތު ފަހުން ވަނީ ދީފައެވެ. އެހީތެރިއަކަށް އެތަނަށް ވަދެވޭ ވަރުވީ ދުވަހަކީ ޒައުގެ ބައްޕަ އައިސީޔޫއަށް ބަދަލުކުރި ދުވަސް ކަމަށާއި އޭގެ އަނެއް ދުވަހު ހާލު ސީރިއަސް ވެ ވެންޓިލޭޓަރަށް ލާން ޖެހުނު ކަމަށް ޒައު ބުނެއެވެ.\n"ބައްޕަ ވަކިވެ ދިޔަ ހަބަރު އެހީ ފުންހިތާމާޔާއެކު. އެވަގުތު ދުނިޔެ ހުއްޓުނު ކަހަލަ އިހުސާސެއް ކުރެވުނު. މޭފިތި ބާރުވެ ނޭވާލާން އުނދަގޫވި. ދެން ހަދާނީ ކިހިނެއްހޭ ކިޔައި ސުވާލުކުރެވުނު. ބާރަށް ރޮވުނު. އަދި ހަށިގަނޑު ފެނުނު ވަގުތު ހުއްޓުން އެރި. އެހެންނަމަވެސް އެންމެ ފަހުފަހަރު ހިތް ފުރޭ ވަރަށް ބަލާލެވޭތޯ މަސައްކަތް ކުރިން. ބައްޕަ އުއްމީދު ކުރިވަރުގެ ދަރިޔަކަށް ވޭތޯ މަސައްކަތް ކުރާނަން. އަދި މަންމަ އަށް އަޅާލާ އޯގާތެރި ވާނަން. ތިހާ ރަނގަޅު، ލޯބިވާ ބައްޕަ އެއް ލިބުނީތީ اللّٰه އަށް ޝުކުރުކުރަން."\nބައްޕަ ކައިރިއަށް އެހީތެރިއަކަށް ދެވުނު އިރު ބައްޕަ ވަނީ ވަރަށް ބޮޑަށް ހިކި އަނަރޫފަ ވެފައި ކަމަށް އޭނާ ބުނެއެވެ. މޫނުމަތި ވެސް ވަނީ ފާރުވެފައި ކަމަށް ބުނެއެވެ. މި ދުނިޔެ ދޫކޮށް ބައްޕަ ދިޔައީ އެންމެ ފަހުގެ ވަސިއްޔަތް ކުރަން ވެސް ފުރުސަތު ނުލިބި ކަމަށާއި އަދި މަންމަ އާ އެންމެ ފަހު ފަހަރަށް ބައްދަލު ކޮށްލާނެ ފުރުސަތު ވެސް ނުލިބުނު ކަމަށް އޭނާ ބުނެއެވެ.\nޒައު ކުރި ޕޯސްޓްގައި ވަނީ އެއްވެސް މީހެއްގެ ބައްޕައަށް މިފަދަ ކަމެއް މެދުވެރިވާން ނޭދޭ ކަމަށް ބުނެފައެވެ. އަދި އެންމެ ފަހު ވަގުތާ ހަމައަށް ވެސް އެ ފެސިޓީގައި ތިބި މީހުންގެ ތެރެއިން އޭނާގެ ބައްޕައައް އެހީވި މީހުންނަށް ޝުކުރު އަދާ ކުރާ ކަމަށް ބުނެފައި ވެއެވެ. މީގެ އިތުރުން މިއަދާ ހަމައަށް ވެސް ބައްޕަގެ ހާލު ބަލައި ބައްޕައަށް ހެޔޮ ދުއާ ކޮށްދިން ހުރިހާ މީހުންނަށް ވެސް ހާއްސަ ޝުކުރެއް އޭނާ އަދާކޮށްފައި ވެއެވެ.\nކޮވިޑް މަރު ކޮވިޑް-19 ލައިފްސްޓައިލް\nވެރައްދެރަ އެކަމަކުމީ ޕެންޑެމިކެއްގަ ދޯމިއުޅެނީ\nކޮލަރާގެ ދުވަސްވަރު ދެތިން ފިބާއަކާއި ޕިން ފޮށްޓަކާއި ވޯކީޓޯކީ އަކާއި ރޭޑިޔޯ ސެޓަކާ ހިފައިގެން އިނދެ މަރުޙޫމު ސައިކުރާ ނަޢީމު ކުރިވަރު މިތަޢުލީމީ ޓެކުނޮލޮޖީގެ ދުވަހުފައިސާ ހުރެ ނުކުރެވުނު.އެދުވަހު ވަޅު ތަކަށް ބޭސް އަޅާ ބަލިމީހުންނަށް ބޭސްދީ ޖޫސް ދެންޏާ ޖޫސްދީ ގަޑިން ގަޑިއަށް ބަރާބަރަށް ރައީސަށް ރިޕޯޓު ދެވުނު. ނައީމު އަތުގަ އެއްޑިގުރީއެއްނެތް.\nކަލޭތީ ސައިކުރާ ނައީމެއްނޫން\nތިޔަ ހުޅުމަާލެ ފެސިލިޓީގައި ކޮވިޑް ޖެހިގެން އަހުރެން އޮތީމެވެ. ޑޮކްޓަރުންނާއި ނަރުހުންމަދުވެ ބަލިމީހުން ގިނަވުމުން އޮތީ ހަމަ ޙަޤީޤަތުގައިވެސް އޮތީ އަޅާނުލެވިފައެވެ.\nސަރުކާރަށް ފެސިލިޓީއަށް ނަރުހުން ނުހޯދެނީތަ. މަށަށް މުސާރަ ދީފަ ފޮނުވަބަލަ އެތަނައް. އަބަދު ވޮލެންޓިއަރުން ނުލިބޭނެ.


MDP Primary: Vaadha kuranee 1228 Candidates\nއެމްޑީޕީ ޕްރައިމަރީ: ވާދަކުރަނީ 1228 ކެންޑިޑޭޓުން\nއެމްޑީޕީގެ ކެނޑިޑޭޓުންގެ ފޯމް އީސީއަށް ހުށަހަޅަން ދިއުން: ކައުންސިލް ޕްރައިމަރީވެސް ވަރަށް ފޯރިގަދަވާނެ ކަމަށް ބެލެވޭ\nކުރިއަށް އޮތް ލޯކަލް ކައުންސިލް އިންތިހާބުގައި އެމްޑީޕީގެ ޓިކެޓްގައި ވާދަކުރާނެ ކެންޑިޑޭޓުން ކަނޑައެޅުމަށް ބާއްވާ ޕްރައިމަރީގައި ވާދަކުރުމުގެ ފުރުސަތު ލިބެނީ 1228 ކެންޑިޑޭޓުންނަށް ކަމަށް އެޕާޓީން ބުނެފި އެވެ.\nއެމްޑީޕީގެ ކައުންސިލް ޕްރައިމަރީގައި ވާދަކުރުމަށް 1400 ވުރެ ގިނަ މެންބަރުން ވަނީ ފޯމް ހުށައަޅާފައެވެ. ނަމަވެސް އެކި ސަބަބުތަކާއި ގުޅިގެން ބާތިލް ބައެއް 200 އެއްހާ މެންބަރުންގެ ފޯމް ވަނީ ބާތިލްކޮށްފައެވެ.\nއެޕާޓީން މިއަދު ވަނީ ކައުންސިލް ޕްރައިމަރީގައި ވާދަކުރާނެ ކެންޑިޑޭޓުންގެ ފައިނަލް ލިސްޓް އާންމުކޮށްފައެވެ. އެމްޑީޕީގެ ޓިކެޓް ހޯދުމަށް ޕްރައިމަރީގައި 1228 ކެންޑިޑޭޓުން ވާދަކުރާއިރު، ރަށު ކައުންސިލްތަކުން އެމްޑީޕީގެ ޓިކެޓް ހޯދުމަށް 1067 މެންބަރުން ވަނީ ފޯމް ހުށައަޅާފައެވެ.\nމާލޭގެ މޭޔަރު ކަމަށް ހަތް ބޭފުޅަކު ވާދަކުރައްވައެވެ. އައްޑޫ ސިޓީގެ މޭޔަރު ކަމަށް ތިން ބޭފުޅަކު ވާދަކުރައްވައެވެ. އަދި ފުވައްމުލައް ސިޓީގެ މޭޔަރު ކަމަށް ހަތަރު ބޭފުޅަކު ވާދަ ކުރައްވައެވެ.\nމާލޭގެ މޭޔަރު ކަމަށް ވާދަކުރައްވާ ބޭފުޅުން\nއަހުމަދު ނިޔާޒް ހ. ޕާޑަންވިލާ\nއާދަމް މަނިކް މއ. ގޮމަށިގެ\nއަނަސް އަބްދުއް ސައްތާރު މ. ބަޑިކުޅިމާގެ\nޝިފާ މުހައްމަދު ގ. އެޓްނާ\nޝަމާއު ޝަރީފް މ. ސަނީކޯސްޓް\nއިބްރާހިމް ރަޝީދު މޫސާ ހ. ދޫހިމެރިގެ\nއަބްދުﷲ ސައީދު މ. އަރީޝް\nފުވައްމުލައް މޭޔަރު ކަމަށް ވާދަކުރައްވާ ބޭފުޅުން\nމުހައްމަދު ނިޒާމް ހަސަން - މާލެގަން، މުސްކުޅިގެ\nއަބްދުﷲ ފަލާހް ޝަރީފް - ފުނާޑް، މާނެލް\nއިސްމާއީލް ރަފީގް - ދަނޑިމަގު، އާބާދުގެ\nއަހުމަދު މުހައްމަދު - މިސްކިތްމަގު، ކިލެގެ\nއެމްޑީޕީގެ ޕްރައިމަރީގައި މާލޭގެ އެކި ދާއިރާތަކަށް 42 މެންބަރަކު ވަނީ ކުރިމަތިލާފައެވެ. މާލެ ސިޓީއަށް އިންތިހާބު ކުރުމަށް ހަމަޖެހިފައިވަނީ 18 ކައުންސިލަރުންނެވެ.\nމާލެ ސިޓީގެ 18 ދާއިރާގެ ތެރެއިން ތިން ދާއިރާއަކަށް އެމްޑީޕީގެ ޕްރައިމަރީގައި ވާދަ ކުރަނީ އެންމެ ކެންޑިޑޭޓެވެ. އެ ދާއިރާތަކަކީ ހެންވޭރު އުތުރު، ގަލޮޅު ހުޅަނގު އަދި މާފަންނު ދެކުނު ދާއިރާއެވެ. އެ ނޫން ދާއިރާތަކަށް އެއް ކެންޑިޑޭޓަށްވުރެ ގިނަ ކެންޑިޑޭޓުން ވާދަ ކުރެއެވެ.\nމާލެ ސިޓީގައި އެންމެ ވާދަވެރިން ބޮޑީ ހުޅުމާލެ ދާއިރާ، ހެންވޭރު ހުޅަނގު ދާއިރާ އަދި ގަލޮޅު މެދު ދާއިރާއެވެ. އެ ތިން ދާއިރާގައިވެސް އެމްޑީޕީގެ ޓިކެޓް ހޯދުމަށް ފަސް ކެންޑިޑޭޓަކު ޕްރައިމަރީގައި ވާދަކުރާނެ އެވެ.\nއެމްޑީޕީގެ ޕްރައިމަރީ އޮންނާނީ މިމަހުގެ 31 ވަނަ ދުވަހުއެވެ.


China: Viyafaari loan dhekun fas kurumuge mashvaraathah kuriah - Hali News\nޗައިނާ: ވިޔަފާރި ލޯނު ދެއްކުން ފަސްކުރުމުގެ މަޝްވަރާތައް ކުރިއަށް\n21 September 2020, 01:03\nދިވެހި ސަރުކާރުން ޗައިނާއިން ނަގާފައިވާ ލޯނުތައް ދެއްކުން ފަސްކުރުމުގެ މަޝްވަރާތައް ކުރިއަށް ދާކަމަސް ދިވެހިރާއްޖެއަށް ކަނޑައަޅުއްވާފައިވާ ޗައިނާ ސަފީރު ހާމަ ކުރައްވައިފިއެވެ.\nދިވެހި ސަރުކާރުން ވަނީ، ކޮވިޑާ ގުޅިގެން ދިމާވެފައިވާ އިގްތިސާދު ވަޅު ޖެހުމާ ގުޅިގެން ޗައިނާއިން ނަގާފައިވާ ލޯނު ދެއްކުން ފަސްކޮށް ދިނުމަށް ޗައިނާގައި އެދިފައެވެ.\nމިކަމާ ގުޅިގެން މިއަދު ޓުއިޓާ މެދުވެރިކޮށް ދެއްވި މެސެޖްގައި ޗައިނާ ސަފީރު ޜަންގް ލީޜޮންގ ވިދާޅުވީ، ދިވެހި ސަރުކާރުން އެދިވަޑައިގެންފައިވާ ފަދައިން ވިޔަފާރި ލޯނުތައް ދެއްކުން ފަސްކުރުމުގެ މަޝްވަރާތައް ޗައިނާ ފަޅީގައި ކުރިއަށްދާ ކަމުގައެވެ.\nސަލާމް ގޮވާލައްވަމުން ސަފީރު ޓުއިޓާ މެދުވެރިކޮށް ފެށްޓެވި ވީޑިއޯ މެސެޖްގައި ވިދާޅުވީ ދަރަނީގެ މައްސަލާގައި ރައްޔިތުން ފާޅުކޮށްފައިވާ ކަންބޮޑުވުންތައް އެމަނިކުފާނުގެ ސަމާލުކަމަށް އައިސްފައިވާ ކަމުގައެވެ.\nބައްލަވައިގެން ވިފާޅުވި މެސެޖްގައި ސަފީރު އިތުރަށް ވިދާޅުވީ ދިވެހިރާއްޖެ އަށް ކޮވިޑާ ގުޅިގެން ދިމާވެފައިވާ އުނދަގޫ ހާލަތު ޗައިނާއަށް އިޙުސާސް ކުރެވޭ ކމުގައި އެމަނިކުފާނު ވިދާޅުވިއެވެ.\nއެގޮތުން ޖީ20ގެ ގައުމުތަކުން ގޮވާލާފައިވާ ދަރަނިތައް ދެއްކުން ފަސްކުރުމަށް ގޮވާލާ ހުށަހެޅުމަށް ޗައިނާއިން އިޖާބަ ދީފައިވާނެ ކަމަށާއި، އެގޮތުން ސޮވެރިން ގެރެންޓީފައިވާ ލޯނުތައް ދެއްކުން ފަސްކުރުމަށް ދެފަރާތުން މަޝްވަރާ ކުރަމުން ދާކަމަށް ވިދާޅުވިއެވެ.\nއެމަނިކުފާނު ވިދާޅުވީ، ޗައިނާއިން ދީފައިވާ ލޯނުތަކަކީ އެގައުމުގެ އަމިއްލަ ފަރާތްތަކުން ދީފައިވާ ލޯނުތަކެއް ކަމުން ޗައިނާއިން ބާރުއަޅަނީ އެ ފަރާތްތަކުން ރާއްޖެއާ ވާހަކަދައްކައިގެން މިކަމުގައި ކުރިއަށްދިއުމަށް ކަމަށެވެ.\nނިންމަވާލައްވަމުން ސަފީރު ވިދާޅުވީ މިކަމުން ރަނގަޅު ނަތީޖާއެއް ނިކުންނާނެ ކަމަށް އުންމީދު ކުރައްވާ ކަމުގައެވެ.\nސަފީރުގެ މިވާހަކައާ ގުޅިގެން އާންމު ފަރާތްތަކުން ވަނީ މިކަމަށް މަރުޙަބާ ދަންނަވައި ޝުކުރު އަދާ ކޮށްފައެވެ.\nރައީސް ނަޝީދު ވިދާޅުވެފައި ވަނީ ޗައިނާއަށް ރާއްޖެއިން ދަރާފައިވާ ދަރަނި،3ބިލިއަން ޑޮލަރަށް ވުރެން އިތުރު ވާނެ ކަމަށެވެ. ނަމަވެސް ރައީސް ސޯލިޙްއާ ޙަވާލާދީ މީޑިއާ ބުނާ ގޮތުން މި އަދަދު އުޅޭނީ، ދޮޅު ބލިއަން ގައެވެ. ޗައިނާގެ ފަރާތްތަކުން ދީފައިވާ މަޢްލޫމާތުން މިއީ ގަބޫލުކުރެވޭ އަދަދެއްކަމަށް ބެލެވެއެވެ.\nރާއްޖޭގެ ޖުމުލަ އުފެއްދުން، ޖީޑީޕީ އުޅެނީ ފަސް ބިލިއަން ޑޮލަރުގައެވެ.


ރައީސުލްޖުމްހޫރިއްޔާ ގއ. ދެއްވަދޫ ކައުންސިލް މެންބަރުންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ ގއ. ދެއްވަދޫ ކައުންސިލް މެންބަރުންނާ ބައްދަލުކުރައްވައިފި\n20 މާރިޗު 2019، ރިފަރެންސް: 2019-239\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ހުވަދުއަތޮޅު އުތުރުބުރީ ދެއްވަދޫ ކައުންސިލްގެ މެންބަރުންނާ މިއަދު ބައްދަލުކުރައްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ކައުންސިލުން ރަށުގެ ތަރައްޤީއަށް ރާއްވަވާފައިވާ މަސައްކަތްތަކާއި، ރަށުގެ މިހާރުގެ ހާލަތާއި ދެއްވަދޫ ރައްޔިތުން އެންމެ ބޮޑަށް ބޭނުންވެފައިވާ ކަންކަމާ ބެހޭ މަޢުލޫމާތު ރައީސުލްޖުމްހޫރިއްޔާއަށް އެރުވިއެވެ.\nމީގެ ތެރޭގައި އެންމެ ބޮޑަށް ބޭނުންވާ އެއް ކަމަކީ ރަށުގައި ފެނާއި ނަރުދަމާ ޤާއިމުކުރުން ކަމަށާއި، ނަރުދަމާ ޤާއިމުކުރާއިރު ޓްރީޓްމަންޓް ޕްލާންޓެއްވެސް ބޭނުންވާ ކަމުގައި ކައުންސިލުން ވަނީ ހާމަކުރައްވާފައެވެ. މީގެ އިތުރުންވެސް ރަށުގެ ކަރަންޓުގެ ދަތިކަމާއި، ބަނދަރު ތޮށި މަރާމާތުކުރުމުގެ އިތުރުން ދެއްވަދޫއިން ގޯތި ދޫކުރެވޭނެ މަގު ތަނަވަސް ކޮށްދެއްވުމަށްވެސް ކައުންސިލުން ވަނީ ރައީސުލްޖުމްހޫރިއްޔާގެ އަރިހުގައި އެދިވަޑައިގެންފައެވެ.\nކައުންސިލް މެންބަރުން އިތުރަށް ފާހަގަކުރެއްވި ކަންކަމުގެ ތެރޭގައި، އެރަށުގައި ބޭންކިންގ ޚިދުމަތާއި ފުލުހުންގެ ޚިދުމަތް ބޭނުންވާކަމަށާއި، ފެރީ ޚިދުމަތް އިތުރަށް ރަނގަޅުކުރުމުގެ އިތުރުން، ދެއްވަދޫ ޞިއްޙީ މަރުކަޒުގެ ހާލަތު ރަނގަޅުކުރުމަށް ބޭނުންވާކަމުގައި ވަނީ ފާހަގަކުރައްވާފައެވެ. އަދި، ކައުންސިލުން ވަނީ ޒުވާނުން ކުޅިވަރު ކުޅެން ބޭނުންކުރާ ފުޓްބޯޅަދަނޑު ތަރައްޤީކޮށްދެއްވުމަށް ރައީސުލްޖުމްހޫރިއްޔާގެ އަރިހުން އެދިވަޑައިގެންފައެވެ.\nމިބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ދެއްވަދޫ ކައުންސިލުން އެދިވަޑައިގެންފައިވާ ކަންކަމުގައި ކަމާގުޅޭ މިނިސްޓްރީތަކާއެކު މަޝްވަރާކުރައްވައިގެން އެކަންކަމަށް ޙައްލެއް ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ވިދާޅުވިއެވެ.


ވާނީގައި ތަމްރީންވި ފުލުހުންނަށް އެވޯޑް ދީފި\nޕޮލިސް އެކަޑަމީން ހިންގި 33 ވަނަ ޕޮލިސް އިނީޝިއަލް ޓްރެއިނިން ކޯހުގެ ދަރިވަރުންނާއި ރަސްމިއްޔާތުގައި ބައިވެރިވި އިސް ބޭފުޅުން -- ފޮޓޯ: ޕޮލިސްޕޮލިސް އެކަޑަމީން ހިންގި 33 ވަނަ ޕޮލިސް އިނީޝިއަލް ޓްރެއިނިން ކޯހުގެ ދަރިވަރަކަށް ކޮމިޝަނާ ލިޔުން ހަވާލުކުރަނީ -- ފޮޓޯ: ޕޮލިސް\nހާއިޒް ޒަމީން· 18 ފެބުރުވަރީ 2022\nޕޮލިސް އެކަޑަމީން ހިންގި 33 ވަނަ ޕޮލިސް އިނީޝިއަލް ޓްރެއިނިން ކޯހުގެ ޕާސިން އައުޓް ޕެރޭޑް ބާއްވައިފި އެވެ.\nޕޮލިސް ޓްރެއިނިންގ ސްކޫލް، ދ. ވާނީގައި ރޭ ބޭއްވި މިރަސްމިއްޔާތު ޝަރަފުވެރިކޮށްދެއްވީ ޖެންޑާ މިނިސްޓަރު އައިޝަތު މުހައްމަދު ދިދީ އެވެ.\nމިރަސްމިއްޔާތުގައި ހޯމް މިނިސްޓަރު އިމްރާން އަބްދުﷲ އާއި، ކޮމިޝަނާ އޮފް ޕޮލިސް މުހައްމަދު ހަމީދު އާއި، ޕީޕަލްސް ޑައިރެކްޓްރޭޓް ހެޑް، އެސިސްޓެންޓް ކޮމިޝަނާ އޮފް ޕޮލިސް އިސްމާއީލް ނަވީން އާއި، ފުލުހުންގެ އެގްޒެކެޓިވް އޮފިސަރުންނާއި، ފުލުހުންގެ ކޮމިޝަންޑް އޮފިސަރުންނާއި، ކޯހުގައި ކިޔަވައިދެއްވި ބޭފުޅުން ވެސް ބައިވެރިވި އެވެ.\nކޯހުން އެކި ވަނަތަކަށް ހޮވުނު ބައިވެރިންނަށް އިނާމު ދެއްވީ މިނިސްޓަރު އާއިޝަތު މުހައްމަދާއި މިނިސްޓަރު އިމްރާންގެ އިތުރުން ސީޕީ މުހައްމަދު ހަމީދު އެވެ.\nޕޮލިސް އިނީޝިއަލް ޓްރެއިނިންގ ކޯހުން ހުރިހާ ގޮތަކުން އެންމެ މޮޅު ދަރިވަރަކަށް ހޮވުނީ ޕޮލިސް ރެކްރޫޓް މުހައްމަދު އިރުޝާދު އެވެ. އެ ދަރިވަރަށް، ކޮމިޝަނާ އޮފް ޕޮލިސް އެކްސެލެންސް އެވޯޑު ހަވާލުކޮށްފައިވެ އެވެ. އެ އެވޯޑް ހަވާލުކޮށްދެއްވީ ސީޕީ ހަމީދު އެވެ.\nކޯހުގެ އިންޑޯ މާއްދާތަކުން ވެސް އެއްވަނަ ދަރިވަރަކަށް ހޮވުނީ މުހައްމަދު އިރުޝާދު އެވެ. އައުޓްޑޯ މާއްދާތަކުން އެއްވަނަ ދަރިވަރަކަށް ހޮވުނީ ޕޮލިސް ރެކްރޫޓް ހަސަން ޝާނީޒް އެވެ.\nސްކޮޑްތަކުގެ ވަނަތަކަށް ބަލާއިރު، އާނެއްލާ ސްކޮޑުން އެންމެ މޮޅު ދަރިވަރަކަށް މުހައްމަދު އިރުޝާދު ހޮވުނުއިރު ބީފާން ސްކޮޑުން އެންމެ މޮޅު ދަރިވަރަކަށް ހޮވުނީ ޕޮލިސް ރެކްރޫޓް ހަސަން އިބާދުﷲ އެވެ. ހާޖީ ސްކޮޑުން އެންމެ މޮޅު ދަރިވަރަކަށް ހޮވުނީ ޕޮލިސް ރެކްރޫޓް އިބްރާހީމް ފަޒީލް އެވެ. އެންމެ މޮޅު ސްކޮޑަކަށް ހޮވިފައިވަނީ އާނެއްލާ ސްކޮޑެވެ.\nތެއްތިރީސް ވަނަ ޕޮލިސް އިނީޝިއަލް ޓްރެއިނިން ކޯސް 58 ބައިވެރިން ފުރިހަމަކޮށް ދަސްވެނިވެފައިވެ އެވެ. މިރަސްމިއްޔާތު ނިންމާލީ ކޯހުގެ ދަރިވަރުންގެ ރޫޓް މާޗަކުންނެވެ.


Shashank inn Bollywood ge andhiri faraaiy | Mihaaru\n"ޝަޝަންކް" އިން ބޮލީވުޑްގެ އަނދިރި ފަރާތް\nއެކްޓަރު ސުޝާންތު ސިންގް ރާޖްޕޫތުގެ މަރާ އެކު ބޮލީވުޑްގެ އަނދިރި ފަރާތުގެ ވާހަކަ ވަނީ ވަރަށް ބޮޑަށް ހޫނުވެފަ އެވެ. ހުރިހާ ދިމާއަކުން ވެސް މިހާރު އިވެނީ އެ އިންޑަސްޓްރީ ތެރޭގައި ހުރި ބޮޑެތި މައްސަލަތަކާއި އެކަމުގެ ސަބަބުން ކުރިމަތިވާ ހިތާމަވެރި ހާދިސާތަކުގަ ވާހަކަ އެވެ. ވަކިން ހާއްސަކޮށް ނުފޫޒާއި ބާރާއި ފައިސާގެ ގޮތުން ތަނަވަސް މީހުން އެ އިންޑަސްޓްރީ މުށުތެރެއަށް ލާން ކުރާ މަސައްކަތުގެ ވާހަކަ އެވެ.\nމިފަދަ މައްސަލަތަކަށް ބިނާކޮށް މި ވަނީ އަނެއްކާ ވެސް ފިލްމެއް ހަދަން ނިންމައިފަ އެވެ. "ޝަޝަންކް" ނަން ދީފައިވާ ފިލްމުގައި ބޮލީވުޑްގެ އަނދިރި ފަރާތާއި އެ އިންޑަސްޓްރީ ތެރެއިން ކުރިމަތިވާ ކަންތައްތަކާ ހެދި ޒުވާން ތަރިއެއްގެ މަރާއި ނެޕޮޓިޒަމް ފަދަ މައްސަލަތަކަށް އަލިއަޅުވާނެ އެވެ.\nފިލްމުގެ ޕޯސްޓަރު ވެސް މިހާރު ދައްކާލާފައިވާ އިރު އޭގެ ބަތަލުންގެ ތެރޭގައި ހިމެނެނީ އަރިއާ ބައްބަރާއި ރަޖީވް ސިންގެވެ. އަރިއާ އަކީ ކުރީގެ އެކްޓަރު ރާޖް ބައްބަރުގެ ދަރިއެކެވެ.\nވަރަށް އަވަހަށް މުމްބާއީ އާއި ލަކްނޫ އަދި ޕަޓްނާގައި މަންޒަރުތައް ނަގަން ފަށާ "ޝަޝަންކް" ގެ ޑައިރެކްޓަރަކީ ސަނޯޖް މިޝްރާ އެވެ. މީގެ ޕްރޮޑިއުސަރަކީ މަރޫތު ސިންގެވެ.\nސުޝާންތުގެ މަރާ އެކު، އެކަމަށް ބިނާކޮށް "މާޑާ އޯ ސުއިސައިޑް" އަދި "ސުޝާންތު" ގެ ނަމުގައި ވެސް ފިލްމުތަކެއް ހަދަން ނިންމައި، ޝޫޓިން ފެށުމުގެ ތައްޔާރީތައް މިހާރު އަންނަނީ ވަމުންނެވެ. މި ފިލްމުތަކުން ވެސް ބޮލީވުޑްގައި ކަންތައް ހިންގާ ގޮތްތައް ފެނިގެންދާނެ އެވެ.


"އަމާޒަކީ ފަސް އަހަރުތެރޭ 100 ޓާފް ދަނޑު އެޅުން"\nމި ސަރުކާރުގެ އެއް ވައުދު ކަމަށްވާ ކުޅިވަރު ކުޅޭ ތަންތަން ތަރައްގީ ކުރުމުގެ މަސައްކަތުގެ ތެރެއިން ފަސް އަހަރު ތެރޭ ރާއްޖޭގެ އެކި ސަރަހައްދުތަކުގައި 100 ޓާފް ދަނޑު އެޅުމަކީ އެންމެ ބޮޑު އެއް އަމާޒުކަމަށް ކުޅިވަރާ ވެހޭ ވަޒީރު އަހުމަދު މަހުލޫފް ވިދާޅުވެއްޖެ އެވެ.\nފުޓްބޯޅަ ކޯޗުންގެ މުސާރަ މުރާޖާކުރަނީ\nރާއްޖޭގެ ފުރަތަމަ ޑިވިޝަނުގެ ފުޓްބޯޅަ ކޯޗުންނަށް ސަރުކާރުން ދެމުން އަންނަ މުސާރަ މުރާޖާކުރުމުގެ މަސައްކަތް ކުރަމުން އަންނަ ކަމަށް ކުޅިވަރާ ބެހޭ މިނިސްޓްރީން ބުނެފި އެވެ.\nކިޑްސް ފިއެސްޓާ ކެންސަލެއް ނުވާނެ: އަލީ ވަހީދު\nދިމާވާ މައްސަލައެއްގެ ސަބަބުން މުބާރާތެއް ނުބާއްވަން ނިންމުމަކީ ހައްލެއް ނޫން ކަމަށާއި، އެޑިއުކޭޝަން މިނިސްޓްރީން ކެންސަލްކުރަން އަންގާފައިވާ މައިލޯ ކިޑްސް ފިއެސްޓާގެ މައްސަލައިގައި ހައްލެއް ހޯއްދަވައިދެއްވާނެ ކަމަށް އެކްޓިން ސްޕޯޓްސް މިނިސްޓަރު އަލީ ވަހީދު ވިދާޅުވެއްޖެ އެވެ.\nދަނޑުތައް ފުރާލުން: ގޮންޖެހުން ބޮޑު ވައުދެއް!\nދިވެހިރާއްޖޭގެ ކުޅިވަރު ކަންތައްތަކަށް ވަންނަން ނުޖެހޭ މިންވަރަށް ނުރަނގަޅު ސިޔާސީ ނުފޫޒުވަދެ އޮތީ ގިނަ ކުޅިވަރުތަކެއް އޮޅުން ބޮޅުންވެފަ އެވެ. ގިނަ ބަޔަކު ކުޅިވަރު މަތިން ފޫހިވަން މެދުވެރިވި ސަބަބަކީ ވެސް މި އެވެ. އެ ފަދަ މާހައުލަކަށް މީހުން ފަރިތަވެ، ކުޅިވަރު މަތިން އެއްކޮށް ކަހަލަ ގޮތަކަށް ފޫހިވެފައި ތިއްބައި، މިއަދުގެ...\nރާއްޖޭގެ ކުޅިވަރުގެ ހާލަތު އޮތީ ފުން އަނދަވަޅެއްގައި\nރާއްޖޭގެ ކުޅިވަރުގެ ހާލަތު އޮތީ ފުން އަނދަވަޅެއްގައި ކަމަށް އެކްޓިން ޔޫތު މިނިސްޓަރު އަލީ ވަހީދު މިރޭ ވިދާޅުވެއްޖެ އެވެ.\nކޮމިޓީ ނުހަދައި ކުރަންވީ މަޝްވަރާ: ބައްސާމް\nއެފްއޭއެމްގެ ކަމަކާ މެދު ހިތްހަމަނުޖެހި ކަމެއް އޮޅުންފިލުވަން ބޭނުންވެއްޖެނަމަ ސަރުކާރުގެ ވުޒާރާތަކުން ކޮމިޓީތައް ހެދުމުގެ ބަދަލުގައި އެންމެ ރަނގަޅު ގޮތަކީ އެފްއޭއެމާ މަޝްވަރާކުރުން ކަމަށް އެ އިދާރާގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nގައުމީޓީމު ކުޅުންތެރިންގެ އެލަވަންސް ފަރަގު ނައްތާލައިފި\nއެކި ކުޅިވަރުތަކުގައި ރާއްޖެ ތަމްސީލުކުރާ ޓީމުގައި ހިމެނޭ ކުޅުންތެރިންނަށް ދެމުން އަންނަ އެލަވަންސްގެ ފަރަގު ނައްތާލައި ހުރިހާ ކުޅުންތެރިންނަށް 5000ރ. ދޭން ސްޕޯޓްސް ކައުންސިލުން ފާސްކޮށްފި އެވެ.\n"ކްލަބް ޖަމިއްޔާތައް ރަޖިސްްޓްރީ ކުރުން ލާޒިމް"\nދިވެހިރާއްޖޭގެ ކުޅިވަރު ގާނޫނުގައިވާ ގޮތުގެ މަތިން ކޮމިޝަނާ އޮފް ސްޕޯޓްސް އޮފީހުގައި ކުޅިވަރު ކްލަބް ޖަމިއްޔާތައް މުއްދަތު ހަމަވުމުގެ ކުރިން ރަަޖިސްޓްރީ ކުރުން ލާޒިމު ކަމަށް ކޮމިޝަނާ އޮފް ސްޕޯޓްސް އަހުމަދު ނަޝީދު (ޑޭވް) ވިދާޅުއްޖެ އެވެ.


ހިތި ނިމުން-1 – Esfiya\nހިތްގައިމު ނަލަނަލަ ހަވީރެކެވެ. ޖުނޭދު އަދި ޝަކީލު ތިބީ ގޮނޑުދޮށުގައި ހުރި އަޅޮލެއްގައި ކުރުނބާ ބައްނާށެވެ.ޝަކީލް ހަދާއިފައިވާ ކުރުނބައެއް ޖުނޭދު އަށް ދިނެވެ.އަދި ޝަކީލު ވެސް ކުރުނބައެއް ހަދާލުމަށްފަހު ބޯންފެށިއެވެ.ދެމީހުން ވެސް ކުރުނބާ ބޯ ނިންމާލައިފައި އޮލަ ވާހަކައެއްގައި ތިއްބެވެ.އިރުކޮޅެއް ފަހުން ޖުނައިދުގެ މަންމަ ފާތުމާ ހަވީރުގެ ސައިބޯނި ގޮވިއެވެ.”އާނ މަންމާ މިދަނީ”ޖުނައިދު ގޮވައިލިއެވެ.\nއުމުރުން 18 އަހަރުގެ ޖުނައިދު އަކީ އެރަށުގައި ހުރި އެންމެ ރީތި ސޮރޭ ބުންޏަސް ދޮގަކަށް. ނުވާނެއެވެ.ކަސްރަތީ ހަށިގަނޑަށް ބަލާލައިފާ ޖުނައިދު އަކީ ބަރާބަރަށް ޖިމަށް ދާ މީހެއްކަން އިނގޭނެއެވެ.ކަޅުކަންގަދަ ޖާދޫވީ ކަޅިއާ ބާރުގަދަ މުލައްދަނޑިން އަންހެން ކުދިން ގެ ހިތްތައް ކަތިލާ ހައި ވެއެވެ.އަދި ރީތިކޮށް ޓްރިމް ކޮށްފައިވާ ތުނބުޅިން އިތުރަށް ހިތްގައިމުކަމަށް ދައްކައެވެ.ނަމަވެސް ރީތިކަން ލިބިފައިވިޔަސް ޖުނައިދު އަކީ ވަރަށް ފަގީރު ދެމަފިރިންގެ ހުރި ހަމައެކަނި ދަރފުޅެވެ.\nޝަކީލު އަކީވެސް ހުތުރު ފިރިހެނެއް ނޫނެވެ. އޭނާގެވެސް ހަމަ ޖުނައިދުގެ ގައިގައި ހުރި ސިފަތައް އެބަހުއްޓެވެ.އިތުރަށް ސިފަކޮށްދޭ ކަށް ނެތީމެވެ.\nނާޒިމާ އަކީ ވަރަށް މުރާލި ކުއްޖެކެވެ.ނާޒީމާ އަކީ އެރަށުގެ ކަތީބުކަމާއި ހަވާލުވެވަޑައިގެންހުންވި އިބްރާހީމް އަދި އައިމިނަތު ގެ ހުރި ހަމައެކަނި ފުރާނައެވެ.އައިމިނަތު ނާޒިމާ ވިހެއުމުގެ ތެރޭގައި ނިޔާވި އެވެ . އައިމިނަތު ނިޔާވިއްސުރެން އިބްރާހީމް އެހެން ކައިވެންޏެއް ނުކޮށް ހަމަ އެ ހުންނަނީ އޭނާގެ ފުރާނަ ފަދައިން ލޯބިވާ ދަރިފުޅަށްޓަކައެވެ.\n“އޭ މާދަން އެއީ ރަށު މަސައްކަތު ދުވަސްދޯ.”.ޖުނޭދު ބުންޏެވެ.\n“އާނ..މަވެސް ދަން އެތަނަށް ކަލޭނުދަންތަ”. ޝަކީލު ބުންޏެވެ.\n“އުހުނ މަވެސް ދަން އެތަނަށް ރީއްޗަށް އޮންނަން ހަހަހަ”.ޖުނޭދު.\n“ރަނގަޅުވާނެ އެތަނަށް ދިޔަ ކަމަށް ވާނެއެންނު ދޯ.މާދަން އެކަމަކު ކަލޭ ވާނެ ކަލޭ ލޯބިވާ ކުއްޖާ ގެ ނަން މަ ކައިރީ ބުނަން އޭރަށްތާ މަށަށް ވެސް އެހީއެއް ވެވޭނީ”. ޝަކީލު ބުންޏެވެ.\n“އޯކޭ…މާދަން ބުނާނަން”.ޖުނޭދު ބުންޏެވެ.\nކިޔުންތެރިނަށް ހީވާ ގޮތުގައި ޖުނައިދު ގެ ލޯބިވާ ކުއްޖާ އަކީ ކަކު؟؟\nހައްގަކަށް ތީ މަގޭވުން ނިކަން ބޭނުމޭ 14..\nއެހެނިހެން ލޯބި December 7, 2015


ފުރާނަ އެދެނީ ހަމައެކަނި ކަލާއަށްޓަކާ…………. | Alifushi Online\nފުރާނަ އެދެނީ ހަމައެކަނި ކަލާއަށްޓަކާ………….\n2 އޮގަސްޓް 2011\nއަލިފުށީ އޮންލައިން ކުރުވާހަކަ މުބާރާތަށް ފަސްވަނައަށް ލިބިފައިވާ ވާހަކަ.\nވާހަކަ ފޮނުވީ: ފާތިމަތު އަޝްފާ\nމެންދަމުގެ ހަމަހިމޭން ކަމަށް ހަލަބޮލިކަމެއްގެނެސްދިނީ ދޫނިސޫފާސޫފީގެ މިއުޒިކީ ރާގު ތަކެވެ.ފަތިހުގެ ތެތްފިނިކަން ވަނީ މުޅި މާޙައުލަށް ވެރިވެފަ އެވެ.މިފިނި ކަމުގައި ނިދީގެ ފޮނިމީރުކަން ޙާޞިލްކުރަމުންދާ ޖިންސުއްލަތީފުންގެ ތެރެއިން އެކަކީ އުމުރުން 16 އަހަރުގެ ޒީކު އެވެ. ކުއްލިއަކަށް އެގަދަ ނިދިން ޒީކު ހޭލައްވާލީ ރިންގުވަމުންދާ ސޯޯނާ ގަޑި އެވެ. ޒީކު ދެލޯ ހުޅުވާލުމަށްފަހު،އަވަސްވެގަތީ ސްކޫލަށް ދިއެމުގެ ކުރިން ތައްޔާރު ވުމަށެވެ.މިއަހަރަކީ ޒީކުގެ މުސްތަޤުބަލު ބިނާ ކުރުމަށް ވަރަށް ބޮޑު ޙިއްސާއެއްވާ އަހަރަކަށް ވުމާއި އެކު، ޒީކު ދިޔައީ އެކަމަށް ދުރާލާ ތައްޔާރުވަމުން ނެވެ.ގަޑި ޖެހުމުގެ ކުރިން ތައްޔާރު ވުމަށްފަހު،ޒީކު ދިޔައީ ސްކޫލް މަގުގައި ހުންނަ ހޮޅިދަނޑި ކައިރިއަށެވެ. އެއީ ޒީކުގެ ހުރިހާ ރަޙުމަތްތެރިން އަންނަންދެން އޭނާ އިންތިޒާރު ކުރާތަނެވެ.މިއަދުވެސް 6:35 ވުމާއެކު އޭނާގެ ޙިއްސުތަކަށް ދިރުމެއް ގެނައީ “އަންލިމިޓެޑް” ސެންޓުގެ މީރު ވަހެވެ. އެވަގުތު ޒީކުގެ ކުރިކަނޑާފައި އެ ހުރަސް ކޮށްލީ ގިނަ އަންހެން ކުދިންގެ ހިތްތަކުގެ ޝިކާރަވެރިޔާ ދާނިޝް އެވެ. އޭނާގެ ފިރިހެންވަންތަކަމަށް އިތުރު ފުރިހަމަކަމެއް ގެނެސްދެނީ އޭނާގެ “ޔުނީކް ސްޓައިލް” އެވެ.\nމިދެޒުވާނުންގެ ޙާލަކީ ކޮބާކަން އެނގިލައްވާތޯ އެވެ؟ ދެޒުވާނުންގެ ހިތްތަކުގާވާ ލޯބީގެ ޖަޒްބާތު އުތުރި އަރަމުންދާ ޙާލު، އެލޯތްބަށްނ ހުރަސް އަޅަނީ ދެޒުވާނުންގެ ކިބާގައިވާ ލަދުވެތިކަމުގެ ފަރުދާ އެވެ.އާދެ! ސްކޫލް ދައުރުގެ ޙަޔާްތް ނިމިގެން ދިޔައީ މިފަދަ ގޮތަކަށެވެ.\nސްކޫލްނިމި ދިރިއުޅުމުގެ ޢަމަލީ މައިދާނަށް ނިކުތުމާއެކު އެކިކުދިން އެކި ދިމާއަށް ބެހިގެން ދިޔަކަހަލަ އެވެ.މިގޮތަށް ދިޔަ ދިޔުމުގާ ވަރަށް ގިނަ ކުދިން މަތީތަޢުލީމު ޙާޞިލް ކުރުމަށާ ވަޒީފާ އަދާކުރުމަށް މާލެ ދިޔައެވެ. މިގޮތުން ޒީކުއާއި ދާނިޝްގެ ޢާއިލާއިން ނިންމީ ރަނގަޅު ވަޒީފާއަކަށް މާލެ ފޮނުވުމަށެވެ.\n7 ޖޫން 2009ވީ އާދިއްތަދުވަހަކީ ޒީކުގެ ޙަޔާތުގެ ޑައެރީއަށް ޞަފުޙާއެއް އިތުރުވި ދުވަހެކެވެ.އެއީ ޒީކު މުޅިން އަލށް ވަޒީފާއަކަށް ނިކުތް ދުވަހެވެ.\nޓެކްސީ ގޮސް މާފަންނުގައި ހުންނަ ދިރާގުގެ މައިއޮފީހުގެ ދޮރުމައްޗަށް ހުއްޓުމާއެކު،ޒީކު އަވަސްވެގަތީ 4ވަނަ ފަންގިފިލާގާ ހުރި ފައިނޭންސް ޑިޕާޓްމަންޓަށް ދިއުމަށެވެ.ލިފްޓުން ފޭބުމަށްފަހު،ކައުންޓަރާ ދިމާއަށް ހިނގާގަތް ވަގުތު ޒީކުގެ ޙިއްޞުތަކާ ކުޅެލީ “އަންލިމިޓެޑް” ސެންޓުގެ ހިތްގައިމު ވަހެވެ.އެވަގުތު އޭނާގެ ޚިޔާލު މާޒީގެތެރެއަށް ގެއްލުނެވެ.ކުއްލިއަކަށް ޒީކު ބޭއިޚްތިޔާރުގާ އަނެއްފަރާތަށް އެނބުރުނު ވަގުތުވީ ފިނޭންސް ޑިޕާޓްމަންޓުގެ ހެޑް އިބުރާހީމް ދާނިޝް ރިޕޯޓްތައް ހިފައިގެން އެހިސާބަށް އަރާހަމަވި ވަގުތަށެވެ.އާނއެކެވެ. ކުރިމަތީގައި އެހުރީ އޭނާގެ މުޅިހިތް އެޒުވާނަކަށްޓަކާ ހިބަކުރެވިފައިވާ ޒީކު އެވެ.ދާނިޝް އަށްވެސް ލިބުނީ ކުއްލި ޙައިރާން ކަމެކެވެ. ދެޒުވާނުންގެ ހަތަރުކަޅި ހަމަވެފައިވާއިރު އެހެންމީހަކު އެތަނުގައި ނެތްކަހަލަ އެވެ. ..މިދެމީހުންނަށް ޚިޔާލީ ދުނިޔެއިން ނިކުމެވުނީ ލިފްޓުން ނިކުތްބަޔަކު ހީގަތް އަޑަށެވެ.ދެމީހުންނަށް އެއްފަހަރާ ކަހަލަ ގޮތަކަށް ހިނގައިގަނެވުނެވެ. އިއްތިފާޤުން މިދެޒުވާނުން މަސައްކަތް ކުރަން ޖެހުނީ އެއް ސެކްޝަނެެއްގަ އެވެ.އެކަކު އަނެކަކަށް ދިޔައީ ލޯބިވާކަމުގެ ތަފާތު ސިގްނަލްތައް ދެމުންނެވެ.\nމިއަދަކީ ޒީކު ވަޒީފާގައި އުޅޭތާ 7މަސް ފުރުނު ދުވަހެވެ.މިދުވަސް ވެގެންދިޔައީ އެއޮފީހުގެ 47ވަނަ އަހަރީދުވަސް ފާހަގަކުރުމުގެ ގޮތުން ތަފާތު ޕްރޮގްރާމްތައް ހިންގި ދުވަހަކަށެވެ.މިގޮތުން ހިންގި ޕްރޮގްރާމްތަކުގެ ތެރޭގައި “ޓްރުތް އޯ ޑެއަރ” ހިމެނެއެވެ.ފައިނޭންސް ޑިޕާޓްމަންޓްގެ މުވައްޒަފުން ވަރަށް ފޯރިއާއެކު މިކުޅިވަރު ކުޅެމުން ދިޔައެވެ.މިފަހަރު މެދުގައި އޮތް ފުޅި ގޮސް ހުއްޓުނީ ދާނިޝްއާ ދިމާލަށެވެ.ތެޅިތެޅި އޮތް ހިތަކާއިއެކު ދާނިޝް ‘ޓްރުތް’ ޚިޔާރުކުރިއެވެ.\nހުރިހާ މުވައްޒަފުން މަޝްވަރާކުރުމަށްފަހު، ދާނިޝްއަށް ކުރިމަތިކުރުވި ސުވާލަކީ،’ދާނިޝްގެ ހިތުގައި އެއްވެސް ކުއްޖަކަށް ޚާއްސަ މަޤާމެއް ދެވިފާ ވާނަމަ އެއީ ކާކުތޯ އެވެ؟’ ބޭއިޚްތިޔާރުގައި ދާނިޝްގެ ކަޅިގޮސް ހުއްޓުނީ ޒީކުއާ ދިމާލަށެވެ.މިދެލޯބިވެރިންގެ މެދުގައިވާ ލޯބީގެ ފަރުދާ ކަހާލުމަށް އެމީހުން މަސައްކަތް ކުރަނީ ހެއްޔެވެ؟ ..ދާނިޝް ޖެހިލުންވެހުރެ އެއީ ޒީކު ކަމުގައި ބުންޏެވެ.އަދި ޒީކުއާ ހަތަރުކަޅި ހަމަވި ވަގުތު “އައި ލަވް ޔޫ” އޭ ބުނެވުނެވެ.ޒީކުގެ މޫނުމައްޗައް ފާޅުވި އާދަޔާޚިލާފް ހިނިތުންވުމުން އޭނާވެސް އެކަމަށް އެދޭވަރު ހާމަވެގެން ދިޔަކަހަލައެވެ.\nމިގޮތުގައި ދުވަސްތައް ފާއިތުވަމުންގޮސް މިދެލޯބިވެރިންގެ ގުޅުމަށް މިވީ 2އަހަރެވެ.މިފާއިތުވި ދުވަސްތަކުގެ ތެރޭގައި މިދެލޯބިވެރިންވަނީ އެތަކެއް ވަޢުދުތަކާ ޢަޙުދުތަކެއްކޮށްފައެވެ.އެދެމެދުގާ ވަނީ ލޯބީގެ ވަރުގަދަ އެގްރީމެނޓެއް ހެދިފައެވެ. ކޮންމެފަދަ ޙާލެއްގާވެސް ވަކިނުވާނެ ކަމަށްވަނީ ވަޢުދުވެފަ އެވެ. ދެމީހުން ދެމީހުންނަށް ވަނީ އިންތިހާއަށް ލޯބިވެފަ އެވެ.\nޒީކުއާ ދާނިޝް ދެކެމުންއައި ފޮނި ހުވަފެންތައް ޙަޤީޤަތަކަށްް ހެދުމުގެ މަސައްކަތް މިހާރުދަނީކު ުރެވެމުންނެވެ.އެދެލޯބިވެރިންނާ ދެފަރާތުގެ ޢާއިލާއިން ތައްޔާރުވަމުންއެދަނީ ޖޫންމަހު7ވަނަ ދުވަހު ކުރާގޮތަށް ހަމަޖެހިފައިވާ ޒީކުއާ ދާނިޝްގެ ކައިވެންޏަށެވެ.އެގޮތުން މިއަދަކީ ޒީކުއާ ދާނިޝް ތެލެސީމިޔާ ޓެސްޓް ކުރަން ހަމަޖެހިފައިވާ ދުވަހެވެ.\nތެލެސީމިޔާ ސެންޓަރަށް ދިއުމަށްޓަކާ ޒީކު، އޭނާގެ ‘ބޯއީ ފްރޭންޑް’ ދާނިޝްގެ ސައިކަލް ފަހަތުގައި އިންއިރު ހީވަނީ ފޮޅިފާއިން ފިނިފެންމަލެއްހެނެވެ. ދެމީހުންނަށްވެސް ބުނެދޭން ނޭނގޭ ފަދަ އިޙްސާސްތަކެއް ކުރެވެމުން ދިޔައެވެ. ދާނިޝްގެ އެއްބަނޑު އެއްބަފާ ބޭބެ،އައިހަމް މަސައްކަތް ކުރަމުންދަނީ ތެލެސީމިޔާ ސެންޓަރުގާކަމުން ދާނިޝްމެން ޓެސްޓުކުރުމުގެ ހުރިހާ އިންތިޒާމެއް ވަނީ ހަމަޖެހިފަ އެވެ.\nއޭގެ ހަފުތާއެއް ފަހެވެ.ޒީކު އަވަދިނެތި ‘ވެޑިންގ ޑްރެސް’ ތައްޔާރުކުރަން އުޅެފައި ދާނިޝްއާއެކު ތެލެސީމިޔާ ޓެސްޓުގެ ނަތީޖާ ބަލާދިޔައެވެ.އެމީހުންގޮސް ވަނުމާއެކު، ނަތީޖާ ރިޕޯޓް ހިފައިގެން އައިހަމް އައިސް އެދެމީހުންގެ ކުރިމައްޗަށް ހުއްޓުނެވެ.އައިހަމްގެ މޫނުމަތިން ފެންނަންހުރި ކުލަވަރުން ކޮންމެވެސްކަމެއް ގޯސްވިކަން ހާމަވިއެެވެ.ޒީކުއާ ދާނިޝްގެ ގައިން ބާރުދޫވެގެން ދިޔައެެވެ. ދާނިޝް ވަރަށް ބާރުން ވާހަކަ ދެއްކޭތޯ މަސައްކަތްކުރިއެވެ.”ކި ކި ކި…ކިހިނެތްވީ ބޭބޭ؟؟؟”އެވަގުތު އައިހަމްގެ ލޮލުން ކަރުނަ ފާއްދާލިއެވެ. “ކޮއްކޯ! ތިކުރަން އުޅޭ ކައިވެނި ވަގުތުން ހުއްޓާލާ..ތަޤުދީރުގާ ކަންތައްވަނީ މުޅިން ހީކުރިގޮތާ ޚިލާފަށް. ތީ..ތީ ދެ ކެރިއަރުން.” އޭނާގެ އަތުގާ އޮތް ސިޓީއުރަ ދިއްކޮއްލަމުން އައިހަމް ވަރަށް އަސަރާއެކު ބުންޏެވެ.”ކީކޭ؟؟ ނޫން! ނުވާނެ އެހެނެއް.” ދާނިޝް އަށްވެސް އެކަން ޤަބޫލްކުރަން ދަތިވިއެވެ.”ނޫން ކޮއްކޯ. މީހަމަ ޙަޤީޤަތް. ޤަބޫލް ނުކުރެވެންޏާ ނަތީޖާ ބަލާ ޗެކް ކުރޭ.”އައިހަމް ބުންޏެވެ.”ނޫން. އެ ބެލުމުގެ އެއްވެސް ބޭނުމެއް ނެތް.މިއަދު އަހަރެންގެ ހުރިހާ ހުވަފެނެއް ވެއްޔާ މޮޑެވިގެން ހިނގައެްޖެ.” ދާނިޝް ބާރަށް ރޯން ފެށިއެެވެ.ޒީކުގެ ޙާލު އެއަށްވުރެ ބޮޑެވެ.ޒީކު އެހުރިގޮތަށް ފާޑަކަށް ގަނޑުވެފައި ހުރީއެވެ.ތެދެކެވެ.އެދެމީހުން އެތަނަށް އައީ ކޮންފަދަ އުއްމީދަކާ އެކުގާ ހެއްޔެވެ؟ ނަމަވެސް…\nއެދުވަހު ކަންތައްވީ ގޮތުން ޒީކުއާ ދާނިޝްގެ ޢާއިލާވެސް ވަނީ ހަދާނެ ގޮތްހުސްވެފައެވެ. ވަގުތުން ދެމީހުން ހޮސްޕިޓަލަށް ގެންގޮސް އެޑްމިޓް ކުރެވުނެވެ. މިއީ ޙަޤީޤީ ލޯބި ނޫން ކޮން އެއްޗެއްތޯ އެވެ؟ ދެމީހުންވެސް ހޭހުންނަ ވަގުތުގައި އެކަކު އަނެކަކަށް ގޮވަމުންދެއެވެ. ޒީކު ބެއްލެވުމަށްފަހު، ޑޮކްޓަރ ބުނުއްވީ އޭނާ އެޚިޔާލުތަކާ ދުރުކުރުވުމަށާއި އެހެން ނުވެއްޖެނަމަ،އޭނާގެ ފުރާނަ އަށް ނުރައްކާވެދާނެ ކަމަށެވެ. ދާނިޝްގެ ޑޮކްޓަރުވެސް ލަފާދެއްވީ އެޚިޔާލުތަކުން އޭނާ ދުރުކުރުވުމަށާ ޒީކު ފެންނަ ހިސާބަށް އޭނާ ނުގެންދިޔުމަށެވެ.އަދި ދާނިޝްގެ ސިކުނޑިއަށް ވަރަށް ބޮޑަށް ރެސްޓު ބޭނުންވާ ކަމަށްބުނެ އޭނާ ގެއަށް ފޮނުވާލިއެވެ.ޒީކުވެސް ދެހަފުތާއަށްފަހު،ޑޮކްޓަރުގެ އިރުޝާދުގެ މަތިން ގެއަށް ފޮނުވާލެވުނެވެ.\nމިހާރު،ޒީކުގެ ޢާއިލާއިން މަސައްކަތްކުރަމުންދަނީ އޭނާ ދާނިޝްގެ ޚިޔާލުތަކާ ދުރުކޮށް، އެހެން ކައިވެންޏެއް ކުރުވުމަށެވެ.ހަމައެކަނި ޒީކުގެ ފުރާނައަށް ލިބިދާނެ ގެއްލުމަކަށް ޓަކައެވެ.ނަމަވެސް އެމީހުން އެކަން ކުރަނީ ޑޮކްޓަރު ބުނިވާހަކަ ސިއްރުކޮށްގެންނެވެ.\nހިތާމައާ ހިތްދަތިކަމުގާ ދުވަސްތަކެއް ހޭދަކުރުމަށްފަހު، އަނެއްކާވެސް ޒީކު ކުރިމަތިލާންޖެހުނީ ބޮޑުކަމަކާ އެވެ.ޒީކުގެ މަންމަ ޒީކުގެ ކިބައިން ފަށްފަށުން އެދެމުންދިޔައީ އޭނާގެ ސްކޫލްދައުރުގެ ރައްޓެއްސެއްކަމަށްވާ ހައިކަލް އާ ކައިވެނި ކުރުމަށެވެ.ޒީކުގެ މަންމައަކީ ހިތުގެބަލި ހުންނަ މީހެއްކަމުން ޒީކުއަށް އެކަމާ ދެކޮޅުހެދުމުގެ ޖާގައެއް ނުލިބުނެވެ.އެންމެފަހުން އަންނަ ނޮވެމްބަރު މަހު 17 ވަނަ ދުވަހު ކައިވެނި ކުރާގޮތަށް ހަމަޖެހުނެވެ.ޒީކު އެކަމަށް އެއްބަސްވީ ހައިކަލްދެކެ އޭނާ ލޯބިވާތީއެއްވެސް ނޫނެވެ.އޭނާ އެކަންއެކުރަނީ ހަމައެކަނި މަންމަގެ ޙައްޤުގަ އެވެ.\nމިއަދަކީ ނޮވެމްބަރު މަހުގެ 17ވަނަ ދުވަހެވެ.ދާނިޝް ފަކީރަށް އެކައިވެނީގެ ޚަބަރު ލިބުނުފަހުން ކާއެއްޗެއްވެސް އެތެރެއަކަށް ނުދެއެވެ.ދާނިޝް އެކަނިމާއެކަނި އޮވެގެން ވިސްނަމުންއެދަނީ މިރެއާ ދޭތެރޭގައެވެ.އޭނާ ނުހަނު އުއްމީދާއެކު ކުރަންްއުޅުނު ކައިވެޏަށް ތައްޔާރުކުރި ހެދުން އަޅައިގެން ޒީކު މިރޭ އެހެން މީހަކާ ކައިވެނިކުރަން އުޅޭކަން އޙްސާސް ކުރެވުމުން އެފަކީރަށް ކިހާ އަސަރެއް ކުރާނެ ހެއްޔެވެ؟ޒީކުއާ ހައިކަލްގެ ކައިވެނި ކުރަން ހަމަޖެހިފާވަނީ މިރޭގެ 8:30ގަ އެވެ.މިގަޑި ކައިރިވަމުންދާވަރަކަށް ދާނިޝްގެ ހިތުގެ ތެޅުން ދިޔައީ އަވަސްވަމުންނެވެ.މިހާރު ގަޑިން 8:00ވީއެވެ.ދާނިޝް ހުރީ ނުތަނަވަސްކަމާއެކު ދެކޮޅަށް ހިނގާލަ ހިނގާލައެވެ.ކުއްލިއަކަށް އޭނާގެ ފޯނު ރިންގުވާން ފެށިއެވެ.އޭނާ ނުތަނަވަސްކަމާއެކު ފޯނު ނަގާ ބަލައިލިއެވެ.އެއީ ދާނިޝްގެ ބޭބެ، އައިހަމްގެ ކޯލެކެވެ. ދާނިޝް މަޑުމަޑުން ފޯނުނަގާ މޮޅިވެރި ރާގަކަށް ‘ހަލޯ’ އޭ ބުނެލިއެވެ.އެވަގުތު އައިހަމް ވަރަށް އަވަސް ރާގަކަށް ވާހަކަ ދައްކަން ފެށިއެވެ.” ކޮއްކޯ. މިގުޅާލީ ވަރަށް މުހިއްމު ވާހަކައެއް ބުނެލަންވެގެން.ބޭެބެއަށް ވަރަށް ބޮޑު ގޯހެއް ހެދިއްޖެ..ބޭބެއަށް މަޢާފް ކުރޭ. ދެންމެ ބޭބެ ރިޕޯޓްތަކެއް ޗެކް ކުރަނިކޮށް އެނގުނީ….ކޮއްކޯ! ކޮއްކޮއަށް ލިބިފައި ތިވަނީ އިބްރާހީމް ނިދާޝް ކިޔާ މީހެއްގެ ތެލެސީމިޔާ ރިޕޯޓް..ސޮރީ ކޮއްކޯ. އަސްލު ކޮއްކޮއަކީ ކެރިއަރެއް ނޫން” ދާނިޝްގެ ކަންފަތަށް އިވުނު އަޑުތަކާއިމެދު އޭނާއަކަށް އެއްވެސް އިތުބާރެއް ނުކުރެވުނެވެ.އޭނާގެ އަރު ބެދޭގޮތް ވެއްޖެއެވެ. ހަދާނެ ގޮތެއް ނޭނގުނެވެ.ފޯނު ކަނޑާލުމަށްފަހު، ބޭއިޚްތިޔާރުގައި އޭނާއަށް ދުއްވައިގަނެވުނީ ޒީކުމެން ގެއާ ދިމާލަށެވެ.އޭނާއަށް ދެވޭހާ އަވަހަކަށް ގޮސް އެގޭ ދޮރުމައްޗަށް އެރިވަގުތު…….އާދެ! އޭނާއަށް އެވަގުތު އިވުނީ ހައިކަލްގެ އަޑުން “އަނބި ޤަބޫލު ކޮށްފިން” މިހެން ބުނިއަޑެވެ..އެވަގުތު އޭނާގެ ލޯބިވާ ޒީކު،އެހެން މީހެއްގެ ޙައްޤަކަށް ވީކަމަށް އޭނާއަށް އިޙްސާސް ކުރެވުނެވެ.އަދި ހިތަށްއެރިއެވެ. އަހަރެންނަށް މިއުޅެވުނީ އެހެން މީހެއްގެ ޙައްޤަކަށް އަރައިގަންނަން ހެއްޔެވެ؟ މިހުރިހާ ދުވަހު އެފަކީރު އުޅުނު ޙާލު ހިތަށްއަރާފާ ރޮވެންފަށައިފި އެވެ.މިއީ ކޮންފަދަ އިންސާފެއް ހެއްޔެވެ؟ މިއަދު ދާނިޝްގެ މަޤާމުގައި ހައިކަލް ހުރުމުގެ މާނައަކީ ފަހެ ކޮބާ ހެއްޔެވެ؟ …އެގެއިން މީހުން ތަންކޮޅެއްމަދުވި ވަގުތު ދާނިޝް އަށް ފެންކަޅިވެފައިވާ ޒީކު ފެނުމާއެކު މެއަށްއެރި ތަދަކާއިއެކު ހޭނެތިގެން ވެއްޓިއްޖެއެވެ.ދާނިޝްގެ މުޅިދިރިއުޅުން އެހޭދަކުރީ އޭނާގެ ލޯބިވާ، ޒީކުއަށް ޓަކައެވެ.\n30 ސެޕްޓެމްބަރު 2014 | 10:33\nވަރަށް ސަޅި… ކުދި ކުދި މައްސަލަ އެބަހުރި. ޖުމްލަކޮށް ވަރަށް އަސަރުގަދަ ވާހަކަ އެއް… ކުރިޔަށް ދޭ….\n10 ސެޕްޓެމްބަރު 2011 | 20:05\n10 ސެޕްޓެމްބަރު 2011 | 17:18\nv v v salhi…. keep it up ash………\n10 ސެޕްޓެމްބަރު 2011 | 21:23\nxaha thnkx ingeyyyy…..\n9 ސެޕްޓެމްބަރު 2011 | 21:19\n…….habbeyxx vaahaka eiiii ash\n10 ސެޕްޓެމްބަރު 2011 | 14:46\nvarah bodah thnkxxxx axmii…:)\n9 ސެޕްޓެމްބަރު 2011 | 20:30\nވަރަށް ރީތި ވާހަކައެއް، އަދިވެސް މިވާހަކަ ކިޔާހިތްވޭ. ލައިފް އާ ވަރަށް ބޮޑަށް ގުޅުންއެބަހުރި.\nކޮމެންޓް ރޭޓް ކުރައްވާ 3\n10 ސެޕްޓެމްބަރު 2011 | 14:45\nthnkx alt br0…\n9 ސެޕްޓެމްބަރު 2011 | 18:03\nsalhi hmivaahaka varah!\n9 ސެޕްޓެމްބަރު 2011 | 01:37\nއަސްލު މިވާހަކައިގެ ފެށުން ސިފަކޮށްދޭން ފަށާފައި ވާގޮތް އެއް ގޮތަކަށްވެސް ކަމަކު ނުދޭ. ހިތްބަރު ނުކުރާތި މިހެން ބުންޔަސް. އުފެއްދުންތެރި ފާޑު ކިޔުމަކީ ކުރިއެރުމެއް. ވާހަކަ ފަށާފައިވަނީ މެންދަމުގެ ހަމަ ހިމޭންކަމުން.. ޖެހިގެން އައި ޖުމުލައިގައި ފަތިހުގެ ވާހަކަ.. ގުޅުމެއް ނެތް އެހެންނޫނތްތޯ.. މެންދަން ސިފަކޮށްދޭން ފަށާފައި ހަމަ ކުއްލިއަކަށް ހާލަތު ބަދަލުވެގެން ގޮސަފައި މިއޮތީ… މިތަނަށް މެންދަމުގެ ސިފަކުރުން ނުގެނައި ނަމަ މި ވާހަކައިގެ ފެށުން ވަރަށް ފުރިހަމަ ވީސް. އަދިވެސް އެބަ ހުރި ބައެއް ތަންތަން ކޮޅު.. އެކަމަ މާ ދިގުވެދާނެތީ ނުހިމަނާނަން. ޖުމުލަކޮށް ވާހަކަ ރީތި.. ކުރިއަށްދޭ.. ވާހަކަ ލިޔުމުގެ ހުނަރު އެބަހުރި.. ޔިކަން ވާނެ ތިޔަ ކުއްޖާއަށް…\n9 ސެޕްޓެމްބަރު 2011 | 20:34\nthnkx…thi faahaga kuri kanthahthah rangalhu kureveytho balaanan..thikahala coment thakah hama maruhabaa kiyan\n8 ސެޕްޓެމްބަރު 2011 | 15:52\nvarah loabi mivahaka.. aslu mivahaka kiyeema varah dheravejje…. mivaha ahama habeys\n8 ސެޕްޓެމްބަރު 2011 | 20:37\nthnk u naash\n8 ސެޕްޓެމްބަރު 2011 | 04:36\nv salhi mi waaahaka!! keeep it up !!\n8 ސެޕްޓެމްބަރު 2011 | 14:24\nvarah bodah thnkxxxxxx mohondhu\n6 ސެޕްޓެމްބަރު 2011 | 21:14\n7 ސެޕްޓެމްބަރު 2011 | 19:32\nthnkx….heekuran vaahaka reethi vi kamah\n6 ސެޕްޓެމްބަރު 2011 | 20:52\n7 ސެޕްޓެމްބަރު 2011 | 19:31\nvarah bodah thnkx mety\n6 ސެޕްޓެމްބަރު 2011 | 11:53\nvvvvvvvvvvvvvvvv rytthi.ash vaahaka liyan haadha molhey v v v ryhthi vaahaka.aphu ahves vahakaeh liyedhehchey heheheheheheh\n6 ސެޕްޓެމްބަރު 2011 | 21:46\nhehe…thnkx ingey aphu..but neynge ehaa molhu koh vaahaka liyaakah\n4 ސެޕްޓެމްބަރު 2011 | 20:02\n(:..vaahaka v salhi\n5 ސެޕްޓެމްބަރު 2011 | 14:09\n6 ސެޕްޓެމްބަރު 2011 | 11:41\nv obi vaahaka..keep it up…(:\n6 ސެޕްޓެމްބަރު 2011 | 21:43\nthnkx4da cmmnt\n11 އޮގަސްޓް 2011 | 05:33\nމިއީ 1ވަނަ ދޭނަ ވާހަކަ!. ބަލައްޗޭ\n5 އޮގަސްޓް 2011 | 22:55\n5 އޮގަސްޓް 2011 | 17:09\nv v v salhi, keep it up.\n2 އޮގަސްޓް 2011 | 15:32\n2 އޮގަސްޓް 2011 | 17:29\n2 އޮގަސްޓް 2011 | 15:06\nvarah reethi vaakaha ehh heevanee hama hageegee vaahaka ehh henn\n2 އޮގަސްޓް 2011 | 17:28\n“ދިލް” ގެ ސީކުއެލްއެއް ހަދަނީ\nނުދާށޭ އެކަނިވެރިކޮށްފާ (ހަ ވަނަ ބައި)\nއަހަރެންވެސް ލޯބިވިން ( ތިންވަނަ ބައި )\nވާހަކަ – ޖަލު (ދެވަނަ ބައި\nމަޝްހޫރު މަންމައިންގެ ލިސްޓުގެ 1 ވަނަ އޭޝްވަރްޔާއަށް


ރާއްޖެއިސްލާމް | ދީނީ ލިޔުން | Page 4\nރިޝްވަތު ދިނުމާއި، ރިޝްވަތު ހިފުމާއި ކެއުމުގެ ނުބައިކަން\nއެޑްމިން 14 ޖޫން 2011\nލިޔުއްވީ: އައްޝައިޚް އާދަމް ޝަމީމް ބިން އިބްރާހީމް بسم الله الرحمن الرحيم الحمد لله رب العالمين، والصلاة والسلام على أشرف الأنبياء والمرسلين، وعلى آله وصحبه، ومن سار على نهجه واستن بسنته إلى يوم الدين. أما بعد: އިންސާނުން އެކަކު އަނެކަކާ ކުރާ މުއާމަލާތްތަކާއި، އެމީހުންގެ އިޖުތިމާއި ކަންތައްތަކާއި، އެއުރެންގެ ވެރިފަރާތައް އަދާކުރާ އަޅުކަންތަކާއި، ދުނިޔެއާ އާޚިރަތުގެ ހުރިހާ ކަމަކީ މާތް ﷲ ބާވައިލެއްވި މާތްވެގެންވާ އިސްލާމްދީނުގައި […]\nދެފުށް ދެގޮތް ވުން\nއެޑްމިން7ޖޫން 2011\nއައްޝައިޚް އާދަމް ޝަމީމް ބިން އިބްރާހީމް بسم الله الرحمن الرحيمދެފުށް ދެގޮތް ވުމަކީ އެއްޗެއްގެ އެތެރެފުށާއި ބޭރުފުށް ތަފާތުވުމެވެ. އާންމުކޮށް ކޮންމެ އެއްޗެއްގެވެސް ދެފުށް ދެގޮތް ވާނެއެވެ. ނަމަވެސް އިންސާނާގެ އެތެރާއި ބޭރު، ހިތާއި ހަށިގަނޑު އަދި ނިޔަތާއި އަމަލު އެއްގޮތް ކުރުމަކީ ކޮންމެހެން ކުރަން ޖެހޭ ކަމެކެވެ. އެވެނި މިވެނި މީހަކީ ވަރަށް ދެފުށް ދެގޮތް މީހެކޭ ބުނެވުމަކީ އެމީހާއަށް ލިބޭ ވަރަށް ބަދު ބަހެކެވެ. ހުރިހައި މުޖުތަމައެއްގައިވެސް އެކަން ބެލެވެނީ ނުބައި ކަމެއްގެ […]\nއެޑްމިން6ޖޫން 2011\nލިޔުނީ: އިނާޒް ޢަދުނާން الحمد لله، والصلاة والسلام على نبينا محمد وعلى آله وصحبه وسلم އިންސާނުން ދިރިއުޅޭ ކޮންމެ މުޖުތަމައެއްގައިވެސް އެކަކު އަނެކަކާ ބައްދަލުވާ ހިނދު އިސްތިޤުބާލުކޮށް މަރުޙަބާކިޔުމުގެ ގޮތުން ބޭނުންކޮށް އުޅޭ ބަސްތަކެއްވެއެވެ. ތަފާތު މުޖުތަމަޢުތަކުގައި މިގޮތަށް ބޭނުންކޮށް އުޅޭ ބަސްތައްވެސް ތަފާތުވެގެންވެއެވެ. އަޅުގަނޑުމެންގެ މާތްވެގެންވާ އިސްލާމްދީނަކީ ދިރިއުޅުމުގެ ކޮންމެ މައިދާނެއްގައިވެސް އެންމެ ފުރިހަމަ ރީތި ގޮތްތައްް އިންސާނިއްޔަތަށް ގެނެސްދިން ދީނެވެ. އެހެންކަމުން ދެމުސްލިމުން ބައްދަލުވާ ހިނދު ވާހަކަ ދައްކަން ފަށައިގަތުމުގެ […]\nތިބާގެ ފުރޯ ތޫނު ކުރާށެވެ\nއެޑްމިން2ޖޫން 2011\nތަރުޖަމާ: އިނާޒް ޢަދުނާން އެއްޒަމާނެއްގައި އުޅުނު ޖާނުގައި ވަރުހުރި ގަސްކަނޑާ މީހެއް ލަކުޑީގެ މަސައްކަތްކުރާ ކާރުޚާނާއަކުން ވަޒީފާއެއް ހޯދުމަށް ކުރިމަތިލިއެވެ. އޭނާގެ ޤާބިލްކަމަށް ބަލާފައި ވަރަށް ފަސޭހައިން އޭނާއަށް ވަޒީފާލިބިއްޖެއެވެ. އެތަނުގެ މުސާރަވެސް ވަރަށް ރަގަޅެވެ. އަދި އެތަނުގެ ޤަވާޢިދުތަކާ މެދުވެސް އޭނާ ވަރަށް ހިތްހަމަ ޖެހުނެވެ. އެހެންކަމުން އޭނާއަށް ކުރެވުނު އެންމެ ރަގަޅަކަށް މަސައްކަތްކުރުމަށް ގަސްކަނޑާ މީހާ ޢަޒުމްކަނޑައެޅިއެވެ. އޭނާގެ ސާހިބުމީހާ އޭނާގެ އަތަށް ފުރޯއެއް ދިނެވެ. އަދި ގަސްކަނޑަންވީ ސަރަޙައްދު ދެއްކިއެވެ. އެންމެ […]


London Ge Miskitheggai Meehegge Karah Valhi Haraifi | Hathaavees\nލަންޑަންގެ މިސްކިތެއްގައި މީހެއްގެ ކަރަށް ވަޅި ހަރައިފި\nލަނޑަން ސެންޓްރަލް މޮސްކުގައި ވަޅި ޖެހި މީހަ ފުލުހުން ހައްޔަރުކޮށްފައި/ ފޮޓޯ- ބީބީސީ\nލަންޑަނުގެ މިސްކިތެއްގައި ނަމާދަށް ހުރި 70 އަހަރުގެ މުސްކުޅި މީހެއްގެ ކަރަށް ވަޅި ހަރާ ޒަހަމްކޮށްލައިފިއެވެ.\nވަޅި ހަރާފައިވަނީ ސެންޓްރަލް ލަންޑަންގައި ހުންނަ "ރެޖެންޓްސް ޕާކް މޮސްކުގައި" މިއަދުގެ ހަވީރުގެ ވަގުތެއްގައި ކަމަށް ނޫސްތަކުން ރިޕޯޓް ކުރެއެވެ. މަންޒަރު ދުށް ފަރާތްތަކުން ބުނެފައި ވަނީ އޭނާވަނީ އެ މުސްކުޅި މީހަގެ ކަަރަށް ވަޅި ހަރާފަ ކަމަށެވެެ.\nރިޕޯޓުތައް ބުނާ ގޮތުގައި އެ މުސްކުޅި މީހާގެ ގައިގެ އެކިތަންތަން ވަނީ ޒަހަމްވެފައެވެ. އަދި ވަގުތުން އިމަޖެންސީ ސާވިސްއަށް ގުޅައި، އޭނާއަށް ފަރުވާ ދިނުމަށް ހޮސްޕިޓަލަށް ގެންގޮސްފައި ކަމަށް ރިޕޯޓުތައް ބުނެއެވެ. އެމީހާގެ ކަރަށް ވަޅިން ހަމަލާ ދިން ނަމަވެސް އެ ހަމަލާއަކީ އޭނާގެ ފުރާނައަށް ނުރައްކާވާ ފަދަ ހަމަލާއެއް ނޫންކަމަށް ރިޕޯޓް ތަކުން ބުނެއެވެ.\nމި ހާދިސާގައި އެމީހާ ގަޔަށް ވަޅި ހެރިމީހާ މިސްކިތުން ވަނީ ހައްޔަރުކޮށްފައެވެ. އަދި މި މައްސަލަ ލަންޑަންގެ ފުލުހުން އިތުރަށް ތަހުގީގު ކުރަމުންދާ ކަމަށް ރިޕޯޓް ތަކުން ބުނެއެވެ.\nމިސްކިތުގެ ތެރޭގައި ނަގާފައި ހުރި ފޯޓޮ ތަކުން ދައްކުވައިދޭ ގޮތުގައި، ވަޅި ހެރި މީހަ ހުރީ ރަތް ކުލައިގެ ޖެކެޓަކާއި ޖީންސެއް ލައިގެންނެވެ. ލަންޑަނު ފުލުހުން އޭނާ ހައްޔަރުކުރީ ބިންމައްޗަށް ވައްޓާލައިގެންނެވެ.


vnews - India in Argentina ge zuvaan team balikoffi\nއިންޑިއާއިން އާޖެންޓީނާގެ ޒުވާން ޓީމު ބަލިކޮށްފި\nއިންޑިއާގެ 20 އަހަރުންދަށުގެ ޓީމާއި އާޖެންޓީނާގެ 20 އަހަރުންދަށުގެ ޓީމު ބައްދަލުކުރި މެޗުގެ ތެރެއިން\nސްޕެއިންގައި ކުރިޔަށްދާ ކޮޓިފް ކަޕު ފުޓުބޯޅަ މުބާރާތުގައި އިންޑިއާގެ ދިހަ ކުޅުންތެރިންނާއެކު ކުޅުނު އިންޑިއާގެ 20 އަހަރުންދަށުގެ ޓީމު ދުނިޔޭގެ ގަދަބާރު އާޖެންޓީނާގެ 20 އަހަރުންދަށުގެ ޓީމު ބަލިކޮށްފި އެވެ.\nމި މެޗު އިންޑިއާ ކާމިޔާބުކުރީ 2-1 ގެ ނަތީޖާއަކުންނެވެ. ޒުވާން ޓީމުތަކަށް ދައުވަތުދީގެން ކޮންމެ އަހަރަކުވެސް ބާއްވަމުން އަންނަ މި މުބާރާތުގައި އިންޑިއާ ބައިވެރިވި މިއީ ފުރަތަމަ ފަހަރެވެ. އިންޑީއާ މި މުިބާރާތުގައި ބައިވެރިވީ ހާއްސަ ދައުވަތަކަށެވެ.\nމި މޮޅާއެކު އިންޑިއާގެ ފުޓުބޯޅަ އިދާރާއާއި ފީފާއިން ވަނީ މި ކާމިޔާބީ ފާހަގަކޮށް އިންޑިއާއަށް މަރުހަބާ ދަންނަވާފައެވެ. އަދި އިންޑިއާގެ ގިނަ އަދަދެއްގެ ފުޓުބޯޅަ ސަޕޯޓަރުން ދަނީ މިކަމާ އުފާފާޅުކޮށް ސޯޝަލް މީޑިއާގައި ޝުއޫރުތައް ފާޅުކުރަމުންނެވެ. މީގެ ތެރޭގައި އިންޑިއާގެ ނުފޫޒުގަދަ ބޭފުޅުންވެސް ހިމެނެއެވެ.\nމި މެޗުގައި ފުރަތަމަ ގޯލުޖަހާ ލީޑުނެގީ އިންޑިއާ އިންނެވެ. މި ގޯލު މެޗުގެ ކުރީކޮޅު ކާމިޔާބުކޮށްދިނީ ދީޕަކް އެވެ. އިންޑިއާއިން ލީޑު ފުޅާކުރި ގޯލު 68 ވަނަ މިނެޓުގައި ކާމިޔާބުކޮށްދިނީ އަންވަރު އަލީ އެވެ. މެޗުގައި އާޖެންޓީނާގެ ހަމައެކަނި ގޯލު ޖަހާފައިވަނީ 72 ވަނަ މިނެޓުގައެވެ. މި ގޯލު އެޓީމަށް ޖަހައިދިނީ އެލަން އެވެ.\nއާޖެންޓީނާ އަތުން މޮޅުވި ނަމަވެސް މި މުބާރާތުގައި އިންޑިއާ ކުޅުނު އެހެން މެޗުތަކުގައި ރަނގަޅު ނަތީޖާތަކެއް ނުނެރެވެއެވެ. އެގޮތުން މުރްސިއާ އަތުން 2-0 އިން ބަލިވިއިރު މޮރިޓޭނިއާ އަތުން ބަލިވީ 3-0 އިންނެވެ. އަދި ވެނެޒުއޭލާ އާއި ބައްދަލުކުރި މެޗު ނިމުނީ ލަނޑެއް ނުޖެހި އެއްވަރުވެގެންނެވެ.\nމިއީ އިންޑިއާގެ އާ ފުޓުބޯޅަ ޖީލު ބިނާކުރުމުގެ މަގުސަދުގައި އެގައުމުގެ ފުޓުބޯޅަ އިދާރާއިން ބައިވެރިވި މުބާރާތެކެވެ.


ތިލަދުންމަތީ އުތުރުބުރީ އަތޮޅުކައުންސިލް އިދާރާއަށް 34 އަހަރަށް ވުރެ ގިނަދުވަހު ޚިދުމަތް ކުރައްވާފައިވާ މި އިދާރާގެ އެޑްމިނިސްޓްރޭޓިވް އޮފިސަރ އަލްފާޟިލާ ޝަރީފާ މުޙައްމަދު ސަރުކާރު ވަޒީފާއިން ރިޓައަރ ކުރައްވައިފިއެވެ. ޝަރީފާ މުޙައްމަދު ރިޓައަރ ކުރައްވާފައިވަނީ މިދިޔަ ޖެނުއަރީ މަހުގެ 10 ވަނަ ދުވަހުއެވެ.\nއަލްފާޟިލާ ޝަރީފާ މުޙައްމަދު މިހާ ދިގު މުއްދަތެއްގައި ސަރުކާރަށް ޚިދުމަތް ކުރެއްވުމާ ގުޅިގެން އެކަމަނާގެ ޝަރަފުގައި ހއ. އަތޮޅު ކައުންސިލް އިދާރާއިން ހަފްލާއެއް ބާއްވައިފިއެވެ. މި ހަފުލާގައި ޚިދުމަތުގެ ހަނދާނީ ފިލާ ޙަވާލުކޮށް ދެއްވުން އޮތެވެ. ހަނދާނީ ފިލާ ޙަވާލުކޮށްދެއްވީ އަތޮޅު ކައުންސިލްގެ ރައީސް އަލްފާޟިލް ޢަބްދުﷲ ޙުސައިންއެވެ. މި ޙަފުލާގައި އަތޮޅު ކައުންސިލްގެ އިސްވެރިންނާއި މުވައްޒަފުން ބައިވެރިވެ ވަޑައިގެންނެވިއެވެ.\nއަލްފާޟިލާ ޝަރީފާ މުޙައްމަދަށް ހަނދާނީ ފިލާ ހަވާލުކޮށް ދެއްވުމަށްފަހު ކައުންސިލްގެ ރައީސް އަލްފާޟިލް ޢަބްދުﷲ ޙުސައިންއާއި ޑިރެކްޓަރ ޖެނެރަލް އަލްފާޟިލް ޢަބްދުﷲ ޝަފީޤާއި ޑިރެކްޓަރ އަލްފާޟިލް ޢަބްދުﷲ ނަޢީމް ވާހަކަފުޅު ދެއްކެވިއެވެ. މިބޭފުޅުންގެ ވާހަކަފުޅުގައި ޝަރިފާ މުޙައްމަދަކީ ޙަވާލުކުރެވޭ މަސައްކަތް ބަރާބަރަށް ނިންމުމުގައި ތެދުވެރިކަމާއި އިޚްލާސްތެރިކަމާއެކު މަސައްކަތް ކޮށްފައިވާ ނަމޫނާ މުވައްޒަފެއްކަން ފާހަގަ ކުރެއްވިއެވެ.\nއަލްފާޟިލާ ޝަރީފާ މުޙައްމަދު މިވީ 34 އަހަރު ދުވަހުގެ ތެރޭގައި ތަފާތު6މަޤާމެއް އަދާކުރެއްވިއެވެ. އަދާކުރެއްވި މަޤާމްތަކުގެ ތެރޭގައި އޭރުގެ އަތޮޅު އޮފީހުގެ ރޭޑިޔޯޓެލްފޯން އޮޕަރޭޓަރކަމާއި، ކާތިބުކަމާއި، ސީނިޔަރ ކްލާކްކަމާއި، އެސިސްޓެންޓް ސެކްރެޓަރީކަމާއި، ސެކްރެޓަރީކަން ހިމެނެއެވެ. ރިޓަޔަރ ކުރެއްވިއިރު ހުންނެވީ އަތޮޅު ކައުންސިލް އިދާރާގެ އެޑްމިނިސްޓްރޭޓިވް އޮފިސަރގެ މަޤާމްގައެވެ.\nޝަރީފާ މުޙައްމަދު އަތޮޅު އޮފީހާއި ގުޅިވަޑައިގެންނެވީ 19 ޖޫން 1986 ގައެވެ.\n← އަތޮޅު ޤުރްއާން މުބާރާތް 1442 ބައިވެރިންގެ ލިސްޓް ހުށަހަޅާ ފޯމް\nޝަރިފާ މުޙައްމަދުގެ ފެއަރވެލް ހަފްލާ →


Sarukaarah 1 aharu: Sharuee dhaairaa adhi ves goas! – adduLIVE\nސަރުކާރަށް އަހަރެއް: ޝަރުއީ ދާއިރާ އަދިވެސް ގޯސް!\nNov 17, 2019, 12:19 މުހައްމަދު އައިމަން\n"އަޅުގަނޑުމެންގެ އެންމެ މުހިންމު އެއް މަސްއޫލިއްޔަތަކީ އެންމެ މުހިންމު އެއް ވާޖިބަކީ ރާއްޖޭގައި އަދުލު އިންސާފު ގާއިމް ކުރުން. އިރާދަ ކުރެއްވިއްޔާ އަޅުގަނޑުމެންގެ ސަރުކާރުގައި އަދުލު އިންސާފު ގެއްލިފައިވާ ފަރާތްތަކަށް އިންސާފު ހޯދައިދިނުމުގެ މަސައްކަތް އަޅުގަނޑުމެންގެ ޕްރޮގްރާމުގެ އެންމެ ކުރީގައި އޮންނާނެ،" މީގެ އެއްއަހަރު ކުރިން ރިޔާސީ ކެންޑިޑޭޓެއްގެ ގޮތުގައި ހުންނެވި މިހާރުގެ ރައީސް އިބްރާހީމް މުހައްމަދު ސޯލިހު ވިދާޅުވިއެވެ.\nސުވާލަކީ ސަރުކާރަށް އެއް އަހަރު މިއަދު ފުރުނުއިރު އެމަނިކުފާނު އެ ވިދާޅުވާ ވައުދު ފުއްދިއްޖެތޯއެވެ. އެކަމުގައި ދިވެހި ރައްޔިތުންނަށް ފެންނަމުން ދަނީ ކޮން މަންޒަރެއްތޯއެވެ. ރައީސް އިބްރާހީމް މުހައްމަދު ސޯލިހު ދިވެހި ރައްޔިތުން ވެރިކަމަށް ގެންނެވީ ވަރަށް ފޮނި އުއްމީދާއި އެކުގައެވެ. ކުރީގެ ރައީސް އަބްދުﷲ ޔާމީންގެ ސަރުކާރުން ދިވެހި ރައްޔިތުންނާއި މެދު އަމަލު ކުރާ އިހާނެތި ގޮތުން ކަމަށް ބުނެއެވެ. ސިޔާސީ ފަރާތްތަކަށް ދެމުން ގެންދާ ނުހައްގު އަނިޔާތައް ދެކެން ރައްޔިތުން ދެކެން ބޭނުން ނުވާ ކަމަށް ބުނެއެވެ. ފަނޑިޔާރުގެއަށް ބާނަމުން ގެންދާ އަތް ބޭނުމުގެ ފުރުސަތު ނުދެއްވާނެ ކަމަށް ބުނެއެވެ.\nވެރިކަމަށް ކުރިމަތިލެއްވިއިރު ބުނަމުން ރައީސް ސޯލިހު ވިދާޅުވަމުން ގެންދެވީ އޭރުގެ ސަރުކާރުން ގާނޫނުތަކަށް ގެނެސްފައިވާ ބޮޑެތި އިސްލާހުތައް އުވާލާ ހެޔޮ ވެރިކަމެއް ކޮށްދެއްވާނެ ކަމަށެވެ. ވެރިކަން ލިބިވަޑައިގަތުމުން އެ މަސައްކަތް ހަމަގައިމުވެސް ފެއްޓެވިއެވެ. ހާއްސަކޮށް ފަނޑިޔާރުގެ އިސްލާހު ކުރުމަށް ސަރުކާރުން ވެފައިވާ ވައުދު ފުއްދުމަށްޓަކައި ސަރުކާރުން އެ މަސައްކަތް ފެށީ 19ވަނަ ރައްޔިތުންގެ މަޖިލީހުގެ ސުޕަ މެޖޯރިޓީ ހޯދައިގެންނެވެ. ބޭނުންހާ ގޮތެއް ނުހެދޭނެ ކަމަށް ބުނެ އަޑަށް ބާރުލާފައި އެންމެ ފުރަތަމަވެސް މަސައްކަތް ފެށީ ނިދާފައި އޮތް ޖުޑީޝަލް ސާވިސް ކޮމިޝަން (ޖޭއެސްސ)ގެ މޫނު މައްޗަށް ފެން އެއްޗެއް އޮއްސާލީ ނިދިން ހޭލައްވާލާށެވެ.\nޖޭއެސްސީގެ ގާނޫނަށް ގެނައި ބޮޑު ބަދަލާއި އެކުގައި އެ ކޮމިޝަން ނިދިން ހޭލައިފިއެވެ. ފަނޑިޔާރުގެތަކުން ހިންގާފައިވާ ޖަރީމާތައް ފަޅާ އަރުވާލާ ބައެއް ފަނޑިޔާރުން "ބަރަހަނާ" ކޮށްލީ ދެން ދުވަހަކުވެސް ދިވެހި ގައުމަށް ނާންނާނަމޭ ބުނާ ފަދަ ބީދައިންނެވެ. އޭގެތެރެއިން ބައެއް ފަނޑޔާރުން ވަކިކުރުމުން ގައުމު ދޫކޮށް ވަޑައިގެންފިއެވެ. ނަމަވެސް ހިތާމައަކީ ބައެއް ކަންކަމުގައި ބަދަލު ހިފުމުގެ ރޫހު ސަރުކާރުން ގެންގުޅެމުން އަންނަ ތަނެވެ.\nކުރީގެ ސަރުކާރުން ފަނޑިޔާރުގެއަށް އަތްބާނާ ކަމަށްބުނި މީހުން މިއަދު ފެންނަމުން ދަނީ ބޭނުންވާ ގޮތަކަސް ގާޒީއަކު ހުކުމް ނުކުރާނެ ކަމުގެ "ބިރު" ހީވިއަސް އެ ފަނޑިޔާރެއް ކަތިލާ އެއްލާލަން މަސައްކަތް ކުރާ ތަނެވެ. ޖޭއެސްސީން އެ ކޮމިޝަނަށް ލިބިދީފައިވާ ބާރުގެ ބޭނުން ނަހަމަ ގޮތުގައި ހިފާ ކަމަށް ފަނޑިޔާރުން އަންނަނީ ބުނަމުންނެވެ. ހާއްސަކޮށް ކްރިމިނަލް ކޯޓުގެ އިސް ގާޒީ އަހުމަދު ހައިލަމްއާ ގުޅޭ ގޮތުން ކަން ކުރެއްވި ގޮތަކީ ގިނަ ފަނޑިޔާރުންނާއި ޝަރުއީ ދާއިރާގައި މަސައްކަތް ކުރާ މީހުން ބަލައިގަންނަ ކަމެއް ނޫނެެވެ.\n"ރައީސް ޔާމީން ސަރުކާރުގައި ރަނގަޅު ވާހަކައެއް ޝަރުއީ ދާއިރާ އޮތީ ބާރުގެ ބޭނުން ކޮށްގެން ހިފަހައްޓާފައި. އެކަމަކު އަޅުގަނޑު ދަންނަވާލަން ބޭނުން މިއަދު ދިވެހި ރައްޔިތުންގެ އަރިހުން. މިއަދު މި ބޭފުޅުން ފަނޑިޔާރުގެ އިސްލާހު ކުރުމުގެ ނިޔަތުގައި މި ކުރާ މަސައްކަތް ހަމަ ރަނގަޅުތޯއޭ. މިއީތޯއޭ މީހުން ފަނޑިޔާރުގެ އިސްލާހު ކުރާ ގޮތަކީ. ރައީސް ޔާމީން ކުށެއް ކޮށްފިއްޔާ ޖަލަށް ލާންވީ. އެކަމަކު ޝަރީއަތަށް މިސާލަކަސް އެވަރަށް ހެކި ހުށަނޭޅިގެން ރައީސް ޔާމީން ސަލާމަތްވީ. ދެން އެކަމުގެ ބިރުގައި ހައިލަމް ކަތިލާކަށް ނުޖެހޭ. ކީއްވެތޯ ޖޭއެސްސީއަށް މާކުރިން ހުށަހެޅުނު އިސް ގާޒީ ހައިލަމްގެ މައްސަލަ ނުބަލާ މާ ފަހުން އައި މައްސަލައެއް މި ބެލީ. އަޅުގަނޑުމެން ދިވެހިން ވެސް ވެއްޖެ ދެއްތޯ ފެކްޓަށް ވާހަކަ ދައްކަން. އޭގެއިން އެބަ އިނގޭ ދެއްތޯ މިއީ ނުބައެއްކަން. އަޅުގަނޑު ބޭނުމެއް ނޫން މިގޮތަށް ފަނޑިޔާރުގެ އިސްލާހު ކުރާތަށް ބަލާކަށް،" ކުރީގެ ހައިކޯޓުގެ ފަނޑިޔާރެއް "އައްޑޫލައިވް"އަށް ވިދާޅުވިއެވެ.\nރައީސް މައުމޫން އަބްދުލްގައްޔޫމްގެ ވެރިކަމުގައި ކްރިމިނަލް ކޯޓުގައި މަސައްކަތް ކުރެއްވި ގާޒީއަކު ވިދާޅުވީ މިއަދު ކަންކަން މިވާ ގޮތުން ހިތާމަ ކުރާ ކަމަށެވެ. ހާއްސަކޮށް މިއަދު ރާއްޖޭގެ ޝަރުއީ ނިޒާމު ފުނޑިގެން ގޮސްފައިވާކަން ފާހަގަކުރައްވާ އޭނާ ވިދާޅުވީ ރައސް ސޯލިހު ފަނޑިޔާރުގެ އިސްލާހު ކުރައްވާނެ ކަމަށް ވިދާޅުވުމުން ވަރަށް ގިނަ ފަރާތްތަކެއް އެމަނިކުފާނަށް ވޯޓު ދެއްވި ކަމަށެވެ.\n"އެންމެން ވޯޓު ދިނީ ޔާމީން ވެރިކަމުން ބާލުވާކަށް ނޫން. ބައެއް މީހުން ވޯޓު ދިނީ ފަނޑިޔާރުގެ އިސްލާހު ކުރަން. އިތުރަށް ފަނޑިޔާރުގެއަށް އަތް ނުބޭނުމަށް. އެކަމަކު ހިތާމަކުރަން މިއަދު ކަން މިވާ ގޮތުން. މިއެއް ނޫން މީހުން ފަނޑިޔާރުގެ އިސްލާހު ކުރާނެ ގޮތަކީ. މިއަދު ކަން މިވާ ގޮތުން ދުވަހަކުވެސް މިގައުމު އިސްލާހެއް ނުވާނެ ހަމައަކަށް ނޭޅޭނެ. އަބަދުވެސް އުޅޭނީ ބަދަލު ހިފުމުގެ ރޫހާއިގެން،" ކުރީގެ ގާޒީ ވިދާޅުވިއެވެ.\nމިއަދި ފެންނަމުން ދަނީ ޖޭއެސްސީގެ ގާނޫނަށް ގެނައި އިސްލާހާއި ގުޅިގެން ސުޕްރީމް ކޯޓުގެ އުއްތަމަ ފަނޑިޔާރާއި ޖޭއެސްސީއާ ދެމެދު "ބަޔާނުން ތަޅާ ބާލާ" ތަނެވެ. އިސްލާހު ކުރުމުގެ ނިޔަތުގައި ތިބި ބައެއް ނަމަ ފަނޑިޔާރުގެ އިސްލާހު ކުރާނީ އަތް ބާނައިގެން ހެއްޔެވެ. ނުވަތަ ތިމާމެން ރުޅި އަންނަ މީހަކަށް ހުކުމް ނުކޮށްފާނެ ކަމަށް ހީވުމުން އެ ފަނޑިޔާރެއްގެ މައްސަލަ ބަލާ އެއްލާލައިގެން ހެއްޔެވެ. ރައީސް ސޯލިހުގެ ވެރިކަމަށް އެއް އަހަރު ފުރުނުއިރު އެންމެ ބޮޑަށް ފެއިލްވެގެން ގޮސްފައި މިވަނީ އަދުލު އިންސާފު ނުވަތަ ޝަރުއީ ނިޒާމު އިސްލާހު ކުރުމަށްޓަކައި ކުރަމުން އަންނަ މަސައްކަތެވެ.


Indian Foreign Secretary aai raees bahdhalukurahvaifi\nއިންޑިއާގެ ފޮރިން ސެކްރެޓަރީއާ ރައީސް ބައްދަލުކުރައްވައިފި---ފޮޓޯ:ރައީސް އޮފީސް\nއިންޑިއާގެ ފޮރިން ސެކްރެޓަރީއާ ރައީސް ބައްދަލުކުރައްވައިފި\nއިންޑިއާގެ ފޮރިން ސެކްރެޓަރީ ހަރްޝް ވަރްދަން ޝްރިންގްލާއާ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ބައްދަލުކުރައްވައިފި އެވެ. މި ބައްދަލުވުން އޮތީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nމިބައްދަލުކުރެއްވުމުގައި ރައީސުލްޖުމްހޫރިއްޔާއާއި އިންޑިއާގެ ފޮރިން ސެކްރެޓަރީ ވަނީ ދެ ގައުމުގެ ދެމެދުގައި މިހާރު ވެސް އޮތް ބަދަހިގުޅުން އިތުރަށް ހަރުދަނާކުރުމާ ގުޅޭގޮތުން މަޝްވަރާކުރައްވާފައެވެ.\nއެގޮތުން މި އަހަރަކީ ދެ ގައުމުގެ ހާރިޖީ ގުޅުމަށް 55 އަހަރު ފުރޭ އަހަރުކަން ފާހަގަކުރައްވައި، ދެ ގައުމުގެ ދެމެދު އޮތް ވަރުގަދަ ހާރިޖީ ގުޅުމާއި، ދެ ގައުމުގެ ރައްޔިތުންގެ މެދުގައި އޮންނަ ގާތް ރަހުމަތްތެރިކަމުގެ ގުޅުންތަކުގެ މައްޗަށް ރައީސް ވާހަކަފުޅުގައި އަލިއަޅުއްވައިލެއްވިއެވެ. އަދި ކޮވިޑް-19 އާ ގުޅިގެން އިންޑިއާއިން ރާއްޖެއަށް ވަމުންދާ އެހީތެރިކަން އެ މަނިކުފާނު ފާހަގަކުރެއްވިއެވެ.\nމި ބައްދަލުކުރެއްވުމުގައި އިތުރަށް މަޝްވަރާކުރެއްވި ކަންތައްތަކުގެ ތެރޭގައި ސަރަހައްދީ ވިޔަފާރި ކުރިއެރުވުމާއި، އިޤްތިޞާދީ ދާއިރާއިން ގުޅުން ބަދަހިކުރުމާއި، ފަތުރުވެރިކަމުގެ ދާއިރާއާއި ކޮވިޑް-19އާ ކުރިމަތިލުމުގައި އެއްބާރުލުން އިތުރުކުރުން ހިމެނެއެވެ. މީގެ އިތުރުން ރައީސުލްޖުމްހޫރިއްޔާ ވަނީ ދެގައުމުގެ ދެމެދުގައި ވައިގެ ދަތުރުފަތުރު ކުރުމަށް "އެއަރ ބަބްލް" އެއް ޤާއިމުކޮށްދީފައިވާތީ، އެކަން ޝުކުރުވެރިކަމާއެކު ފާހަގަކުރައްވާފައެވެ. އަދި އެކަމުގެ ސަބަބުން ރާއްޖޭގެ ބޯޑަރު އަލުން ހުޅުވައިލުމާއެކު ރާއްޖެއަށް ޒިޔާރަތްކުރާ އިންޑިއާގެ ފަތުރުވެރިންގެ އަދަދު އިތުރުވެފައިވާކަން އެ މަނިކުފާނު ފާހަގަކުރެއްވިއެވެ.\nރައީސުލްޖުމްހޫރިއްޔާ ވަނީ "ގްރޭޓަރ މާލެ ކަނެކްޓިވިޓީ" ޕްރޮޖެކްޓް ފާހަގަކުރައްވައި، އިންޑިއާ ސަރުކާރުން ދޭ އެހީތެރިކަމަށް ޝުކުރު އަދާކުރައްވާފައެވެ. މި ބައްދަލުކުރެއްވުން ނިންމަވައިލައްވަމުން ރައީސް ވަނީ އިންޑިއާގެ ރައީސް ރާމް ނާތް ކޯވިންދާއި ބޮޑުވަޒީރު ނަރެންދްރެ މޯދީއަށް އެ މަނިކުފާނުގެ ހެޔޮއެދުންތައް ރައްދުކުރައްވާފައެވެ. އަދި އެމަނިކުފާނާއި އިންޑިއާގެ ފޮރިން ސެކްރެޓަރީ ވަނީ ދެ ޤައުމުގެ ގުޅުންތައް ކުރިމަގުގައި ވެސް އިތުރަށް ބަދަހިވެ ކުރިއަރައިދިއުމަށް އެދިވަޑައިގަންނަވާކަމުގައި ވިދާޅުވެފައެވެ.